നിങ്ങളുടെ മൊബൈൽഫോണിന് പണി തരാനിടയുള്ള ആപ്ലിക്കേഷനുകളെ ഇനി മുതൽ ഗൂഗിൾ ചൂണ്ടിക്കാണിച്ചുതരും . ഇതി ൻറെ ഭാഗമായി സുരക്ഷിതമല്ലാത്ത ആപ്പുകളിൽ നിന്ന് ഫോണിനെ സംരക്ഷിക്കാനായി ഗൂഗിൾ പുതിയ സെക്യൂരിറ്റി ഫീച്ചർ തന്നെ പുറത്തിറക്കി . ആപ്പുകൾക്കെല്ലാം ഗൂഗിൾ വേരിഫിക്കേഷൻ രീതി നടപ്പിലാക്കും . പുതുതായി വന്ന ആപ്ലിക്കേഷനാണെങ്കിൽ ‘അൺ വെരിഫൈഡ് ആപ്’ എന്ന് ഗൂഗിൾ പ്രത്യേകം ശ്രദ്ധയിൽപെടുത്തും . എന്നിട്ടും ആപ്പുമായി മുന്നോട്ടുപോകാനാണെങ്കിൽ ‘continue’ എന്ന് ടൈപ്പ് ചെയ്ത് സ്വന്തം ഉത്തരവാദിത്വത്തിൽ തുടരാം . താൽപര്യമില്ലെങ്കിൽ ആപ് ബ്ലോക്ക് ചെയ്യുകയും ചെയ്യാം . വളരെ നാളത്തെ പരീക്ഷണത്തിന് ഒടുവിലാണ് ഗൂഗിൾ പുതിയ സുരക്ഷാ മാർഗം ഒരുക്കിയത് . ഔദ്യോഗികമല്ലാത്ത ആപ്പുകളെ ബ്ലോക്ക് ചെയ്യുന്നതടക്കമുളള ഫീച്ചറുകളാണ് ഗൂഗിൾ ഇറക്കിയിരിക്കുന്നത് . പുതിയ സെക്യൂരിറ്റി ഫീച്ചറുകൾ ഉപയോക്താക്കൾക്കും ആപ് വികസിപ്പിക്കുന്നവർക്കും ഗുണകരമാണെന്ന് ഗൂഗിൾ പറയുന്നു .


ഈ വർഷം ഡിസംബറിൽ കൊച്ചി വാട്ടർ മെട്രോ യാഥാർത്ഥ്യമാകുമെന്ന് കെഎംആർഎൽ അറിയിച്ചു . പദ്ധതിക്കായി നൂറ് പേർക്ക് യാത്ര ചെയ്യാവുന്ന 23 ബോട്ടുകൾ വാങ്ങും . 50 പേർക്ക് സഞ്ചരിക്കാവുന്ന ബോട്ടുകളും പദ്ധതിയുടെ ഭാഗമായി നീറ്റിലിറക്കുന്നുണ്ട് . കൊച്ചി നഗര ഗതാഗതത്തെ ഒരൊറ്റ പൊതു ഗതാഗത സംവിധാനത്തിന് കീഴിൽ കൊണ്ടുവരികയെന്ന ലക്ഷ്യത്തോടെയാണ് വാട്ടർ മെട്രോ പദ്ധതി നടപ്പാക്കുന്നത് . 2019 ഡിസംബറിൽ പദ്ധതി യാഥാർത്ഥ്യമാകുന്നതോടെ കൊച്ചിയിൽ ജലമാർഗം യാത്ര ചെയ്യുന്നവരുടെ എണ്ണം കൂടുമെന്ന് പ്രതീക്ഷിക്കുന്നു . കൊച്ചി മെട്രോയുമായി ബന്ധിപ്പിച്ചാണ് പദ്ധതി നടപ്പാക്കുന്നത് . ഇതിനുമാത്രമായി മറ്റൊരു കമ്പനി രൂപീകരിക്കും . പുഴകളാലും കായലുകളാലും ബന്ധപ്പെട്ടുകിടക്കുന്ന നഗരത്തെയും സമീപ ജനവാസ കേന്ദ്രങ്ങളെയും ബന്ധിപ്പിക്കുന്ന 78 കിലോമീറ്റർ നീളമുളള ജലപാതയാണ് കെ എം ആർ എൽ രൂപപ്പെടുത്തുന്നത് .


ബുക്ക് എ റൈഡ് എന്ന ഓപ്ഷൻ ഉപയോഗിച്ച് യാത്ര ഉപാധികൾ ഉപയോഗിക്കാവുന്ന സേവനം അടുത്തിടെയാണ് ഫേസ്ബുക്ക് മെസഞ്ചർ അവതരിപ്പിച്ചത് . ഇത് ഉപയോഗപ്പെടുത്തിയാണ് ബാംഗലൂരൂ പോലുള്ള നഗരങ്ങളിൽ പ്രവർത്തിക്കുന്ന ഓട്ടോസർവ്വീസ് പ്രോവൈഡർമാരായ ജുഗ്നു ഓട്ടോ സർവ്വീസ് ലഭ്യമാക്കുന്നത് . ഇതിനായി പുതിയ മെസഞ്ചർ ആപ്പിലെ ബുക്ക് എ റൈഡ് ഓപ്ഷൻ ക്ലിക്ക് ചെയ്താൽ മതി . നേരത്തെ തന്നെ ടാക്സി കാറുകൾക്കായി യൂബറും , ഓലയും ഈ സേവനം ലഭ്യമാക്കുവാൻ തുടങ്ങിയിരുന്നു . ഇതിൻറെ അതേ രീതിയാണ് ഓട്ടോ ബുക്കിംഗിനും ഉപയോഗിക്കുന്നത് . വേറൊരു അക്കൌണ്ട് ഉണ്ടാക്കാതെ തന്നെ നിങ്ങളുടെ റജിസ്ട്രേഷൻ ഫേസ്ബുക്ക് വിവരങ്ങളിൽ നിന്നും ജുഗ്നു എടുക്കും . ഇന്ത്യയിലെ പ്രധാന നഗരങ്ങളിൽ 10,000 ഓട്ടോകൾ സർവ്വീസ് നടത്തുന്ന ഏജൻസിയാണ് ജുഗ്നു . ഒരു ദിവസം 30,000 റൈഡുകളാണ് ഇവർ നടത്തുന്നത് .


ന്യൂസിലാൻഡ് ക്രിക്കറ്റിലെ എക്കാലത്തെയും ഏറ്റവും മികച്ച ബാറ്റ്സ്മാൻ എന്ന വിശേഷണം റോസ് ടെയ്ലറിന് സ്വന്തമാണ് . നായകൻ വില്യംസണിൽ നിന്ന് കടുത്ത വെല്ലുവിളിയുണ്ടെങ്കിലും നിലവിലെ കണക്കുകൾ ടെയ്ലറിന് അനുകൂലമാണ് . 34 വയസ് പിന്നിട്ട ടെയ്ലർ സ്വപ്നം കാണുന്നത് ടീമിന് സ്വന്തമായൊരു ലോകകപ്പാണ് . ആ ലോകകപ്പ് ടെയ്ലറുടെ മികച്ച ബാറ്റിംഗിലൂടെ സ്വന്തമാകുമെന്ന് കരുതുന്ന കിവീ ആരാധകരും കുറവല്ല . കരിയറിലെ തന്നെ ഏറ്റവും മികച്ച ഫോമിലാണ് താരം . ശ്രീലങ്കയ്ക്കെതിരായ മൂന്നാം ഏകദിനത്തിലും ടീമിന് വിജയം സമ്മാനിച്ച സെഞ്ചുറിയുമായി ടെയ്ലർ കളം നിറഞ്ഞു കളിച്ചു . 131 പന്തുകളിൽ നിന്നും 137 റൺസ് അടിച്ചെടുത്ത ടെയ്ലറുടെ മികവിൽ 115 റൺസിൻറെ വിജയമാണ് ന്യൂസിലാൻഡ് സ്വന്തമാക്കിയത് . അതിനിടെ നിരവധി നാഴികകല്ലുകളും താരം സ്വന്തമാക്കി . ക്രിക്കറ്റിലെ ഏതെങ്കിലും ഒരു ഫോർമാറ്റിൽ 20 സെഞ്ചുറികൾ നേടുന്ന ആദ്യ ന്യൂസിലാൻഡ് താരം എന്ന ചരിത്രമാണ് ടെയ്ലർ പോക്കറ്റിലാക്കിയത് . തുടർച്ചയായ ഏകദിന മത്സരങ്ങളിൽ ഏറ്റവുമധികം തവണ 50 ന് മുകളിൽ സ്കോർ ചെയ്യുന്നവരുടെ പട്ടികയിലെ രണ്ടാം സ്ഥാനത്താണ് ടെയ്ലർ എത്തിയത് . 9 തവണ തുടർച്ചയായി 50 ലധികം റൺസ് നേടിയിട്ടുള്ള പാക് മുൻ നായകൻ ജാവേദ് മിയാൻദാദ് മാത്രമാണ് കിവി താരത്തിന് മുന്നിലുള്ളത് . കഴിഞ്ഞ ആറ് മത്സരങ്ങളിലും 50 റൺസിന് മുകളിൽ നേടിയാണ് ടെയ്ലർ പട്ടികയിലെ രണ്ടാം സ്ഥാനത്ത് പാക്കിസ്ഥാൻ മുൻ നായകൻ മുഹമ്മദ് യൂസുഫ് , വിൻഡീസ് താരം ഗ്രീനിഡ്ജ് , ഓസീസ് മുൻ താരം മാർക്ക് വോ , സ്വന്തം ടീമിൻറെ നായകൻ കെയ്ൻ വില്യംസൺ , കിവി താരം ആൻഡ്രു ജോൺസ് എന്നിവർക്കൊപ്പം രണ്ടാം സ്ഥാനത്തെത്തിയത് . 181 , 80 , 86 , 54 , 90 , 137 ഇങ്ങനെയായിരുന്നു ടെയ്ലറുടെ അവസാന ആറ് ഏകദിനങ്ങളിലെ ബാറ്റിംഗ് . ഇക്കാര്യത്തിൽ ക്രിക്കറ്റ് ഇതിഹാസം സച്ചിൻ ടെൻഡുൽക്കറും ഇന്ത്യൻ റൺമെഷിനും നായകനുമായ വിരാട് കോലി എന്നിവരെയും ടെയ്ലർ പിന്നിലാക്കി . സച്ചിനും കോഹ്ലിയും തുടർച്ചയായി അഞ്ച് വട്ടമാണ് 50 ന് മുകളിൽ ഏകദിനത്തിൽ നേടിയിട്ടുള്ളത് . ഇന്ത്യക്കെതിരെയാണ് ന്യൂസിലാൻഡിൻറെ അടുത്ത ഏകദിന പരമ്പര പോരാട്ടം . ആദ്യ മത്സരം ജനുവരി 23 നാണ് തുടങ്ങുക . അന്ന് അമ്പതിന് മുകളിൽ ടെയ്ലർക്ക് സ്കോർ ചെയ്യാനായാൽ നേരത്തെ പറഞ്ഞ പട്ടികയിലെ രണ്ടാം സ്ഥാനത്ത് ഒറ്റയ്ക്ക് ഇരിപ്പുറപ്പിക്കാം . ആദ്യ നാല് ഏകദിനത്തിലും 50 ന് മുകളിൽ റൺസ് നേടിയാൽ ടെയ്ലറിന് മുന്നിൽ മിയാൻദാദും വഴിമാറും .


വാ ട്സ് ആ പ്പ് വീ ഡി യോ , ഓ ഡി യോ കോ ളു ക ൾ ക്ക് യു എ ഇ ഏ ർ പ്പെ ടു ത്തി യി രു ന്ന വി ല ക്ക് പി ൻ വ ലി ച്ച താ യ വാ ർ ത്ത ക ൾ അ ടി സ്ഥാ ന ര ഹി ത മെ ന്ന് യു എ ഇ ടെ ലി കോം റെ ഗു ലേ റ്റ റി അ തോ റി റ്റി . വ്യാ ഴാ ഴ്ച രാ വി ലെ മു ത ൽ യു എ ഇ ഉ പ യോ ക്താ ക്ക ൾ ക്ക് വാ ട്സ് ആ പ്പ് വീ ഡി യോ , ഓ ഡി യോ കോ ൾ സൌ ക ര്യം ല ഭി ച്ചി രു ന്നു . ഇ തേ തു ട ർ ന്നാ ണ് പെ രു ന്നാ ൾ സ മ്മാ ന മെ ന്ന നി ല യ്ക്ക് വി ല ക്ക് നീ ക്കി യെ ന്ന ത ര ത്തി ൽ വാ ർ ത്ത ക ൾ പ്ര ച രി ച്ച ത് . യു എ ഇ യി ൽ വാ ട്ട്സ്ആ പ്പ് കോ ളു ക ൾ നി യ മ വി ധേ യ മാ ക്കി യി ട്ടി ല്ലെ ന്ന് ടെ ലി കോം റെ ഗു ലേ റ്റ റി അ തോ റി റ്റി ( ടി ആ ർ എ ) വ്യ ക്ത മാ ക്കി . ഇ ൻറ ർ നെ റ്റ് വോ യ്സ് പ്രോ ട്ടോ കോ ളു മാ യി ബ ന്ധ പ്പെ ട്ട നി യ മ ത്തി ൽ യാ തൊ രു മാ റ്റ വും വ ന്നി ട്ടി ല്ലെ ന്നും വി ല ക്ക് നീ ങ്ങി യ ത് സാ ങ്കേ തി ക ത ക രാ റാ കാ നാ ണ് സാ ധ്യ ത യെ ന്നും ടി ആ ർ എ അ റി യി ച്ചു . ആ ൻ ഡ്രോ യി ഡ് , വി ൻ ഡോ സ് , ഐ ഒ എ സ് തു ട ങ്ങി എ ല്ലാ പ്ലാ റ്റ്ഫോ മു ക ളി ലും വാ ട്സ് ആ പ്പ് കോ ളിം ഗ് ക ഴി ഞ്ഞ ദി വ സം മു ത ൽ ല ഭി ക്കു ന്നു ണ്ട് . പ ല ർ ക്കും വ്യ ക്ത ത കു റ വോ ടെ ഇ പ്പോ ഴും വാ ട്ട്സ്ആ പ്പി ലൂ ടെ മ റ്റു ള്ള വ രു മാ യി സം സാ രി ക്കാ നും ക ഴി യു ന്നു ണ്ട് . വാ ട്സ് ആ പ്പ് വീ ഡി യോ , വോ യ്സ് കോ ളു ക ൾ ക്ക് യു എ ഇ അ ട ക്ക മു ള്ള ഗ ൾ ഫ് രാ ജ്യ ങ്ങ ളി ൽ മു ൻ പ് നി രോ ധ ന മു ണ്ടാ യി രു ന്നു .


അതും മലയാളത്തിൻറെ പ്രമുഖ നടനായ തിലകൻ ചേട്ടനിൽ നിന്നും . ചിത്രത്തിന്റെ ലൊക്കേഷനിൽ വച്ച് ' കാവ്യ ഇനിയെത്രകാലം സിനിമയിൽ ഉണ്ടാകും ' എന്ന് അദ്ദേഹം തന്നോട് ചോദിച്ചിരുന്നു . ' ഒന്നും തീരുമാനിച്ചിട്ടില്ല ' എന്ന് അന്ന് ഞാൻ മറുപടിയും നൽകി . തുടർന്ന് ' ഇനിയെത്ര കാലം ഉണ്ടായാലും ആ അസുഖം വരാതെ കാവ്യ ശ്രദ്ധിക്കണം ' എന്ന് അദ്ദേഹം എന്നോട് പറഞ്ഞു . ആ അസുഖം ഏതെന്ന് അറിയാനുള്ള കൌതുകത്തെ തുടർന്ന് കൊളസ്ട്രോളാണോ , ബിപിയാണോ , ഷുഗറാണോ എന്നൊക്കെ ഞാൻ ചോദിച്ചു . ഒടുവിൽ തിലകൻ ചേട്ടൻ പറഞ്ഞു . ഇതൊന്നുമല്ല , വിഷാദരോഗം . ഇംഗ്ലീഷിൽ ഡിപ്രഷൻ എന്ന് പറയും . ഈ അസുഖം വന്നാൽ പിന്നെ ഒരു മരുന്നിനും നമ്മെ രക്ഷിക്കാനാകില്ല . വിഷാദത്തിൽ അടിമപ്പെട്ട സഹപ്രവർത്തകരെ കുറിച്ചും അന്ന് അദ്ദേഹം തനിക്ക് പറഞ്ഞു തന്നുവെന്നും കാവ്യ പറഞ്ഞു . അങ്ങനെ , വർഷങ്ങൾ കടന്നുപോയ ഒരു വേള തനിക്കും വിഷാദത്തിന്റെ ഭീകരതയെ അഭിമുഖീകരിക്കേണ്ടി വന്നുവെന്നും അന്ന് തുണയായത് തിലകൻ ചേട്ടൻറെ വാക്കുകളാണെന്നും കാവ്യ പറഞ്ഞുവെന്ന് മംഗളം പത്രം റിപ്പോർട്ട് ചെയ്യുന്നു .


മെഗാസ്റ്റാർ നായകനാകുന്ന മാസ് മസാല എൻറർടെയ്നർ ‘മാസ്റ്റർ പീസ്’ ആദ്യ ടീസർ റിലീസായി . ഒരു ആക്ഷൻ സിനിമയ്ക്ക് ഉതകുന്ന അതിഗംഭീര ടീസറാണ് പുറത്തുവിട്ടിരിക്കുന്നത് . മമ്മൂട്ടിയുടെ ആക്ഷൻ സീനുകളും ടീസറിൽ കാണാം . എന്നാൽ ടീസറിൽ മമ്മൂട്ടി അവതരിപ്പിക്കുന്ന എഡ്വേർഡ് ലിവിംഗ്സ്റ്റൺ എന്ന ‘എഡ്ഡി’യുടെ ഒരൊറ്റ ഡയലോഗ് പോലും ഉൾക്കൊള്ളിച്ചിട്ടില്ല . ഇടിയാണ് ആരാധകർക്കായി അവതരിപ്പിച്ചിട്ടുണ്ട് . ഒപ്പം കോളജ് വരാന്തയിലൂടെ സ്റ്റൈലിഷായിട്ടുള്ള എഡ്ഡിയുടെ നടത്തം ഇപ്പോഴേ വൈറലായിക്കഴിഞ്ഞു . വെറും 45 സെക്കൻറ് മാത്രമാണ് ടീസറിൻറെ ദൈർഘ്യം . പുലിമുരുകന് ശേഷം ഉദയ്കൃഷ്ണയുടെ തൂലികക്കരുത്തിൽ എത്തുന്ന ചിത്രം അജയ് വാസുദേവ് സംവിധാനം ചെയ്യുന്നു . രാജാധിരാജ എന്ന ചിത്രത്തിന് ശേഷം അജയ് സംവിധാനം ചെയ്യുന്ന ചിത്രമാണ് മാസ്റ്റർപീസ് .


ഓപ്പോ എഫ്5 ഉടൻ ഇറങ്ങും . ഒക്ടോബർ 26 ന് മൂന്ന് പതിപ്പുകളിലാണ് ഫോൺ എത്തുന്നത് . ഓപ്പോ എഫ്5 , ഓപ്പോ എഫ് 5 6ജിബി പതിപ്പ് , എഫ് 5 യൂത്ത് എന്നിവയാണ് പുറത്തിറങ്ങുന്നത് . ആർട്ടിഫിഷൽ ഇൻറലിജൻസ് വഴി നിയന്ത്രിക്കാൻ കഴിയുന്ന സെൽഫി സംവിധാനം എഫ്5 ൽ ഉണ്ടാകുമെന്നാണ് അഭ്യൂഹം . ചൈനയിലും തായ്വാനിലും മറ്റും മൂന്ന് ഫോണുകളുടെയും പ്രീ ഓഡർ ആരംഭിച്ചു . എന്നാൽ ഇന്ത്യയിൽ മൂന്ന് പതിപ്പുകളും ഇറങ്ങുമോ എന്ന് പറയാൻ കഴിയില്ല . 18 : 9 എഫ്എച്ച്ഡി + ഡിസ്പ്ലേയിൽ ( 2160 x 1080 പിക്സെൽസ് ) ഒരുങ്ങുന്ന കമ്പനിയുടെ ആദ്യ ഫോണാണ് എഫ് 5.6 ഇഞ്ച് ഡിസ്പ്ലേ പ്രത്യേക ആകർഷണമാണ് നൽകിയിരിക്കുന്നത് . ഒക്ടാകോർ സ്നാപ്ഡ്രാഗൺ 660 SoC , 6ജിബി റാം , 64ജിബി ഡീഫോൾട്ട് മെമ്മറി , ഇതു കൂടാതെ മെമ്മറി കാർഡ് ഉപയോഗിച്ച് ഇൻറേണൽ സ്റ്റോറേജ് കൂട്ടാനും സാധിക്കും . 4000എംഎഎച്ച് ബാറ്ററിയും , 3.5എംഎം ഓഡിയോ ജാക്ക് , മൈക്രോ യുഎസ്ബി പോർട്ട് , ഡ്യുവൽ ബ്രാൻഡ് വൈഫൈ എന്നിവയും ഈ ഫോണിൽ അടങ്ങിയിട്ടുണ്ട് . കൂടാതെ ഈ സ്മാർട്ട്ഫോണിന് ആൻഡ്രോയിഡ് 7.0 ന്യുഗട്ട് പ്രീ - ഇൻസ്റ്റോൾ ചെയ്തിട്ടുണ്ടാകും എന്നും കരുതുന്നു . 12എംപി ഡ്യുവൽ സെൽഫി ക്യാമറയാണ് ഫോണിലുള്ളതെന്നാണ് റിപ്പോർട്ട് . മാത്രമല്ല , സ്മാർട്ട്ഫോൺ A1 ബ്യൂട്ടി റെകഗ്നിഷൻ സവിശേഷതയുമായി എത്തുന്നു . ഒരു ഇമേജിലെ സ്കിൻ ടോൺ , വയസ്സ് , ലിംഗഭേതം എന്നിവ കണ്ടെത്തുന്നതിന് കൃത്രിമ ബുദ്ധി വികസിപ്പിച്ചെടുത്ത സാങ്കേതിക വിദ്യയായണ് ഓപ്പോ എഫ്5 സ്മാർട്ട്ഫോണിന് . Oppo F5 Tipped to Launch in 3 Variants


ഓപ്പണർമാരായ മാർകസ് ഹാരിസ് ( 13 ) , ആരോൺ ഫിഞ്ച് ( 3 ) എന്നിവരുടെ വിക്കറ്റുകളാണ് ഓസീസിന് രണ്ടാം ഇന്നിങ്സിന്റെ ആദ്യ സെഷനിൽ നഷ്ടമായത് . ഹാരിസിനെ ജഡേജ മടക്കിയപ്പോൾ ഫിഞ്ചിനെ ജസ്പ്രീത് ബുംമ്ര കോലിയുടെ കൈകളിലെത്തിച്ചു . ലഞ്ചിന് ശേഷം തുടക്കത്തിൽ തന്നെ ഉസ്മാൻ ഖവാജയെ ( 33 ) മുഹമ്മദ് ഷമി വിക്കറ്റിന് മുന്നിൽ കുടുക്കി . പിന്നീട് ഷോൺ മാർഷ് ( 44 ) ട്രാവിസ് ഹെഡ് എന്നിവർ പിടിച്ച് നിന്നെങ്കിലും ബുംമ്ര ഒരിക്കൽകൂടി ഓസീസിന്റെ വില്ലനായി . ബുംമ്രയുടെ പന്തിൽ മാർഷ് വിക്കറ്റിന് മുന്നിൽ കുടുങ്ങി . 51 റൺസാണ് ഇരുവരും കൂട്ടിച്ചേർത്തത് . 10 റൺസ് മാത്രം കൂട്ടിച്ചേർത്ത ഷോൺ മാർഷ് ജഡേജയ്ക്ക് വിക്കറ്റ് നൽകിയതോടെ ഓസീസിന്റെ സാധ്യതകൾ ഏതാണ്ട് അസ്ഥാനത്തായി . ചായയ്ക്ക് ശേഷം മൂന്ന വിക്കറ്റുകൾകൂടി ഓസീസിന് നഷ്ടമായി . 33 റൺസെടുത്ത ട്രാവിസ് ഹെഡിന്റെ വിക്കറ്റാണ് ആദ്യം നഷ്ടമായത് . ഇശാന്ത് ശർമയുടെ പന്തിൽ ഹെഡിന്റെ വിക്കറ്റ് തെറിച്ചു . അൽപനേരം ചെറുത്ത് നിന്നെങ്കിലും ടിം പെയ്നിനെ ( 26 ) ജഡേജ മടക്കി അയച്ചു . ഋഷഭ് പന്തിന് ക്യാച്ച് ന്ൽകിയായിരുന്നു ക്യാപ്റ്റന്റെ മടക്കം . മിച്ചൽ സ്റ്റാർക്കി ( 18 ) ന്റെ വിക്കറ്റ് ഷമി തെറിപ്പിച്ചതോടെ ഓസീസ് തോൽവിയുടെ അരികത്തെത്തി . നേരത്തെ ഇന്ത്യ ഋഷഭ് പന്തി ( 33 ) ന്റെ വിക്കറ്റ് കൂടി നഷ്ടപ്പെട്ടതോടെ ഇന്നിങ്സ് ഡിക്ലയർ ചെയ്യുകയായിരുന്ന . അഞ്ചിന് 54 എന്ന നിലയിലാണ് ഇന്ത്യ നാലാംദിനം തുടങ്ങിയത് . 42 റൺസെടുത്ത മായങ്ക് അഗർവാളിന്റെ വിക്കറ്റാണ് ആദ്യം നഷ്ടമായത് . പാറ്റ് കമ്മിൻസിന്റെ പന്തിൽ വിക്കറ്റ് തെറിക്കുകയായിരുന്നു . പിന്നാലെ എത്തിയ രവീന്ദ്ര ജഡേജ ( 5 ) യേയും കമ്മിൻസ് മടക്കി . കമ്മിൻസിന്റെ ആറാം വിക്കറ്റായിരുന്നത് . ഋഷഭ് പന്തിനെ ജോഷ് ഹേസൽവുഡ് മടക്കിയതോടെ ഇന്ത്യ ഇന്നിങ്സ് ഡിക്ലയർ ചെയ്തു . വൻ തകർച്ചയാണ് ഇന്ത്യ രണ്ടാം ഇന്നിങ്സിൽ നേരിട്ടത് . ഓപ്പണർമാർ തുടക്കത്തിൽ 28 റൺസ് കൂട്ടിച്ചേർത്തു . എന്നാൽ അടുത്ത് നാല് റൺസ് കൂട്ടിച്ചേർക്കുന്നതിനിടെ ഇന്ത്യക്ക് നാല് വിക്കറ്റുകൾ നഷ്ടമായി . ഹനുമ വിഹാരി ( 13 ) , ചേതേശ്വർ പൂജാര ( 0 ) , വിരാട് കോലി ( 0 ) , അജിൻക്യ രഹാനെ ( 1 ) എന്നിവരുടെ വിക്കറ്റുകളാണ് ഇന്ത്യക്ക് നാല് റൺസെടുക്കുന്നതിനിടെ നഷ്ടമായത് . പാറ്റ് കമ്മിൻസാണ് നാലും വിക്കറ്റും വീഴ്ത്തിയത് . രോഹിത് ശർമ ( 5 ) പിടിച്ചു നിൽക്കാൻ ശ്രമിച്ചെങ്കിലും ഹേസൽവുഡിന്റെ പന്ത് കട്ട് ഷോട്ടിന് ശ്രമിക്കുന്നതിനിടെ ടിം പെയ്നിന് ക്യാച്ച് നൽകി മടങ്ങി . നേരത്തെ , വിഹാരിയെ കമ്മിൻസ് സ്ലിപ്പിൽ ഖവാജയുടെ കൈകളിലെത്തിച്ചപ്പോൾ കോലിയും പൂജാരയും സമാനമായ ഷോട്ടുകളിൽ ഷോർട്ട് ഫൈൻ ലെഗ്ഗിൽ ഹാരിസിന് ക്യാച്ച് നൽകി മടങ്ങി . രഹാനെ കമ്മിൻസിന്റെ പന്തിൽ ടിം പെയ്നിന് പിടികൊടുത്തു . നേരത്തെ , ഒന്നാം ഇന്നിങ്സിൽ 292 റൺസ് ലീഡ് നേടിയിരുന്നു . ഓസീസ് ഒന്നാം ഇന്നിങ്സ് ഫോളോഓൺ വഴങ്ങിയെങ്കിലും ഇന്ത്യൻ ക്യാപ്റ്റൻ വിരാട് കോലി വീണ്ടും ബാറ്റ് ചെയ്യാൻ തീരുമാനിക്കുകയായിരുന്നു . ആറ് വിക്കറ്റ് നേടിയ ജസ്പ്രീത് ബുംറയുടെ പ്രകടനമാണ് ഇന്ത്യക്ക് ലീഡ് സമ്മാനിച്ചത് . 22 റൺസ് വീതം നേടിയ മാർകസ് ഹാരിസും ടിം പെയ്നുമാണ് ഓസീസിന്റെ ടോപ് സ്കോറർമാർ . മൂന്നാം ദിവസം ആദ്യ സെസഷനിൽ തന്നെ ഓസീസിന് നാല് വിക്കറ്റ് നഷ്ടമായിരുന്നു . വിക്കറ്റ് നഷ്ടമില്ലാതെ എട്ട് എന്ന നിലയിൽ മൂന്നാം ദിനം ബാറ്റിങ് ആരംഭിച്ച ഓസീസിന് സ്കോർ 24ൽ എത്തിനിൽക്കെ ഫിഞ്ചിനെ നഷ്ടമായി . ഇശാന്ത് ശർമയെ ലെഗ് സൈഡിൽ ഫ്ളിക്ക് ചെയ്യാനുള്ള ശ്രമം ഷോർട്ട് മിഡ് വിക്കറ്റിൽ മായങ്ക് അഗർവാളിന്റെ കൈകളിലെത്തിച്ചു . സ്കോർ ബോർഡിൽ 12 റൺസ് കൂടി കൂട്ടിച്ചേർക്കുന്നതിനിടെ സഹഓപ്പണർ ഹാരിസും മടങ്ങി . ബുംറയെ ഹുക്ക് ചെയ്ത ഹാരിസിന് പിഴച്ചു . ബൌണ്ടറി ലൈനിൽ ഇശാന്ത് ശർമയ്ക്ക് ക്യാച്ച് നൽകുകയായിരുന്നു . പിന്നാലെ ഖവാജ ജഡേജയ്ക്ക് വിക്കറ്റ് നൽകി . ജഡേജയുടെ പന്ത് പ്രതിരോധിക്കാനുള്ള ശ്രമം ബാറ്റിൽ ഷോർട്ട് ലെഗിൽ മായങ്കിന്റെ കൈകളിലേക്ക് . ലഞ്ചിന് തൊട്ട് മുമ്പ് നല്ല രീതിയിൽ കളിച്ചിക്കൊണ്ടിരിക്കുകയായിരുന്ന മാർഷിനെയും ഓസീസിന് നഷ്ടമായി . ബുംറയുടെ ഒരു സ്ലോവറിൽ മാർഷ് വിക്കറ്റിന് മുന്നിൽ കുടുങ്ങി . ഇതോടെ ലഞ്ചിന് പിരിയുകയായിരുന്നു . ലഞ്ചിന് ശേഷം തുടക്കത്തിൽ തന്നെ ബുംറ ആദ്യ പ്രഹരമേൽപ്പിച്ചു . ബുംറയുടെ ഒരു പേസി യോർക്കറിൽ ട്രാവിസ് ഹെഡിന്റെ ( 20 ) വിക്കറ്റ് തെറിച്ചു . പീറ്റർ ഹാൻഡ്സ്കോംബിന് പകരമെത്തിയ മിച്ചൽ മാർഷിനും പിടിച്ചു നിൽക്കാൻ സാധിച്ചു . ജഡേജയുടെ പന്തിൽ സ്ലിപ്പിൽ ക്യാച്ച് നൽകി മടങ്ങുകയായിരുന്നു മിച്ചൽ മാർഷ് . എട്ട് റൺ മാത്രമായിരുന്നു ഓൾറൌണ്ടറുടെ സമ്പാദ്യം . പാറ്റ് കമ്മിൻസാണ് മാർഷിന് പകരം ക്രീസിലെത്തിയത് . 47 പന്തുകൾ താരം ചെറുത്തുനിന്നെങ്കിലും മുഹമ്മദ് ഷമിക്ക് കീഴടങ്ങി . 17 റൺ മാത്രമെടുത്ത കമ്മിൻസ് ഷമിയുടെ പന്തിൽ വിക്കറ്റ് തെറിച്ച് മടങ്ങി . ക്യാപ്റ്റൻ ടിം പെയ്നിനെ മടക്കി അയച്ച് ബുംറ വിക്കറ്റ് നേട്ടം നാലാക്കി ഉയർത്തി . പിന്നീടെല്ലാം ചടങ്ങ് മാത്രമായിരുന്നു . നഥാൻ ലിയോൺ ( 0 ) , ജോഷ് ഹേസൽവുഡ് ( 0 ) എന്നിവർ അതിവേഗം കീഴടങ്ങി . ബുംറയുടെ മൂന്നാം അഞ്ച് വിക്കറ്റ് പ്രകടനമാണിത് . നേരത്തെ ദക്ഷിണാഫ്രിക്ക , ഇംഗ്ലണ്ട് പര്യടനങ്ങളിലും ബുംറ അഞ്ച് വിക്കറ്റ് പ്രകടനം നടത്തിയിരുന്നു . നേരത്തെ , ഇന്ത്യ ഒന്നാം ഇന്നിങ്സ് ഏഴിന് 443ന് എന്ന നിലയിൽ ഡിക്ലയർ ചെയ്തു . ചേതേശ്വർ പൂജാര ( 106 ) , വിരാട് കോലി ( 82 ) , മായങ്ക് അഗർവാൾ ( 76 ) , രോഹിത് ശർമ ( 63 * ) എന്നിവരുടെ ഇന്നിങ്സാണ് ഇന്ത്യക്ക് തുണയായത് . ഓസീസിന് വേണ്ടി പാറ്റ് കമ്മിൻസ് മൂന്നും മിച്ചൽ സ്റ്റാർക്ക് രണ്ടും വിക്കറ്റ് വീഴ്ത്തി . 215ന് രണ്ട് എന്ന നിലയിൽ ഇന്ന് ബാറ്റിങ് ആരംഭിച്ച ഇന്ത്യ ഇന്ന് 228 റൺസാണ് കൂട്ടിച്ചേർത്തത് . നേരത്തെ , ചേതേശ്വർ പൂജാര ( 106 ) , വിരാട് കോലി ( 82 ) , മായങ്ക് അഗർവാൾ ( 76 ) , രോഹിത് ശർമ ( 63 ) എന്നിവരുടെ അർധ സെഞ്ചുറിയാണ് ഇന്ത്യക്ക് കൂറ്റൻ ലീഡ് സമ്മാനിച്ചത് . 319 പന്തിൽ 10 ഫോർ ഉൾപ്പെടുന്നതാണ് പൂജാരയുടെ ഇന്നിങ്സ് . സെഞ്ചുറി നേട്ടത്തോടെ മുൻ ഇന്ത്യൻ ക്യാപ്റ്റൻ സൌരവ് ഗാംഗുലിയെ പിന്തള്ളാനും പൂജാരജയ്ക്ക് സാധിച്ചു . 16 സെഞ്ചുറികളാണ് ഗാംഗുലിയുടെ പേരിലുള്ളത് . പരമ്പരയിൽ രണ്ടാം തവണയാണ് പൂജാര സെഞ്ചുറി നേടുന്നത് . കോലി - പൂജാര സഖ്യം 160 റൺസാണ് ഒന്നാം കൂട്ടിച്ചേർത്തത് .


ആപ്പിൾ ഐഫോൺ 6ന് വൻ വിലക്കുറവ് . ഫാദേർസ് ഡേ പ്രമാണിച്ച് ഫ്ലിപ്പ്കാർട്ടിൽ ജൂൺ 8 മുതൽ 10വരെയാണ് ഓഫർ . കൃത്യമായ വില നേരത്തെ പ്രഖ്യാപിക്കാതെ ഈ ദിവസങ്ങളിൽ ആപ്പിൾ ഐഫോൺ 6ന് 30,000ത്തിന് താഴെയായിരിക്കും വില എന്നാണ് ഫ്ലിപ്പ്കാർട്ട് സൂചിപ്പിക്കുന്നത് . ലോകത്തിലെ ഏറ്റവും മികച്ച പിതാവിന് സമ്മാനിക്കാൻ എന്ന തലക്കെട്ടോടെയാണ് ഈ ഓഫറിൻറെ പരസ്യം ഫ്ലിപ്പ്കാർട്ട് നൽകിയിരിക്കുന്നത് . 2 _ , 999 എന്ന വിലയാണ് ഫ്ലിപ്പ്കാർട്ട് പരസ്യത്തിൽ നൽകിയിരിക്കുന്നത് . ഇപ്പോൾ 36,000 രൂപയ്ക്കാണ് ആപ്പിൾ ഐഫോൺ 6 വിൽക്കുന്നത് . 16 ജിബി പതിപ്പാണ് ഈ വിലയ്ക്ക് ലഭിക്കുക . 4 . 7 ഇഞ്ചാണ് ഐഫോൺ 6ൻറെ സ്ക്രീൻ വലിപ്പം റെസല്യൂഷൻ 750x1334 പിക്സലാണ് . 8എംപിയാണ് ഫോണിൻറെ പ്രധാന ക്യാമറ , മുൻപിലെ ക്യാമറ 1.2എംപിയാണ് . എ8 ആപ്പിൾ പ്രസസ്സറാണ് ഫോണിൻറെ ശേഷി നിർണ്ണയിക്കുന്നത് .


ലോകകപ്പ് മാമാങ്കത്തിന് റഷ്യയിൽ ഇന്ന് തിരിതെളിയുമ്പോൾ കേരളത്തിന്റെ വിനോദ സഞ്ചാര ഹബ്ബായ കോവളത്ത് നാട്ടുകാരും വിനോദ സഞ്ചാരികളും ആഘോഷത്തിമിർപ്പിൽ . ഇന്ത്യ ലോകകപ്പ് ക്രിക്കറ്റ് കളിക്കുമ്പോൾ ഉള്ളതിനേക്കാൾ വീറും വാശിയുമാണ് കോവളത്തെ ഫുട്ബോൾ മാമാങ്കത്തിന് . ഇത്തവണത്തെ ഫുട്ബോൾ ലോകകപ്പ് റഷ്യയിലാണെന്നത് കോവളത്തെ ആഘോഷത്തിന്റെ മാറ്റ് കൂട്ടുന്നു . സാമ്പത്തികമാദ്ധ്യകാലത്തും തീവ്രവാദ ആക്രമണഭീഷണിക്കാലത്തും യൂറോപ്യൻ സഞ്ചാരികൾ കോളവത്തെ ഒഴിവാക്കിയപ്പോഴും കൃത്യമായ ഇടവേളകളിൽ കോവളത്ത് റഷ്യൻ സഞ്ചാരികളുണ്ടായിരുന്നു . ഇത് രാഷ്ട്രീയ സാംസ്കാരികയ്ക്കുമപ്പുറം കോവളത്തിനും റഷ്യൻ സഞ്ചാരികൾക്കുമിയിൽ ഒരു ആത്മബന്ധം സൂക്ഷിച്ചിരുന്നു . ഈ ആത്മബന്ധത്തിൻറെ പ്രതിഫലനമാണ് ഇപ്പോൾ കോവളത്തുയരുന്ന ആവേശത്തിര . ഇന്ന് റഷ്യയിൽ മറ്റൊരു ലോകമാമാങ്കത്തിന് അരങ്ങോരുങ്ങുമ്പോൾ ഇങ്ങ് കോവളത്തും ആരവം ഉയരുകയാണ് . കാൽപ്പന്ത് കളിയുടെ തുടക്കത്തിൽതന്നെ തെരഞ്ഞെടുപ്പ് കാലത്തെ കലാശക്കൊട്ടിന്റെ ആവേശമാണ് വിഴിഞ്ഞം , അടിമലത്തുറ , പൂവാർ തീരദേശ റോഡുകളിലെ കാഴ്ചകൾ . ഇതിനൊപ്പം ടീമുകളുടെ ചിത്രങ്ങളും അടിക്കുറിപ്പുകളും ചേർന്ന വമ്പൻ ബോർഡുകളും പലയിടങ്ങളിലും പ്രത്യക്ഷപ്പെട്ടു കഴിഞ്ഞു .


പ്രമുഖ കാമറ നിർമ്മാതാക്കളായ കൊഡാക് സ്മാർട്ട്ഫോൺ നിർമ്മാണത്തിലേക്കു കടക്കുന്നു . എക്ട്രാ എന്നാണ് പുതിയ ഫോണിനു പേരിട്ടിരിക്കുന്നത് . ഒരു ഡിഎസ്എൽആർ കാമറയ്ക്കു തുല്യമാണ് എക്ട്രാ എന്നാണ് കമ്പനി അവകാശപ്പെടുന്നത് . ഫോട്ടോഗ്രാഫിക്ക് പ്രാധാന്യം കൊടുത്താണ് എക്ട്രായുടെ രൂപകൽപ്പന . 21 മെഗാപിക്സൽ പിൻകാമറയും 13 മെഗാ പിക്സൽ മുൻ കാമറയുമാണ് ഫോണിന്റെ ഏറ്റവും വലിയ പ്രത്യേകത . ഫാസ്റ്റ് ഫോക്കസ് കാമറ സെൻസറും ഡുവൽ ഫ്ളാഷും പിൻകാമറയ്ക്ക് സപ്പോർട്ടായുണ്ട് . അഞ്ച് ഇഞ്ച് എച്ച്ഡി ഡിസ്പ്ലേ , 3 ജിബി റാം , 23 ജിബി ഇന്റേണൽ സ്റ്റോറേജ് , 3000 എംഎഎച്ച് ബാറ്ററി തുടങ്ങിയവയും കൊഡാക് എക്ട്രായുടെ മറ്റു സവിശേഷതകളാണ് . ഡിഎസ്എൽആർ മോഡിനായുള്ള പ്രത്യേക കാമറ ആപ്ലിക്കേഷനും എക്ട്രായെ വേറിട്ടു നിർത്തുന്നു . കൂടാതെ പ്രിസ്മ , ആഡോബി ലൈറ്റ്റൂം , സ്നാപ്സീഡ് തുടങ്ങിയ ഫോട്ടോ എഡിറ്റിംഗ് ആപ്പുകളും ഫോണിലുണ്ട് . 36 , 800 രൂപയാണ് ഫോണിന്റെ വില .


റിലയൻസ് ജിയോ മറ്റൊരു വൻ പ്രഖ്യാപനം കൂടി നടത്തി . ഇന്ത്യയിലെ മൂന്നു കോടി വിദ്യാർഥികൾക്ക് സൌജന്യമായി വൈഫൈ നൽകുമെന്നതാണ് ജിയോ പ്രഖ്യാപനം . ഫ്രീ വൈഫൈ പദ്ധതിയുടെ ടെൻഡർ നടപടികൾ സുതാര്യമായിട്ട് നടക്കുമെന്നാണ് അറിയുന്നത് . ഇത് സംബന്ധിച്ച് കേന്ദ്ര മാനവശേഷി വികസന മന്ത്രാലയത്തിന് പദ്ധതി റിപ്പോർട്ട് സമർപ്പിച്ചിട്ടുണ്ട് . കഴിഞ്ഞ മാസമാണ് പദ്ധതി കേന്ദ്രത്തിനു സമർപ്പിച്ചത് . 38 , 000 കോളേജുകളിലാണ് ജിയോ ഫ്രീ വൈഫൈ ലഭിക്കുക . കോളേജിലെ എല്ലാ വിദ്യാർഥികൾക്കും വൈഫൈ ലഭിക്കും . എല്ലാ കോളേജുകളിലും വൈഫൈ ഹോട്ട്സ്പോട്ടുകൾ സ്ഥാപിക്കും . ഇത്രയും വിദ്യാർഥികൾക്കായി ഫ്രീ ഡേറ്റാ സേവനം നൽകുന്ന രാജ്യത്തെ ആദ്യ പദ്ധതി കൂടിയാണ് . നിലവിൽ 38 സർവകലാശാലകളിൽ എച്ച്ആർഡി മന്ത്രാലയത്തിന്റെ വൈഫൈ പ്രഖ്യാപിച്ചിട്ടുണ്ട് . ഓഗസ്റ്റ് 31 ന് ഇത് നടപ്പിൽ വരുമെന്നാണ് കരുതുന്നത് .


ജനുവരിയിൽ വാവ്വേ ഇന്ത്യയിൽ അവതരിപ്പിച്ച ഹോണർ 6എക്സ് സ്മാർട്ട്ഫോണിൻറെ വില വെട്ടിക്കുറച്ചു . 12 , 999 രൂപയ്ക്ക് 32 ജിബി മോഡലും , 64ജിബി മോഡൽ 15,999 രൂപയ്ക്കുമാണ് ഇന്ത്യയിൽ അവതരിപ്പിച്ചിരുന്നത് . ഇത് ആമോസോൺ വഴി ഇപ്പോൾ യഥാക്രമം 11,999 രൂപയ്ക്കും , 13,999 രൂപയ്ക്കും ലഭിക്കും . ആമസോൺ വഴി വാങ്ങുമ്പോൾ മാത്രമായിരിക്കും ഈ ഓഫർ ലഭ്യമാകുക . ഇതിന് പുറമേ ഫോൺകൈസിലും , വോഡഫോൺ കണക്ഷനുള്ളവർക്ക് ഡാറ്റയിലും ഹോണർ 6എക്സ് വാങ്ങുമ്പോൾ വലിയ ഓഫറുകൾ ആമസോൺ നൽകുന്നുണ്ട് . ഇരട്ട ക്യാമറ പ്രത്യേകത എത്തിയ ഹോണർ 6എക്സ് മികച്ച പ്രതികരണമാണ് വിപണിയിൽ സൃഷ്ടിച്ചത് . ഹോണർ 6എക്സ് ഗോൾഡ് , ഗ്രേ കളറുകളിൽ ലഭ്യമാണ് . ഹൈബ്രിഡ് ഡ്യൂവൽ സിം ഇതിൽ ഉപയോഗിക്കാം . മാഷ്മെലോയാണ് ഇതിലെ ആൻഡ്രോയ്ഡ് ഓപ്പറേറ്റിംഗ് സിസ്റ്റം . 5 . 5 ഫുൾ എച്ച്ഡി സ്ക്രീനിൽ എത്തുന്ന ഫോണിൽ 12എംപി പ്രധാന ക്യാമറയാണ് ഉള്ളത് .


ഇറാനും മറ്റ് ആറ് വൻ രാഷ്ട്രങ്ങളുമായി ഒപ്പുവച്ച ആണവകരാർ വികസ്വര ഇന്ത്യയ്ക്ക് വൻ നേട്ടമായിരിക്കുമെന്ന് വ്യവസായ വാണിജ്യ സംഘടനയായ അസോചം . പ്രധാനമായും ക്രൂഡ് ഓയിൽ വൻ തോതിൽ ഇറക്കുമതി ചെയ്യുന്ന ഇന്ത്യയെപ്പോലുള്ള രാജ്യങ്ങൾക്കാകും ഇത് കൊണ്ട് നേട്ടമുണ്ടാകുന്നതെന്നും സംഘടന ചൂണ്ടിക്കാട്ടി . ഇതിനെ തുടർന്ന് പശ്ചിമേഷ്യയിൽ ക്രൂഡോയിലിന്റെ വില കുറയുകയും ഇന്ത്യയുടെ കറന്റ് അക്കൌണ്ട് ബില്ലിൽ ഇത് വൻകുറവിന് ഇടയാക്കുകയും ചെയ്യും . കഴിഞ്ഞ ആറുവർഷമായി നാണ്യപ്പെരുപ്പം രാജ്യത്തെ ശ്വാസംമുട്ടിച്ചുകൊണ്ടിരിക്കുകയാണ് . അതിനു പ്രധാന കാരണം ഇന്ധനവിലയിലുണ്ടായ വർധനയാണ് . ക്രൂഡോയിൽ വില താഴുകയാണെങ്കിൽ ആഭ്യന്തര വിപണിയിൽ ഇന്ധനവിലയും അതോടൊപ്പം നാണ്യപ്പെരുപ്പ നിരക്കും താഴും . ആണവ പ്രശ്നത്തിന്റെ പേരിൽ യുഎൻ ഏർപ്പെടുത്തിയ സാമ്പത്തിക ഉപരോധത്തിനു പുറമെയാണ് ഇറാനിൽ നിന്ന് ഇന്ത്യ ഇറക്കുമതി ചെയ്തുകൊണ്ടിരിക്കുന്ന ക്രൂഡോയിൽ . ക്രൂഡോയിൽ വില ഇപ്പോൾ തന്നെ താഴ്ന്നിട്ടുണ്ട് . കഴിഞ്ഞ സാമ്പത്തികവർഷം ഇറാനിലേക്കുള്ള ഇന്ത്യയുടെ കയറ്റുമതി 3700 കോടി ഡോളറിന്റേതായിരുന്നു . എന്നാൽ അവിടത്തെ വൻ സാധ്യതകൾ ഇന്ത്യ ഇനിയും ഉപയോഗിച്ചിട്ടില്ലെന്ന് അസോചം പ്രസിഡന്റ് റാണ കപൂർ പറഞ്ഞു .


ദീപാവലി ആഘോഷമാക്കുവാൻ ഉപഭോക്താകൾക്ക് മികച്ച ഓഫർ നൽകി മത്സരിക്കുകയാണ് ടെലികോം സേവനദാതാക്കൾ . ജിയോ , ബിഎസ്എൻഎൽ , എയർടെൽ , വോഡഫോൺ എന്നിവർ അൺലിമിറ്റഡ് കോൾ , സൌജന്യ എസ്എംഎസ് , സൌജന്യ ഡാറ്റ എന്നിവ അടങ്ങുന്ന പ്രീപെയ്ഡ് റീചാർജ് പ്ലാനുകളാണ് ഒരുക്കിയിരിക്കുന്നത് . റിലയൻസ് ജിയോ അവതരിപ്പിക്കുന്ന ജിയോ ദിവാലി ഓഫറിൽ 1,699 രൂപയ്ക്ക് 365 ദിവസം കാലാവധി ലഭിക്കും . നവംബർ 30 വരെ ലഭിക്കുന്ന ഓഫറിൽ ജിയോ പ്രീപെയ്ഡ് വരിക്കാർക്ക് 100 % ക്യാഷ്ബാക്ക് ലഭിക്കും . അവരുടെ മൈ ജിയോ അക്കൌണ്ടിൽ ഡിജിറ്റൽ കൂപ്പണായി ക്രെഡിറ്റ് ചെയ്യപ്പെടും . അൺലിമിറ്റഡ് വോയ്സ് കോളിങ് , ദിവസേന 100 എസ്എംഎസ് , ദിവസേന 1.5ജിബി ഡാറ്റ 64കെബിപിഎസ് വേഗതയിൽ ലഭിക്കും . കൂടാതെ ജിയോയുടെ ആപ്പുകൾ , 547.5ജിബി ഡാറ്റ എന്നിവയും ലഭിക്കും . ഈ ഓഫറുകൾ കൂടാതെ ജിയോഫോൺ 2 എന്ന ജിയോയുടെ ഏറ്റവും പുതിയ ഫോണിന്റെ വിൽപ്പനയും ആരംഭിച്ചിട്ടുണ്ട് . നവംബർ 12 വരെയാണ് ജിയോഫോൺ 2വിന്റെ വിൽപ്പന . ഈ കാലയളവിൽ 1,095 രൂപയുടെ ഗിഫ്റ്റ് കാർഡും ലഭിക്കും . ദീപാവലിക്ക് ഉപഭോക്താക്കൾക്ക് ഗംഭീര ഓഫറുകൾ ഒരുക്കിയിരിക്കുകയാണ് ബിഎസ്എൻഎൽ . ‘ദിവാലി മഹാദമാക്ക’ എന്ന പേരിൽ രണ്ട് പ്രിപെയ്ഡ് റീചാർജ് പാക്കുകളാണ് ബിഎസ്എൽഎൽ ഉപഭോക്താക്കൾക്ക് നൽകുന്നത് . 1 , 699 രൂപ , 2,099 രൂപ വില വരുന്ന റീചാർജ് പ്ലാനുകൾക്ക് 365 ദിവസത്തെ കാലാവധിയുണ്ട് . ബിഎസ്എൻഎൽ ദിവാലി മഹാദമാക്ക വഴി അൺലിമിറ്റഡ് കോൾ , സൌജന്യ പേഴ്സണൽ റിങ് ബാക്ക് ടോൺ , ദിവസവും 100 സൌജന്യ എസ്എംഎസ് എന്നിവ ലഭിക്കും . 1 , 699 രൂപയുടെ പ്ലാനിൽ ദിവസവും 3ജിബി ഡാറ്റ ലഭിക്കും . 1095ജിബി ഡാറ്റയാണ് ആകെ ലഭിക്കുന്നത് . 2 , 099 രൂപയുടെ പ്ലാനിൽ 1460ജിബി ഡാറ്റ ലഭിക്കും . ഈ ഓഫറിന് ഡെയ്ലി ലിമിറ്റ് ഇല്ല . ബിഎസ്എൻഎൽ 128 കെബിപിഎസ് എഫ്യുപി വേഗത ലഭിക്കും . ഇതിൽ 419 രൂപയുടെ ഓഫറിന് 75 ദിവസമാണ് കാലാവധി . 399 രൂപയുടെയും 448 രൂപയുടെയും ഓഫറിന് 70 ദിവസവും , 82 ദിവസവുമാണ് കാലാവധി . 597 രൂപയുടെ റീചാർജിൽ 10ജിബി ഡാറ്റ , ദിവസേന 100 എസ്എംഎസ് എന്നിവ 114 ദിവസം കാലാവധിയിൽ ലഭിക്കും . കൂടാതെ ഈ ഉൽസവകാലത്തിൽ 199 രൂപ , 249 രൂപ , 448 രൂപ എന്നീ പ്രീപെയ്ഡ് റീചാർജുകളോ , 399 രൂപയുടെ പോസ്റ്റ്പെയ്ഡ് റീചാർജോ ചെയ്താൽ ഉപഭോക്താകൾക്ക് 2000 രൂപയുടെ ക്യാഷ് വൌച്ചർ ലഭിക്കും . വോഡഫോൺ ഉൽസവകാല ഓഫറുകളൊന്നും പ്രഖ്യാപിച്ചിട്ടില്ല എങ്കിലും പ്രീപെയ്ഡ് റീചാർജുകളിൽ ചില മാറ്റങ്ങൾ വരുത്തിയിട്ടുണ്ട് . 209 രൂപയുടെ റീചാർജിൽ ദിവസേന 100 എസ്എംഎസുകൾ , 28 ദിവസത്തേക്ക് 1.5ജിബി ഡാറ്റ എന്നിവയും 479 രൂപ , 529 രൂപ റീചാർജുകളിൽ 1.5 ജിബി ഡാറ്റാ 84 ദിവസവും , 90 ദിവസത്തേക്കും ലഭിക്കും . വോഡഫോൺ അടുത്തിടെ അവതരിപ്പിച്ച 597 രൂപയുടെ പദ്ധതിയിൽ 10 ജിബി ഡാറ്റ , അൺലിമിറ്റഡ് വോയ്സ് കോൾ , ദിവസേന 100 എസ്എംഎസ് , 10ജിബി ഡാറ്റ എന്നിവയും ലഭിക്കും . അൺലിമിറ്റഡ് കോളിങ്ങിന് ദിവസേന 250 മിനിറ്റ് അല്ലെങ്കിൽ ആഴ്ചയിൽ 1000 മിനിറ്റാണ് പരിധി .


ഒമർ ലുലു സംവിധാനം ചെയ്ത ചിത്രം ഒരു അഡാർ ലൌവിലെ മാണിക്ക്യ മലരായ പൂവി എന്ന ഗാനത്തിലൂടെ ലോകപ്രശസ്തയായ താരമാണ് പ്രിയ പ്രകാശ് വാര്യർ . ചിത്രത്തിലെ ഗാന രംഗത്തിൽ കണ്ണുകൾ കൊണ്ട് മായജാലം തീർത്താണ് പ്രിയ ലോക ജനത ശ്രദ്ധ പിടിച്ചുപറ്റിയത് . ആദ്യ ചിത്രം റിലീസ് ആകും മുമ്പേ തന്നെ ഇതാ താരം ഇപ്പോൾ ബോളിവുഡിലേക്കും പറക്കുകയാണ് . ' ശ്രീദേവി ബംഗ്ലാവ് ' എന്ന ബിഗ് ബജറ്റ് ചിത്രത്തിലാണ് പ്രിയ നായികയാവുന്നത് . 70 കോടി രൂപ ബഡ്ജറ്റിലാണ് ചിത്രം ഒരുങ്ങുന്നതെന്നും റിപ്പോർട്ടുകൾ ഉണ്ട് . മലയാളിയായ പ്രശാന്ത് മാമ്പുള്ളി സംവിധാനം ചെയ്യുന്ന ചിത്രം പൂർണമായും യുകെയിലാണ് ചിത്രീകരിക്കുന്നത് . മോഹൻലാലിനെ നായകനാക്കി 19 മണിക്കൂർ കൊണ്ട് ചിത്രീകരിച്ച ഭഗവാൻ എന്ന പരീക്ഷണ ചിത്രത്തിലൂടെ ശ്രദ്ധേയനായ സംവിധായകനാണ് പ്രശാന്ത് മാമ്പുള്ളി . ഒരു അഡാർ ലവ് എന്ന ചിത്രത്തിലെ ക്യാമറ കൈകാര്യം ചെയ്ത സീനു സിദ്ധാർഥ് ആണ് ശ്രീദേവി ബംഗ്ലാവിന് ഛായാഗ്രഹണം നിർവഹിക്കുന്നത് .


ഇംഗ്ലിഷ് മണ്ണിൽ ടി ട്വൻറി പരമ്പരയ്ക്ക് പിന്നാലെ ഏകദിന പരമ്പരയും സ്വന്തമാക്കാമെന്ന സ്വപ്നനേട്ടത്തിനരികെ ടീം ഇന്ത്യ . ഇന്ന് നടക്കുന്ന മൂന്നാം ഏകദിനത്തിലും വിജയിക്കാനായാൽ കോലിപ്പടയ്ക്ക് ചരിത്ര നേട്ടം സ്വന്തമാകും . അതനിടെ ഇംഗ്ലണ്ടിന് ഇരുട്ടടിയായി ഓപ്പണർ ജേസൺ രോയ് പരിക്കു കാരണം കളിക്കില്ലെന്ന റിപ്പോർട്ടുകളും പുറത്തുവന്നിട്ടുണ്ട് . രണ്ടാം ഏകദിനത്തിനിടെ ജേസൺ റോയിയുടെ കൈവിരലിന് പരിക്കേറ്റിരുന്നു . സുരേഷ് റെയ്നയുടെ ഷോട്ട് കൈപ്പിടിയിൽ ഒതുക്കാൻ ശ്രമിക്കുമ്പോഴാണ് റോയിക്ക് പരിക്കേറ്റത് . മികച്ച ഫോമിലുള്ള ജേസൺ റോയിയുടെ പരിക്ക് ഇംഗ്ലണ്ടിൻറെ സാധ്യതകൾക്ക് വെല്ലുവിളിയാകും . ജെയിംസ് വിൻസ് ആയിരിക്കും റോയിക്ക് പകരം ബേർസ്റ്റോവിനൊപ്പം ഇന്നിംഗ്സ് ഓപ്പൺ ചെയ്യുക . പരമ്പരയിൽ ഓരോ മത്സരങ്ങൾ വീതം ജയിച്ചു ഇരു ടീമുകളും ഒപ്പത്തിനൊപ്പമാണ് .


ഇംഗ്ലണ്ട് ഓസ്ട്രേലിയ ക്രിക്കറ്റ് വൈരത്തിൻറെ ഏറ്റവും വലിയ പോരാട്ടവേദിയാണ് ആഷസ് . 1882 തുടങ്ങിയ ക്രിക്കറ്റ് വൈരം ഒരോ ആഷ്സ് പരമ്പരയിൽ എത്തുമ്പോൾ തീപിടിക്കും . അത്തരത്തിലുള്ള വാക്പോരുകൾ ഇപ്പോൾ നടക്കുന്ന ആഷസ് പരമ്പരയിലും സംഭവിച്ചിട്ടുണ്ട് . പല ഓസ്ട്രേലിയൻ ഇംഗ്ലീഷ് താരങ്ങൾ വാക്പോര് നടത്തി . എന്നാൽ അതിനപ്പുറം ചില കടുംകൈകൾ ചെയ്തിരിക്കുകയാണ് ഇംഗ്ലണ്ടിൻറെ ക്രിക്കറ്റ് ആരാധക സംഘമായ ബർമി ആർമി . ഓസ്ട്രേലിയൻ വൈസ് ക്യാപ്റ്റൻ ഡേവിഡ് വാർണ്ണറെ ലക്ഷ്യമിട്ടാണ് ഇവരുടെ പുതിയ നീക്കം . വർണ്ണറെ വ്യക്തിപരമായി അധിക്ഷേപിക്കുന്ന ഒരു ഗാനമാണ് ഇവർ സ്റ്റേഡിയത്തിൽ ആലപിച്ചത് . ഡേവിഡ് വാർണ്ണറുടെ ജീവിത പങ്കാളിയുടെ ഭൂതകാലത്തിലെ ഒരു സംഭവമാണ് ഗാനത്തിൻറെ അടിസ്ഥാനം . ഡേവിഡ് വാർണ്ണറുടെ ഇപ്പോഴത്തെ ജീവിത പങ്കാളി കാൻറിസും , ന്യൂസിലാൻറ് റഗ്ബി താരം ബിൽ വില്ല്യംസും സിഡ്നിയിലെ ഒരു ബാറിൽ നിന്നും ലൈംഗികമായി ബന്ധപ്പെടുന്നതിൻറെ ചിത്രങ്ങൾ പ്രചരിച്ചിരുന്നു . 2007 ലെ ഈ സംഭവം ഒരു വൺനൈറ്റ് സ്റ്റാൻറ് ആണെന്ന് അന്ന് അവർ വ്യക്തമാക്കിയിരുന്നു . അതിന് ശേഷമാണ് വാർണ്ണർ കാൻറിസുമായി ചേരുന്നത് . എന്നാൽ ഈ സംഭവം അങ്ങനെ വിടാതെ അത് വച്ച് വർണ്ണറെ ആക്രമിക്കുകയാണ് ഇംഗ്ലീഷ് ആരാധക സംഘം .


ഇത്രയും വലിയ ഒരു ആമുഖം നൽകുന്നത് അടുത്തിടെ ഇന്ത്യൻ വിപണിയിൽ അസ്യൂസ് ഇറക്കിയ സെൻഫോൺ മാക്സ് പ്രോ എം1 ൻറെ ഉപയോഗ ശേഷമുള്ള റിവ്യൂ പങ്കുവയ്ക്കാനാണ് . ശരിക്കും ഇന്ത്യൻ വിപണിയെ ലക്ഷ്യമാക്കി ഇറക്കിയ ഒരു പ്രോഡക്ടാണ് സെൻഫോൺ മാക്സ് പ്രോ എം1 എന്ന് പറയാം . ഇതിൻറെ 6ജിബി റാം ശേഷിയുള്ള ഫോൺ ആണ് റിവ്യൂവിന് വിധേയമാക്കിയത് . അതായത് 14,999 രൂപ വിലയിൽ ഇറങ്ങുന്ന അസ്യൂസ് സെൻഫോൺ മാക്സ് പ്രോ എം1 വിലയിലും പ്രത്യേകതയിലും എതിരാളികളായി ലക്ഷ്യം വയ്ക്കുന്നത് ഷവോമിയുടെ റെഡ്മീ നോട്ട് 5 , നോട്ട് 5 പ്രോ എന്നിവയെ ആണ് എന്നത് വ്യക്തം . ഡിസൈൻ 18 : 9 അനുപതാത്തിലുള്ള സ്ക്രീൻ ആണ് മാക്സ് പ്രോ എം1ന് ഉള്ളത് . റൌണ്ടഡ് കോർണറുകളിൽ വളരെ ചെറിയ ബോർഡറാണ് ഫോണിനുള്ളത് . പവർ . വോളിയം ബട്ടണുകൾ വലതുഭാഗത്ത് ക്രമീകരിച്ചിരിക്കുന്നു . ടൈപ്പ് സി അല്ലാത്ത മൈക്രോ യുഎസ്ബി പോർട്ടാണ് താഴെ കാണുന്നത് . സിംഗിൾ സ്പീക്കറാണ് ഫോണിനുള്ളത് . 3 . 5 എംഎം ഓഡിയോ സോക്കറ്റാണ് ഇതിനുള്ളത് . ഇടത് സൈഡിലുള്ള സിം സ്ലോട്ടിലെ ട്രെയിൽ രണ്ട് നാനോ സിം , മൈക്രോ എസ് . ഡി കാർഡ് എന്നിവ നൽകാൻ സാധിക്കും . 10 വോൾട്ട് ചാർജർ , യുഎസ്ബി കേബിൾ , വാറണ്ടി കാർഡ് , ലീഫ് ലെറ്റ്സ് എന്നിവയാണ് ഫോണിൻറെ ബോക്സിൽ ഒപ്പം ലഭിക്കുന്നത് . ഒപ്പം ഫോൺ വയ്ക്കാൻ ഒരു സ്റ്റാൻറും ലഭിക്കുന്നുണ്ട് . ഹെഡ് സൈറ്റ് , സ്ക്രീൻ പ്രോട്ടക്ടർ എന്നിവ ലഭിക്കുന്നില്ല എന്നത് ചിലപ്പോൾ സ്മാർട്ട്ഫോൺ പ്രേമികൾക്ക് ചെറിയ നിരാശ ഉണ്ടാക്കിയേക്കാം . പ്രത്യേകതകളും സോഫ്റ്റ്വെയറും ക്യൂവൽകോം സ്നാപ്ഡ്രാഗൺ 636 പ്രോസസ്സറാണ് ഈ ഫോണിൻറെ കരുത്ത് നിർണ്ണയിക്കുന്നത് . ഗ്രാഫിക്ക് പ്രോസസർ യൂണിറ്റ് ആഡ്രിനോ 506ആണ് . 64ജിബിയാണ് ഇൻറേണൽ മെമ്മറി ശേഷി ഇത് എസ് . ഡി കാർഡ് ഉപയോഗിച്ച് 2ടിബിവരെ വർദ്ധിപ്പിക്കാം . പ്രീമിയം മിഡ് റൈഞ്ചിന് വേണ്ടിയുള്ള ഈ പ്രോസസ്സർ ഈ വിലയിലുള്ള ഫോണിൽ ലഭിക്കുന്നത് ഒരു പ്ലസ് പോയൻറ് തന്നെയാണ് . ഇതേ പ്രോസ്സർ തന്നെയാണ് ഷവോമി നോട്ട് 5 പ്രോയിലും ഉള്ളത് എന്ന് ഓർക്കുക . സെൻഫോൺ മാക്സ് പ്രോ എം1 ൻറെ മറ്റൊരു പ്രധാന പ്രത്യേകത അതിൻറെ ബാറ്ററി ശേഷി 5000 എംഎഎച്ച് ആണ് എന്നതാണ് . 18 : 9 അനുപാതത്തിൽ 5.99 ഇഞ്ചിൽ നോച്ച് ഇല്ലാത്ത ഫുൾ എച്ച്ഡി പ്ലസ് ഡിസ്പ്ലേയാണ് ഫോണിന് ഉള്ളത് . സ്ക്രീൻ റെസല്യൂഷൻ 1080 x 2160 പിക്സലാണ് . അസ്യൂസിൻറെ അവകാശവാദം 450 എൻഐടി മാക്സിമം തെളിച്ചം സ്ക്രീൻ നൽകുമെന്നാണ് , ഇതിൻറെ കോൺട്രാസ്റ്റ് അനുപാതം 1500:1 ആയിരിക്കും . ഇതിന് ഒപ്പം തന്നെ 85 ശതമാനം പൂർണ്ണ വ്യാപ്തിയിൽ എൻടിഎസ്സി നിറങ്ങൾ ലഭിക്കും . വീക്ഷണ കോണിൽ വലിയ പ്രശ്നങ്ങൾ ഒന്നും ഇല്ലെന്നാണ് ഞങ്ങളുടെ റിവ്യൂവിൽ അനുഭവപ്പെട്ടത് . നൈറ്റ് മോഡിലും മനോഹരമാണ് . വിഒഎൽഇടി സപ്പോർട്ട് ഈ ഫോൺ നൽകുന്നുണ്ട് . സെൻഫോണിൻറെ കസ്റ്റം യൂസർ ഇൻറർഫേസായ സെൻയുഐയിൽ ആൻഡ്രോയ്ഡ് ഓറീയോ ആണ് ഈ ഫോണിൻറെ ഓപ്പറേറ്റിംഗ് സിസ്റ്റം . സെൻ യുഐ നൽകുന്ന സൌകര്യങ്ങൾക്ക് ഒപ്പം തന്നെ സ്പ്വീറ്റ് സ്ക്രീൻ മൾട്ടി ടാസ്കിംഗ് അടക്കമുള്ള സൌകര്യങ്ങളും ലഭിക്കും . ക്യൂക്ക് ഷോർട്ട്കട്ട് പാനലും കാണാം . ഫേഷ്യൽ റെക്കഗനേഷൻ അടക്കമുള്ള സൌകര്യങ്ങൾ ഈ ഫോണിൽ ലഭിക്കും . ഫോണിൽ തന്നെ ഫേസ്ബുക്ക് , മെസഞ്ചർ , ഇൻസ്റ്റഗ്രാം ആപ്പുകളും , സെൻ യുഐ യൂട്ടിലിറ്റി ആപ്പുകളായ വോയിസ് റെക്കോഡർ , കാൽകുലേറ്റർ , എഫ്എം റേഡിയോ എന്നിവ ഇൻബിൽട്ടായി ലഭിക്കുന്നുണ്ട് . ബാറ്ററി ലൈഫ് , ക്യാമറ . . . തുടർച്ചയായി 25 മണിക്കൂർ വീഡിയോ പ്ലേബാക്ക് ബാറ്ററി ലൈവ് അസ്യൂസ് ഈ ഫോണിന് പ്രഖ്യാപിക്കുന്നെങ്കിലും 12 - 13 മണിക്കബർ ആണ് വീഡിയോ ലൂപ്പ് ബാറ്ററി ടെസ്റ്റിലൂടെ ലഭിക്കുന്നത് . ക്യൂക്ക് ചാർജിംഗ് സംവിധാനം ഉണ്ടെങ്കിലും ഒരു മണിക്കൂർ എങ്കിലും ഫുൾ ചാർജ് ചെയ്യാൻ എടുക്കുന്നുണ്ട് . 15 ശതമാനം വരെ ചാർജ്ജിംഗ് 10 നിമിഷത്തിൽ നടക്കും . ഒരു സ്പീക്കറാണ് ഫോണിനുള്ളത് ഇത് തീർത്തും ലോഡ് തന്നെയാണ് , എന്നാൽ ഫുൾ വോളിയത്തിൽ മ്യൂസിക്ക് തീർത്തും ഡിസോർട്ടാണെന്ന് പറയാം . സാധാരണ ഈ വിലയിലുള്ള ഫോണുകളുടെ ക്യാമറയിൽ ചില ഒത്തുതീർപ്പുകൾ മുൻനിര ബ്രാൻറുകൾ പോലും നടത്തും എന്നതിനാൽ വളരെ ശ്രദ്ധയോടെ തന്നെയാണ് മാക്സ് പ്രോ എം1 ൻറെ ക്യാമറ റിവ്യൂവിന് വിധേയമാക്കിയത് . 16 എംപിയും , 5 എംപി ഡെപ്ത് സെൻസറും അടങ്ങുന്നതാണ് ഈ ഫോണിൻറെ പിന്നിലെ ഇരട്ട ക്യാമറ സെറ്റപ്പ് . മുന്നിൽ ഫ്ലാഷോട് കൂടിയ 16 എംപി ക്യാമറയാണ് സെൽഫിക്കായി നൽകിയിരിക്കുന്നത് . ഇതിനും ഡെപ്ത് ഇഫക്ട് നൽകിയിട്ടുണ്ട് . അതായത് ക്യാമറയിൽ 3ജിബി പതിപ്പിനെക്കാൾ അപ്ഡേറ്റ് വരുത്തിയിട്ടുണ്ട് 6ജിബി പതിപ്പിൽ എത്തുമ്പോൾ . റെയർ ക്യാമറ 4കെ വീഡിയോ എടുക്കാൻ സാധിക്കുന്നതാണ് . 4കെ ഡിസിഐ , 4കെ യുഎച്ച്ഡി എന്നിവ റെക്കോഡ് ചെയ്യാം . 4096x2160 പിക്സലും , 3840x2160 എന്നതാണ് ഈ 4കെ മോഡുകളുടെ വ്യത്യാസം . പകൽ സമയങ്ങളിൽ സെൻഫോൺ മാക്സ് പ്രോയിൽ എടുക്കുന്ന ഫോട്ടോകൾ തീർത്തും വൈബ്രെൻറ് ആയാണ് തോന്നിയത് . മികച്ച കളർ പോപ്പിംഗാണ് ഫോട്ടോകൾക്ക് ലഭിച്ചത് . ക്ലോസപ്പുകളിൽ മികച്ച ചിത്രങ്ങൾ ഫോണിൻറെ ക്യാമറ ലഭ്യമാക്കുന്നു . അവസാന വാക്ക് സെൻഫോൺ മാക്സ് പ്രോ എം1 6ജിബി പതിപ്പിൻറെ വിലയിൽ എത്തിയാൽ 3ജിബി 32 ജിബി പതിപ്പിന് വില 14,999 രൂപയാണ് . ഷവോമി മാർക്കറ്റിൽ തീർത്ത വിലയുടെ ബെഞ്ച് മാർക്ക് വച്ച് ഇത്തിരി അവിശ്വസനീയം തന്നെയാണ് വില എന്ന് ഒറ്റനോട്ടത്തിൽ പറയാം .


സഞ്ജയ് ലീല ബൻസാലിയുടെ പത്മവതിക്കെതിരെ വ്യാപക പ്രതിഷേധം ഉയരുന്ന സാഹചര്യത്തിൽ ചിത്രത്തിൻറെ റിലീസ് തിയതി മാറ്റി . പുതുക്കിയ തീയതി പിന്നീട് അറിയിക്കുമെന്ന് അണിയർ പ്രവർത്തകർ അറിയിച്ചു . ഡിസംബർ ഒന്നിനാണ് റിലീസ് നിശ്ചയിച്ചിരുന്നത് . പത്മാവതി സിനിമയ്ക്കെതിരെ രാജസ്ഥാൻ സർക്കാരും യു പി സർക്കാരും കേന്ദ്രക്കിന് കത്തയച്ചിരുന്നു . ജനവികാരം കണക്കിലെടുത്ത് സിനിമയുടെ റിലീസ് തിയതി മാറ്റിവയ്ക്കണമെന്നായിരുന്നു ആവശ്യം . കർണിസേനയടക്കം വിവിധ സംഘടനകളും ചിത്രത്തിനെതിരെ രംഗത്തെത്തിയിരുന്നു . റിലീസിന് എത്തുന്ന ഡിസംബർ ഒന്നിന് ഭാരത് ബന്ദ് നടത്തുമെന്നും രജ്പുത് കർണിസേന അറിയിച്ചിരുന്നു . 190 കോടി രൂപ ചെലവിലാണ് ചിത്രം നിർമിച്ചിരിക്കുന്നത് . രജപുത്ര ചരിത്രത്തിലെ ധീരവനിതയായ പത്മാവതിയെ അപകീർത്തിപ്പെടുത്തുന്നതാണ് സിനിമയെന്ന് ആരോപിച്ചാണ് ചില സംഘടനകൾ രംഗത്ത് വന്നത് . അതേസമയം സിനിമയുടെ റിലീസ് വൈകുമെന്നും സൂചനയുണ്ട് . സെൻസറിംഗിന് അച്ച ചിത്രം സെൻട്രൽ ബോർഡ് ഓഫ് ഫിലിം സർട്ടിഫിക്കേഷൻ തിരിച്ചയച്ചു . അപേക്ഷ പൂർണമായില്ലെന്ന് ചൂണ്ടികാട്ടിയാണ് വീണ്ടും സെൻസറിംഗ് വിധേയമാക്കണമെന്നാണ് റിപ്പോർട്ടുകൾ . സിനിമയിൽ പത്മാവതിയായി അഭിനയിച്ചാൽ ദീപികയുടെ മൂക്ക് ചെത്തുമെന്ന് രജപുത്രയുട സംഘടനയായ കർണിസേന പ്രഖ്യാപിച്ചിരുന്നു . ദീപികയുടെയും ബൻസാലിയുടെയും തലയറുക്കുന്നവർക്ക് അഞ്ചുതകോടി രൂപ നൽകുമന്ന് ഉത്തർപ്രദേശിലെ ഠാക്കൂർ നേതാവ് പ്രഖ്യാപിച്ചിരുന്നു . പല സ്ഥലങ്ങളിൽ നിന്നും സിനിമയ്ക്കെതിരേ പ്രതിഷേധമുയരുന്നുണ്ട് . സിനിമ പ്രദർശനത്തിന് എത്തുന്ന ദിവസം ഭാരത് ബന്ദ് ആചരിക്കാനാണ് കർണി സേനയുടെ ആഹ്വാനം .


രാജ്യത്തെ സാധാരണക്കാർക്ക് ആശ്വാസകരമാകുന്ന തീരുമാനമാണിത് . സ്റ്റേറ്റ് ബാങ്ക് ഓഫ് ഇന്ത്യയ്ക്ക് പിന്നാലെ എച്ച്ഡിഎഫ്സി , കൊട്ടാക്ക് മഹീന്ദ്ര , ഐസിഐസിഐ ബാങ്ക് എന്നിവയും വായ്പ പലിശ നിരക്ക് കുറച്ചു . അടിസ്ഥാന പലിശ നിരക്കിൽ . 15 ശതമാനം ഇളവാണ് ബാങ്കുകൾ വരുത്തിയിരിക്കുന്നത് . ഇതസനുസരിച്ച് എസ്ബിഐ ഭവന വായ്പയുടെ കുറഞ്ഞ പലിശ നിരക്ക് 9.10 ശതമാനവും ഐസിഐസിഐ ബാങ്കിൻേറത് 9.15 ശതമാനവുമായി കുറഞ്ഞു . സ്ത്രീകൾക്കാണ് ഈ നിരക്കിൽ വായ്പ ലഭ്യമാവുക . മറ്റുള്ളവർക്ക് 9.20 ശതമാനം മുതലാണ് പലിശ . 75 ലക്ഷം രൂപ വരെയുള്ള വായ്പകൾക്കം പലിശ നിരക്കിലെ ഇളവ് ലഭിക്കും . പുതിയ നിരക്കിൽ 50 ലക്ഷം രൂപയുടെ ഭവന വായ്പ എസ്ബിഐയിൽ നിന്ന് എടുക്കുന്നയാൾക്ക് 30 വർഷ കാലാവധിയിൽ രണ്ട് ലക്ഷം രൂപ ലാഭിക്കാം . തിരിച്ചടവിൽ പ്രതിമാസം 542 രൂപ കുറവുണ്ടാകുമെന്നാണ് ബാങ്കിന്റെ വിശദീകരണം . റിസർവ് ബാങ്ക് റിപ്പോ നിരക്കിൽ ഇളവ് വരുത്തി ഒരു മാസത്തിന് ശേഷമാണ് പലിശ കുറയ്ക്കാൻ ബാങ്കുകൾ തയ്യാറായത് . റിപ്പോ നിരക്ക് ആറ് വർഷത്തിനിടയിലെ താഴ്ന്ന നിരക്കിലെത്തിയിട്ടും പലിശ നിരക്ക് കുറയ്ക്കാൻ തയ്യാറാകാത്ത ബാങ്ക് നടപടി വലിയ വിമർശനത്തിന് ഇടയാക്കിയിരുന്നു . പലിശ നിരക്ക് കുറച്ചതിനൊപ്പം വായ്പ നടപടിക്രമങ്ങളിലെ നിരക്കിലും ബാങ്കുകൾ ഇളവ് വരുത്തിയിട്ടുണ്ട് .


മമ്മൂട്ടിയുടെ കസബയിലെ പ്രധാന താരങ്ങളിൽ ഒരാളായിരുന്നു നേഹ സക്സേന . ഇപ്പോഴിതാ നേഹ സക്സേന മോഹൻലാലിന്റെ ചിത്രത്തിലും അഭിനയിക്കുന്നു . മോഹൻലാലിനെ നായകനാക്കി ജിബു ജേക്കബ് ഒരുക്കുന്ന സിനിമയിലാണ് നേഹ സക്സേന അഭിനയിക്കുന്നത് . മോഹൻലാലിന്റെയും മമ്മൂട്ടിയുടെയും ചിത്രത്തിൽ അഭിനയിക്കാൻ കഴിഞ്ഞത് തന്റെ ഭാഗ്യമാണെന്നും ദൈവാനുഗ്രഹമാണെന്നുമാണ് നേഹ സക്സേന പറയുന്നത് . എന്നാൽ മോഹൻലാലിന്റെയും മമ്മൂട്ടിയുടെയും ആരാധകരോടും നേഹ സക്സേനയ്ക്കു ചിലത് പറയാനുണ്ട് . രണ്ടുപേരെയും താരതമ്യം ചെയ്യരുതെന്നാണ് നേഹ സക്സേന പറയുന്നത് . ഫേസ്ബുക്കിലൂടെയാണ് നേഹ സക്സേന അഭിപ്രായം പറയുന്നത് . നിങ്ങളുടെ താരത്തെ സ്നേഹിക്കുന്നത് നല്ലതുതന്നെ . പക്ഷേ ഒരു താരത്തെ പിന്തുണയ്ക്കുന്നതുകൊണ്ട് മറ്റു താരങ്ങളെ മോശമാക്കുന്നത് ശരിയല്ല . മോഹൻലാലിനെയും മമ്മൂട്ടിയെയും താരതമ്യം ചെയ്യുന്നതുതന്നെ ശരിയല്ല . രണ്ടുപേരും ഒരുപോലെ പ്രതിഭയുളളവരാണ് . അവർ തമ്മിൽ ഒരു പ്രശ്നവുമില്ല . പിന്നെ എന്തുകൊണ്ടാണ് പ്രേക്ഷകർ മോശമായി സംസാരിക്കുന്നതും മറഅറും ചെയ്യുന്നത് - നേഹ സക്സേന പറയുന്നു . നേഹ സക്നേയുടെ ഫേസ്ബുക്ക് പോസ്റ്റ് വായിക്കാം .


ഡബ്ല്യുസിസി വാർത്താസമ്മേളനത്തിന് പിന്നാലെ ' അമ്മ ' യിൽ ഉടലെടുത്ത ചേരിതിരിവ് രൂക്ഷമായി തുടരുന്നതിനിടെ , സിദ്ദിഖിന്റെ അഭിപ്രായപ്രകടനങ്ങൾ പ്രസിഡന്റ് മോഹൻലാലിനെ പ്രതിരോധത്തിലാക്കാനായിരുന്നുവെന്ന് സംഘടനയിലെ ഒരു വിഭാഗം . ഇപ്പോഴത്തെ വിവാദവിഷയങ്ങളിൽ മോഹൻലാലിനെ ബലിയാടാക്കി സംഘടനയുടെ പ്രസിഡന്റ് സ്ഥാനത്ത് എത്താനുള്ള നീക്കമാണ് സിദ്ദിഖ് നടത്തുന്നതെന്ന് സംഘടനയിലെ മുതിർന്ന ഭാരവാഹികളിൽ ഒരാൾ ഏഷ്യാനെറ്റ് ന്യൂസ് ഓൺലൈനിനോട് പറഞ്ഞു . ഇക്കാര്യം മോഹൻലാലിന്റെ ശ്രദ്ധയിൽ പെടുത്തിയിട്ടുണ്ടെന്നും അദ്ദേഹം പറയുന്നു . ഡബ്ല്യുസിസി അംഗങ്ങളുമായി ചർച്ച തുടരാമെന്നും വിഷയത്തിൽ പ്രശ്ന പരിഹാരത്തിന് ശ്രമിക്കാമെന്നുമാണ് മോഹൻലാലിന്റെ നിലപാട് . ട്രഷറർ ജഗദീഷ് പുറത്തിറക്കിയ വാർത്താക്കുറിപ്പിലും ഇക്കാര്യമാണ് അറിയിച്ചിരുന്നത് . മോഹൻലാലുമായി ചർച്ച നടത്തിയാണ് വാർത്താക്കുറിപ്പ് തയ്യാറാക്കിയതെന്ന് ജഗദീഷ് പറഞ്ഞിരുന്നു . ഈ വാർത്താക്കുറിപ്പിനെ തള്ളിയാണ് സിദ്ദിഖ് കെപിഎസി ലളിതയ്ക്കൊപ്പം വാർത്താസമ്മേളം നടത്തിയത് . സംഘടനയുടേതെന്ന പേരിൽ സിദ്ദിഖ് നടത്തിയ പ്രകോപനപരമായ വാദങ്ങൾ മോഹൻലാലിന് അതൃപ്തിയുണ്ടാക്കിയെന്നാണ് ' അമ്മ ' നിർവാഹക സമിതിയിലെ ചില അംഗങ്ങൾ പറയുന്നത് . അമ്മ - ഡബ്ല്യുസിസി തർക്കം ആളിക്കത്തിക്കാനാണ് സിദ്ദിഖ് ശ്രമിച്ചതെന്നും മോഹൻലാലിനെ പ്രതിരോധത്തിലാക്കാനുള്ള നീക്കമായി ഇതിനെ കാണണമെന്നും ഇവർ പറയുന്നു . അമ്മ അംഗങ്ങൾ ഉൾപ്പെട്ട വാട്സ്ആപ് ഗ്രൂപ്പിൽ കഴിഞ്ഞ ദിവസം ജഗദീഷിന്റെയും ബാബുരാജിന്റേതുമായി വന്ന സന്ദേശങ്ങളിലും ഇത്തരത്തിൽ ആരോപണങ്ങളുണ്ടായിരുന്നു . ഈ മാസം 19ന് നടക്കുന്ന അടിയന്തര എക്സിക്യുട്ടീവ് യോഗം വരെ ' അമ്മ ' യെ പ്രതിനിധീകരിച്ച് അംഗങ്ങൾ ആരും പരസ്യപ്രസ്താവന നടത്തരുതെന്ന കർശന നിർദേശx മോഹൻലാൽ നൽകിയിട്ടുണ്ട് . എന്നാൽ ' അമ്മ ' നിർവാഹക സമിതിയിലെ ഒരു വിഭാഗത്തിന്റെ പിന്തുണ സിദ്ദിഖിനുണ്ട് . ജഗദീഷിന്റെ വാർത്താക്കുറിപ്പ് ദിലീപിനെ തള്ളിപ്പറയുന്നതും ഡബ്ല്യുസിസിയോട് മൃദുസമീപനം പുലർത്തുന്നതാണെന്നും കൃത്യമായ മറുപടി നൽകിയത് സിദ്ദിഖ് ആണെന്നുമാണ് ഇവരുടെ വാദം . മോഹൻലാൽ പ്രസിഡന്റ് ആയിരിക്കെ ആ പണി വേറെ ആരും ഏറ്റെടുക്കേണ്ടതില്ല എന്ന നിലപാടിലാണ് നിർവാഹക സമിതിയിൽ മോഹൻലാലിനെ അനുകൂലിക്കുന്ന വിഭാഗം . ജഗദീഷ് നൽകിയ ഔദ്യോഗിക വിശദീകരണത്തെ തള്ളിപ്പറഞ്ഞ സിദ്ദീഖ് മാധ്യമങ്ങളെ കണ്ടപ്പോൾ എക്സിക്യുട്ടീവ് അംഗം പോലും അല്ലാത്ത കെപിഎസി ലളിതയെ ഒപ്പം കൂട്ടിയത് എന്തിനെന്നും ഇവർ ചോദിക്കുന്നു . ചലച്ചിത്രമേഖലയിലെ മറ്റ് സംഘടനകളുമായും ഡബ്ല്യുസിസി ഉന്നയിച്ച കാര്യങ്ങൾ ചർച്ച ചെയ്യാനാണ് മോഹൻലാലിന്റെ തീരുമാനമെന്നറിയുന്നു . എക്സിക്യുട്ടീവ് കമ്മിറ്റിക്ക് ശേഷം സിദ്ദിഖിന്റെ പ്രതികരണം വ്യക്തിപരമായിരുന്നുവെന്നും സംഘടനാ നിലപാടല്ലെന്നും വിശദീകരിച്ച് അമ്മയുടെ വാർത്താക്കുറിപ്പ് ഉണ്ടായേക്കും . നിലവിൽ സാധാരണ അംഗങ്ങളായി തുടരുന്ന മമ്മൂട്ടിയെയും പൃഥ്വിരാജിനെയും നിർവാഹക സമിതിയിലേക്ക് തിരിച്ചെത്തിക്കാനും മോഹൻലാൽ ശ്രമിക്കുമെന്നറിയുന്നു . ഇന്നസെന്റ് ഒഴിഞ്ഞ പ്രസിഡന്റ് സ്ഥാനത്തേക്ക് മോഹൻലാൽ എത്തിയത് സമവായ നീക്കത്തിലൂടെയാണെന്ന് നേരത്തേ റിപ്പോർട്ടുകളുണ്ടായിരുന്നു . പുതിയ ഭാരവാഹികളെ തെരഞ്ഞെടുക്കുന്ന സമയത്ത് പ്രസിഡന്റ് പദവിക്ക് വേണ്ടി സിദ്ദിഖ് ശ്രമം നടത്തിയിരുന്നതായി അറിയുന്നു , ഇതിന് ദിലീപിന്റെ പിന്തുണയുണ്ടായിരുന്നുവെന്നും . മോഹൻലാലിനെ പ്രതിരോധത്തിലാക്കിയുള്ള സിദ്ദിഖിന്റെ വാർത്താസമ്മേളത്തിൽ എക്സിക്യുട്ടീവ് അംഗങ്ങളായ ജഗദീഷിനും ബാബുരാജിനും പിന്നാലെ മുകേഷും ജയസൂര്യയും ആസിഫലിയും അതൃപ്തി അറിയിച്ചെന്നാണ് സൂചന . സിദ്ദിഖിനോട് വിശദീകരണം ചോദിക്കണമെന്ന നിലപാടിലാണ് നിർവാഹക സമിതിയിലെ ചില അംഗങ്ങൾ . അതേ സമയം ചില നിർമ്മാതാക്കൾ മുൻകയ്യെടുത്ത് അമ്മയും ഡബ്ല്യുസിസിയുമായി തർക്ക പരിഹാരത്തിന് ശ്രമം തുടങ്ങിയിട്ടുണ്ട് .


ഇ ന്ത്യ യി ൽ പ രാ തി പ രി ഹാ ര സ മി തി രൂ പീ ക രി ക്കാ ത്ത തി ൽ വാ ട്സ്ആ പ്പി ന് സു പ്രീം കോ ട തി യു ടെ നോ ട്ടീ സ് . ജ സ്റ്റീ സ് രോ ഹിം ഗ്ട ൺ ഫാ ലി ന രി മാ ൻ , ജ സ്റ്റീ സ് ഇ ന്ദു മ ൽ ഹോ ത്ര എ ന്നി വ ര ട ങ്ങി യ ബെ ഞ്ചാ ണ് നോ ട്ടീ സ് അ യ ച്ച ത് . വാ ട്സ്ആ പ്പി നു പു റ മേ ഐ ടി , ധ ന കാ ര്യ മ ന്ത്രാ ല യ ങ്ങ ൾ ക്കും സു പ്രീം കോ ട തി നോ ട്ടീ സ് അ യ ച്ചി ട്ടു ണ്ട് . എ ന്തു കൊ ണ്ട് ഇ ന്ത്യ യി ൽ പ രാ തി പ രി ഹാ ര സെ ൽ രൂ പീ ക രി ച്ചി ല്ല എ ന്ന തി ന് നാ ലാ ഴ്ച ക്കു ള്ളി ൽ വാ ട്സ്ആ പ്പും , ഐ ടി , ധ ന കാ ര്യ മ ന്ത്രാ ല യ വും വി ശ ദ മാ യ മ റു പ ടി ന ൽ ക ണ മെ ന്നും നോ ട്ടീ സി ൽ ആ വ ശ്യ പ്പെ ട്ടു . ഫേ സ്ബു ക്കും ഗൂ ഗി ലും ഇ ന്ത്യ യി ൽ പ രാ തി പ രി ഹാ ര സെ ൽ രൂ പീ ക രി ച്ചി ട്ടു ണ്ടെ ന്നും വാ ട്സ്ആ പ്പ് സെ ൽ രൂ പീ ക രി ച്ചി ട്ടി ല്ലെ ന്നും ഹ ർ ജി ക്കാ ർ കോ ട തി യി ൽ വ്യ ക്ത മാ ക്കി യി രു ന്നു . വാട്സ്ആപ്പിനോട് ഇ ന്ത്യ യി ലെ നി യ മ ങ്ങ ൾ അ നു സ രി ച്ച് പ്ര വ ർ ത്തി ക്ക ണ മെ ന്നും പ രാ തി പ രി ഹ രി ക്കാ ൻ സെ ൽ രൂ പീ ക രി ക്കാ നും നി ർ ദേ ശ മു ണ്ട് . ഇ ന്ത്യ യി ൽ ഓ ഫീ സോ സെ ർ വ റോ ഇ ല്ലാ ത്ത ഒ രു വി ദേ ശ ക ന്പ നി യാ ണ് വാ ട്സ്ആ പ്പ് . ക ഴി ഞ്ഞ യാ ഴ്ച വാ ട്സ്ആ പ്പ് സി ഇ ഒ യെ വി ളി ച്ചു വ രു ത്തി പ രാ തി പ രി ഹാ ര സെ ൽ രൂ പീ ക രി ക്ക ണ മെ ന്ന് കേ ന്ദ്ര മ ന്ത്രി ര വി ശ ങ്ക ർ പ്ര സാ ദ് ആ വ ശ്യ പ്പെ ട്ട രു ന്നു .


വിനായകൻ പ്രധാനവേഷത്തിലെത്തുന്ന കരിന്തണ്ടൻറെ ഫസ്റ്റ് ലുക്ക് പോസ്റ്റർ പുറത്തിറങ്ങി . രാജീവ് രവിയും മധു നീലകണ്ഠനും ബി . അജിത്കുമാറുമൊക്കെ ഉൾപ്പെടുന്ന നിർമ്മാണക്കമ്പനി ' കളക്ടീവ് ഫേസ് വൺ ' ഫേസ്ബുക്കിലൂടെ പങ്കുവച്ച പോസ്റ്റർ ഇതിനോടകം തന്നെ ശ്രദ്ധിക്കപ്പെട്ടു . പ്രണയവും പ്രതിരോധവും പ്രതികാരവുമെല്ലാം അടങ്ങുന്ന സിനിമയിൽ കരിന്തണ്ടനായാണ് വിനായകൻ സ്ക്രീനിലെത്തുന്നത് . കരിന്തണ്ടൻ മലയാള സിനിമയിലെ കരുത്തുറ്റ കഥാപാത്രമാകും . യാതൊരു സംശയവുമില്ല . അതിനുമപ്പുറം ഒരു ചരിത്ര ദൌത്യം കൂടിയുണ്ട് ഈ സിനിമയ്ക്ക് . സിനിമയുടെ തിരക്കഥാകൃത്തും സംവിധായികയുമായ ലീല സന്തോഷ് തന്നെയാണ് അത് പറയാൻ ഏറ്റവും അർഹയായ ആൾ , ' ' കുറേ കാലങ്ങളായി പുറത്തുള്ളവരാണ് ആദിവാസി സമുദായത്തെ കുറിച്ച് പറയുന്നത് . ഞങ്ങൾക്കിടയിൽ നിന്ന് ഇതുവരെ ആരും സ്വന്തം കഥ പറഞ്ഞിട്ടില്ല . അത് പറയണമെന്ന് ആഗ്രഹം തോന്നി . അതാണ് ഈ സിനിമ . ' ' അവനവൻറെ ജീവിതം , അവരുടെ വേരുകൾ അവരോളം ആര് പറയുമെന്ന ലീലയുടെ ചോദ്യം പുതിയ കാലം നേരിടുന്ന ' ഏറ്റെടുക്കൽ രാഷ്ട്രീയ ' ത്തിനുള്ള മറുപടി കൂടിയാണ് . വയനാട്ടിലേക്ക് ചുരം കയറിയവരൊക്കെ കരിന്തണ്ടൻറെ കഥ കേട്ടുകാണും . പക്ഷെ , ലീലയ്ക് അത് കേട്ടുമറക്കാനുള്ള കഥയായിരുന്നില്ല . അവളത് ഓർത്തുവച്ചു . ' ' കരിന്തണ്ടൻറെ കഥ നേരത്തേ മനസ്സിലുണ്ട് . മനസ്സിലങ്ങനെ നിറഞ്ഞപ്പോൾ സ്ക്രിപ്റ്റ് എഴുതി . രാജീവ് രവി സാറിനോട് സംസാരിച്ചു . അദ്ദേഹത്തിനത് ഇഷ്ടപ്പെട്ടു . മുന്നോട്ട് പോകാമെന്നും പറഞ്ഞു . പിന്നീടാണ് വിനായകനെ കാണുന്നത് . വിനായകൻ തന്നെയാണ് ആ വേഷത്തിന് ചേരുക എന്ന് എനിക്ക് തോന്നിയിരുന്നു . അദ്ദേഹം സമ്മതിച്ചു . ചെയ്യാമെന്ന് പറഞ്ഞു . ' ' സിനിമയുടെ ഷൂട്ട് ഡിസംബറിൽ തുടങ്ങും . ' ' എൻറെയൊരു സ്വപ്നമാണിത് . ഒരു കാലഘട്ടത്തിലെ പുറം ലോകമറിയാത്ത കഥകളാണത് . പലരും പലരീതിയിലാണ് കരിന്തണ്ടൻറെ കഥകളെ വ്യാഖ്യാനിച്ചിട്ടുള്ളത് . പണിയ സമുദായത്തിൽ പെട്ട ആദിവാസി മൂപ്പനാണ് എൻറെ കരിന്തണ്ടൻ . ഞങ്ങളുടെ മൂപ്പൻ . ലെജൻഡറി ലെവലിലാണ് ഈ സിനിമ മുന്നോട്ട് പോവുക . കരിന്തണ്ടൻറെ കഥയിലൂടെ , ഒരു കാലഘട്ടത്തെ വരച്ചു ചേർക്കലാണത് . ' ' ലീല പറയുന്നു . ചിത്രത്തിൻറെ ഫസ്റ്റ് ലുക്ക് പോസ്റ്ററിലെഴുതിയത് പണിയ ഭാഷയിലാണ് , ' ബ്രിട്ടീഷുകാര് വയനാട്ടിലിക്കു വന്ത കാലത്തു അവരക്കു മലെമ്പെകേറുവുള എളുപ്പ വയി കാട്ടി കൊടുത്ത കരിന്തണ്ടന വഞ്ചകതൈ ' എന്നാണത് . അതായത് ബ്രിട്ടീഷുകാർക്ക് വയനാട്ടിലേക്ക് എളുപ്പവഴി കാണിച്ചു കൊടുത്ത കരിന്തണ്ടന് നേരെയുണ്ടായ വഞ്ചനയുടെ കഥ എന്നുതന്നെ . പണിയ സമുദായത്തിൽ പെടുന്ന ലീല , ആദിവാസി സമുദായത്തിൽ നിന്നുള്ള ആദ്യ സംവിധായിക കൂടിയാണ് . ആ ചരിത്രദൌത്യം ലീല ഏറ്റെടുത്തതാണ് . അതിനുമപ്പുറം , എല്ലാ സംവിധായികമാരിലും ഒരാളായി തന്നെ അറിയപ്പെടണമെന്നാണ് തനിക്കാഗ്രഹം എന്ന് ലീല പറയുന്നു . ' നിഴലുകൾ നഷ്ടപ്പെട്ട ഗോത്രഭൂമി ' ആണ് ലീലയുടെ ആദ്യത്തെ ഹ്രസ്വചിത്രം . പണിയസമുദായത്തിന് നഷ്ടപ്പെടുന്ന ആചാരങ്ങളെ കുറിച്ചും അവർ നേരിടുന്ന പ്രശ്നങ്ങളെ കുറിച്ചുമാണ് ഹ്രസ്വചിത്രം പറയുന്നത് . എന്നാൽ , പ്രൊഡക്ഷനായി പണമിറക്കാനൊന്നും ആരുമില്ലാത്തതിനാൽ അത് കരുതിയിരുന്നത്ര മികച്ചതായിരുന്നില്ലെന്ന് ലീല പറയുന്നുണ്ട് . കെ . ജെ ബേബിയുടെ ' കനവി ' ലൂടെയാണ് ലീല സിനിമയുടെ സാങ്കേതിക വിദ്യകൾ പഠിക്കുന്നത് . കെ . ജെ ബേബി സംവിധാനം ചെയ്ത ' ഗുഡ ' യിൽ ലീല സന്തോഷ് സഹസംവിധായികയായും പ്രവർത്തിച്ചു . ' ' കനിവിലെ പാഠ്യവിഷയമായിരുന്നു സിനിമ , ക്ലാസിക്കലായിട്ടുള്ള സിനിമകളെ കുറിച്ചും അല്ലാത്ത സിനിമകളെ കുറിച്ചും പഠിച്ചിട്ടുണ്ട് . അന്നേ സിനിമ മനസിലുണ്ട് . കുറേ വർക്ക് ഷോപ്പുകളിലൊക്കെ പങ്കെടുത്തു . പിന്നീടാണ് ഡോക്യുമെൻററി ചെയ്തത് . അങ്ങനെ അനുഭവത്തിലൂടെയും പഠിച്ചു . ' ' ലീല പറയുന്നു . മലയാള സംവിധായകരംഗത്തേക്ക് ലീല ചുവടുകൾ വച്ച് കഴിഞ്ഞു . ഇനിയതുറപ്പിച്ചാൽ മതിയാകും . ' ' എൻറെ കരിന്തണ്ടൻ ചരിത്രം സൃഷ്ടിക്കുമെന്ന് തന്നെയാണ് എൻറെ വിശ്വാസം ' ' എന്ന് ലീല ഉറച്ച ശബ്ദത്തിൽ പറയുമ്പോൾ കുറച്ചുകാലങ്ങളായി മലയാള സിനിമയ്ക്കകത്തും പുറത്തും നടക്കുന്ന മാറ്റങ്ങളോട് ചേർത്തു വായിക്കാമത് .


ഐഎസ്എല്ലിൽ ഇന്ന് നവാഗതരുടെ പോരാട്ടം . ബെംഗളൂരു എഫ്സി രാത്രി എട്ടിന് ജംഷെഡ്പൂർ എഫ്സിയെ നേരിടും . ബെംഗളൂരു എഫ്സി ഹോം ഗ്രൌണ്ടായ കന്ദിരവ സ്റ്റേഡിയത്തിലാണ് മത്സരം . ആറ് കളിയിൽ നാല് ജയവുമായി ലീഗിൽ രണ്ടാം സ്ഥാനക്കാരാണ് ബിഎഫ്സി . അഞ്ച് കളിയിൽ മൂന്ന് ജയവുമായി ജംഷെഡ്പൂർ എഫ്സി ആറാം സ്ഥാനത്താണ് . ബുധനാഴ്ച്ച നടന്ന മത്സരത്തിൽ നോർത്ത് - ഈസ്റ്റിനെ അവരുടെ തട്ടകത്തിൽ വീഴ്ത്തി മുംബൈ സിറ്റി എഫ്സി വിജയിച്ചിരുന്നു . മറുപടിയില്ലാത്ത രണ്ടു ഗോളുകൾക്കായിരുന്നു മുംബൈയുടെ വിജയം . 34 , 68 മിനുട്ടുകളിൽ ഇന്ത്യൻ താരം ബൽവന്ദ് സിങ് നേടിയ ഇരട്ടഗോളുകളാണ് മുംബൈയ്ക്ക് ആവേശകരമായ ജയം സമ്മാനിച്ചത് .


ഇന്ത്യയും ഇംഗ്ലണ്ടുമായുള്ള ട്വന്റി 20 മൽസരത്തിൽ റെക്കോർഡുകൾ വാരിക്കൂട്ടി രോഹിത് ശർമ . 199 എന്ന സ്കോർ പിന്തുടരുന്നതിൽ നിർണായകമായത് രോഹിത് ശർമയുടെ പ്രകടനമായിരുന്നു . പതിനൊന്ന് ബൌണ്ടറികളും അതിഗംഭീരമായി അഞ്ച് സിക്സുകളുമാണ് മൽസരത്തിൽ രോഹിത് ശർമ അടിച്ച് കൂട്ടിയത് . ട്വൻറി 20 മൽസരത്തിൽ തന്റെ മൂന്നാമത്തെ സെഞ്ചുറിയാണ് രോഹിത് ശർമ ഇംഗ്ലണ്ടിനെതിരെ നേടിയത് . ആദ്യമായി ഈ നേട്ടം കരസ്ഥമാക്കുന്ന ഇന്ത്യൻ കളിക്കാരനാണ് രോഹിത് ശർമ . അന്താരാഷ്ട്ര നിലവാരത്തിലുള്ള ട്വന്റി 20 മൽസരങ്ങളിൽ നിന്ന് 2000 റൺസ് നേടുന്ന രണ്ടാമത്തെ ഇന്ത്യക്കാരനെന്ന നേട്ടവും ഇന്നലെ രോഹിത് ശർമ സ്വന്തമാക്കി . ട്വന്റി 20 മൽസരങ്ങളിൽ അഞ്ച് സെഞ്ചുറികൾ നേടുന്ന ഏഷ്യക്കാരനായി രോഹിത് ശർമ . ഇരുപത്തൊന്ന് സെഞ്ചുറികളുമായി ക്രിസ് ഗെയിലാണ് ഈ നേട്ടത്തിൽ ഒന്നാമതുള്ളത് . ഏകദിനം , ടെസ്റ്റ് , ട്വന്റി 20 ടൂർണമെന്റിൽ സെഞ്ചുറി സ്വന്തമാക്കുന്ന ബാറ്റ്സ്മാൻ കൂടിയാണ് രോഹിത് ശർമ .


സൂപ്പർ പേസർ ഡെയ്ൽ സ്റ്റെയ്നിനെ ഉൾപ്പെടുത്തി ഓസ്ട്രേലിയൻ പര്യടനത്തിനുള്ള ദക്ഷിണാഫ്രിക്കൻ ടീമിനെ പ്രഖ്യാപിച്ചു . രണ്ട് വർഷത്തെ ഇടവേളയ്ക്ക് ശേഷം സിംബാബ്വെക്കെതിരായ പരമ്പരയിൽ സ്റ്റെയ്ൻ കളിച്ചിരുന്നു . 15അംഗ ടീമിൽ പേസർമാരായ കഗിസോ റബാഡ , ലുങ്കി എൻഗിഡി എന്നിവരെയും ഉൾപ്പെടുത്തിയിട്ടുണ്ട് . പേസ് ഓൾറൌണ്ടർ ക്രിസ് മോറിസ് തിരിച്ചെത്തിയതാണ് മറ്റൊരു സുപ്രധാന കാര്യം . പരിക്കിൻറെ പിടിയിലായിരുന്ന താരം കഴിഞ്ഞ ഫെബ്രുവരിക്ക് ശേഷം അന്താരാഷ്ട്ര മത്സരം കളിച്ചിട്ടില്ല . പരിക്കുമൂലം മുൻനിര താരങ്ങളായ ഹാഷിം അംല , ജെപി ഡുമിനി എന്നിവരെ ടീമിൽ ഉൾപ്പെടുത്തിയിട്ടില്ല . സിംബാബ്വെക്കെതിരെ കളിക്കാതിരുന്ന ഫർഹാൻ ബെഹാർഡിനെയും തിരിച്ചുവിളിച്ചിട്ടുണ്ട് . ഓസീസ് പര്യടനത്തിൽ മൂന്ന് ഏകദിനങ്ങളും ഒരു ടി20 മത്സരവുമാണ് ദക്ഷിണാഫ്രിക്ക കളിക്കുക . ദക്ഷിണാഫ്രിക്കൻ ടീംഃ Faf du Plessis ( captain ) , Farhaan Behardien , Quinton de Kock ( wkt ) , Reeza Hendricks , Imran Tahir , Heinrich Klaasen ( wkt ) , Aiden Markram , David Miller , Chris Morris , Lungi Ngidi , Andile Phehlukwayo , Dwaine Pretorius , Kagiso Rabada , Tabraiz Shamsi , Dale Steyn .


സ്റ്റാർട്ട് അപ്പ് കൊണ്ട് ശ്രദ്ധേയനാവുകയാണ് ജ്യോതി ബൻസാൽ എന്ന യുവ ഐടി പ്രൊഫഷണൽ . എട്ട് വർഷത്തെ ആധ്വാനം കൊണ്ട് താൻ വളർത്തിയ ആപ്പ് ഡൈനാമിക് എന്ന കമ്പനിയെ ഐടി രംഗത്തെ പ്രമുഖ കമ്പനിയായ സിസ്കോയ്ക്ക് വിറ്റത് 370 കോടി അമേരിക്കൻ ഡോളറിന് . കമ്പനിയുടെ 14 ശതമാനം ഷെയർ ഇപ്പോഴും ജ്യോതി ബൻസാലിനുണ്ട് . ഇത് കൂടാതെ 3,400 കോടി രൂപ ബൻസാലിന് ലഭിക്കും . ആപ്പ് ഡൈനാമികിന്റെ ഓഹരികൾ ബൻസാൽ വിൽപനയ്ക്ക വച്ചിരുന്നു . 200 കോടി അമേരിക്കൻ ഡോളറായിരുന്നു മതിപ്പ് വില കണക്കാക്കിയിരുന്നത് . എന്നാൽ അതിനേക്കാൾ ഒന്നര ഇരട്ടി അധികം നൽകി സിസ്കോ കമ്പനി വാങ്ങുകയായിരുന്നു . 1999ൽ ദില്ലി ഐഐടിയിൽ നിന്നും ബിരുദം നേടിയ ബൻസാൽ യുഎസിലേക്ക് പോയി . ഒരു സംരംഭകനാകുകയായിരുന്നു തന്റെ ആഗ്രഹമെന്ന് ബെൻസാൽ പറഞ്ഞിട്ടുണ്ട് . യുഎസിലെത്തിയ ബെൻസാൽ ഗ്രീൻ കാർഡിനായി എട്ട് വർഷം കാത്തിരുന്നു . ജോലി ഉപേക്ഷിച്ച് പുതിയ കമ്പനി തുടങ്ങുന്നതിനായി ആലോചിച്ചെങ്കിലും സാധിച്ചില്ല . 2005ൽ വില്ലി ടെക്നോളജിയിൽ ആർക്കിടെക്കായി പ്രവേശിച്ചു . 2006ൽ കമ്പനി കംപ്യൂട്ടർ അസോസിയേറ്റ്സ് ഏറ്റെടുത്തു . രണ്ട് കൊല്ലത്തിന് ശേഷം അവിടെ നിന്നും ഇറങ്ങിയ ബൻസാൽ ആപ്പ് ഡൈനാമിക്സ് ആരംഭിച്ചു . അഗർവാൾ ജാതിയുടെ ഒരു വിഭാഗമാണ് ബൻസാൽ . വ്യാപാരത്തിൽ വാണിജ്യത്തിലും നൈപുണ്യം നേടിയവരാണിവർ . ലെൻസ് കാർട്ട് , മിന്ത്ര , ഫ്ളിപ്കാർട്ട് എന്നിവയ്ക്ക് പിന്നിലും ബൻസാൽ വിഭാഗക്കാരണെന്നത് യാദൃശ്ചീകമല്ല .


നികുതി വെട്ടിപ്പ് നടത്തുന്ന മൂന്ന് ലക്ഷത്തിലധികം കമ്പനികൾ സർക്കാരിന്റെ നിരീക്ഷണത്തിലാണെന്ന് ജി . എസ് . ടിയുടെ ഒന്നാംദിനത്തിൽ പ്രധാനമന്ത്രി നരേന്ദ്ര മോദി പറഞ്ഞു . ചാർട്ടേഡ് അക്കൌണ്ടൻറുമാരുടെ ഒപ്പിന് ഇപ്പോൾ പ്രധാനമന്ത്രിയുടെ ഒപ്പിനെക്കാൾ പ്രധാന്യമുണ്ടെന്നും മോദി പറഞ്ഞു . അതേസമയം ജി . എസ് . ടിയുടെ ആദ്യദിനത്തിൽ ഉത്തരേന്ത്യൻ വിപണികളിൽ വലിയ പ്രതിഷേധമാണ് കണ്ടത് . ഒറ്റനികുതി സംവിധാനമായ ജി . എസ് . ടി നിലവിൽ വന്നതിന്റെ ആദ്യദിവസം വിപണികളിൽ നിന്നുള്ള റിപ്പോർട്ടുകൾ നിരാശപ്പെടുത്തുന്നതായിരുന്നു . എന്നാൽ കുറച്ചുദിവസത്തിനകം സാഹചര്യങ്ങൾ മെച്ചപ്പെടുമെന്ന് കേന്ദ്ര സർക്കാർ വ്യക്തമാക്കി . ജി . എസ് . ടി , ഇന്ത്യൻ സമ്പദ് വ്യവസ്ഥയിൽ വലിയ മാറ്റങ്ങൾ ഉണ്ടാക്കുമെന്ന് കേന്ദ്ര ധനമന്ത്രി അരുൺ ജയ്റ്റ്ലി പറഞ്ഞു . ജി . എസ് . ടി പുതിയ തുടക്കമാണെന്ന് പറഞ്ഞ പ്രധാനമന്ത്രി നരേന്ദ്ര മോദി , നികുതി വെട്ടിപ്പുകാർക്കെതിരെ സർക്കാർ ശക്തമായ നടപടിയെടുക്കുമെന്ന മുന്നറിയിപ്പ് നൽകി . രാജ്യത്തെ മൂന്ന് ലക്ഷത്തിലധികം രജിസ്ട്രേഡ് സ്ഥാപനങ്ങൾ സർക്കാരിന്റെ നിരീക്ഷണത്തിലാണെന്നും ദില്ലിയിൽ ചാർട്ടേഡ് അക്കൌണ്ടന്റ്സ് ഇൻസ്റ്റിറ്റ്യൂട്ടിന്റെ പരിപാടിയിൽ മോദി പറഞ്ഞു . ഇപ്പോൾ ചാർട്ടേഡ് അക്കൌണ്ടന്റുമാരുടെ ഒപ്പിന് പ്രധാനമന്ത്രിയുടെ ഒപ്പിനെക്കാൾ പ്രധാന്യമുണ്ടെന്നും മോദി പറഞ്ഞു . ടി പ്രഖ്യാപിച്ചതെന്ന് മുൻ ധനമന്ത്രി പി . ചിദബംരം പ്രതികരിച്ചു . ഇത് പണപ്പെരുപ്പത്തിന് വഴിയൊരുക്കും . മുന്നൊരുക്കങ്ങളില്ലാതെ ജി . എസ് . ടി പ്രഖ്യാപിച്ചതിനെതിരെയ ദില്ലി ഉൾപ്പടെയുള്ള ഉത്തരേന്ത്യൻ സംസ്ഥാനങ്ങളിൽ വ്യാപാരികളുടെ പ്രതിഷേധ സമരങ്ങൾ തുടരുകയാണ് .


ബാഴ്സലോണയുടെ അർജൻറീനൻ സൂപ്പർ താരം ലിയോണൽ മെസിക്ക് റയൽ മാഡ്രിഡിനെതിരായ എൽ ക്ലാസിക്കോ നഷ്ടമാകും . സെവിയ്യക്കെതിരായ മത്സരത്തിൽ വലത് കൈക്ക് പരിക്കേറ്റ സൂപ്പർ താരത്തിന് മൂന്ന് ആഴ്ച്ചത്തെ വിശ്രമമാണ് ഡോക്ടർമാർ അനുവദിച്ചിരിക്കുന്നത് . മത്സരത്തിൽ 26 - ാം മിനുറ്റിലാണ് മെസിക്ക് പരിക്കേറ്റത് . മെസിയുടെ വലത് കൈയിലെ എല്ലിന് പൊട്ടലുണ്ട് എന്ന് ബാഴ്സലോണ സ്ഥിരീകരിച്ചിട്ടുണ്ട് . ചാമ്പ്യൻസ് ലീഗിൽ മിലാനെതിരായ മത്സരവും അർജൻറീനൻ സൂപ്പർ സ്ട്രൈക്കർക്ക് നഷ്ടമാകും . ഞായറാഴ്ച്ചയാണ് റയൽ - ബാഴ്സ എൽ ക്ലാസിക്കോ . പരിക്കേറ്റ് മടങ്ങും മുൻപ് മെസി ഓരോ ഗോളും അസിസ്റ്റും നേടിയിരുന്നു . മത്സരത്തിൽ രണ്ടിനെതിരെ നാല് ഗോളുകൾക്ക് ബാഴ്സ വിജയിച്ചു .


155 റൺസുമായി വിഷ്ണു വിനോദും 30 റൺസുമായി ബേസിൽ തമ്പിയും ക്രീസിലുണ്ട് . പിരിയാത്ത ഒമ്പതാം വിക്കറ്റ് കൂട്ടുകെട്ടിൽ ബേസിൽ തമ്പി - വിഷ്ണു വിനോദ് സഖ്യം 70 റൺസെടുത്തിട്ടുണ്ട് . ഇന്നിംഗ്സ് തോൽവി ഉറപ്പിച്ച് മൂന്നാം ദിനം ക്രീസിലിറങ്ങിയ കേരളത്തിന് 100 റൺസിലെത്തിയപ്പോഴേക്കും ആറ് വിക്കറ്റുകൾ നഷ്ടമായിരുന്നു . വി എ ജഗദീഷിനെ മിഹിർ ഹിർവാനി പുറത്താക്കിയപ്പോൾ 19 റൺസെടുത്ത സഞ്ജു സാംസൺ റണ്ണൌട്ടായി . പിന്നീടായിരുന്നു കൊൽക്കത്ത ക്രിക്കറ്റ് ടെസ്റ്റിൽ ഓസ്ട്രേലിയക്കെതിരെ വിവിഎസ് ലക്ഷ്മണും രാഹുൽ ദ്രാവിഡും ചേർന്ന് കളിച്ച ഇന്നിംഗ്സിനെ അനുസ്മരിപ്പിച്ച് സച്ചിനും വിഷ്ണുവും ചേർന്ന് 199 റൺസിന്റെ കൂട്ടുകെട്ടുയർത്തിയത് . 211 പന്തിൽ മൂന്ന് സിക്സറിന്റെയും 14 ബൌണ്ടറികളുടെയും അകമ്പടിയോടെ 143 റൺസെടുത്ത സച്ചിൻ പുറത്തായശേഷവും പോരാട്ടം തുടർന്ന വിഷ്ണു രഞ്ജിയിലെ ആദ്യ സെഞ്ചുറി തന്നെ അവിസ്മരണീയമാക്കി . 226 പന്തിൽ 18 ബൌണ്ടറിയും ഒരു സിക്സറും പറത്തിയാണ് വിഷ്ണു 155 റൺസെടുത്തത് . സന്ദീപ് വാര്യർ മാത്രമാണ് ഇനി കേരളത്തിനായി ബാറ്റ് ചെയ്യാനുള്ളത് . നാലാം ദിനം ആദ്യ സെഷനിൽ വിക്കറ്റ് പോവാതെ പിടിച്ചുനിൽക്കാനായാൽ ദയനീയ തോൽവി ഉറപ്പിച്ച മത്സരത്തിൽ അവിശ്വസനീയ ജയമില്ലെങ്കിലും സമനിലയെങ്കിലും കേരളത്തിന് ഉറപ്പിക്കാം .


ആൻഡ്രോയ്ഡ് ജെല്ലി ബീൻ , ആൻഡ്രോയ്ഡ് കപ്പ് കേക്ക് , ആൻഡ്രോയ്ഡ് മാഷ്മെല്ലോ , ആൻഡ്രോയ്ഡ് ഐസ്ക്രീം സാൻഡ് വിച്ച് , ആൻഡ്രോയ്ഡ് ജിഞ്ചർ ബ്രെഡ് , ആൻഡ്രോയ്ഡ് കിറ്റ് കാറ്റ് , ആൻഡ്രോയ്ഡ് മാഷ്മെലോ ഇങ്ങനെയാണ് വിവിധ ആൻഡ്രോയ്ഡ് പതിപ്പുകൾക്ക് മുൻപ് ഗൂഗിൾ നൽകുന്ന പേര് . ഗൂഗിൾ പുതിയ വെർഷൻ അവതരിപ്പിക്കാൻ പദ്ധതിയിടുന്നു . പുതിയ വെർഷന്റെ പേര് തെരഞ്ഞെടുക്കുന്നതിനുള്ള സാധ്യത പട്ടിക ആൻഡ്രോയ്ഡിന്റെ വെബ് സൈറ്റിൽ പ്രസിദ്ധീകരിച്ചിട്ടുണ്ട് . പേരിൻറെ ആദ്യാക്ഷരം എൻ ആകണം എന്നൊരു നിബന്ധനയുണ്ട് . ആ പട്ടികയിൽ നമ്മുടെ നെയ്യപ്പവും ഉൾപ്പെട്ടിട്ടുണ്ട് . പട്ടികയിൽ നട്ട്മെഗ് , നട്ട്സ് ആന്റ് നാച്ചോസ് , നെക്റ്ററിൻ , നാംബീൻ തുടങ്ങിയ പേരുകളും പട്ടികയിലുണ്ട് . അടുത്ത വെർഷൻ ആൻഡ്രോയ്ഡ് നെയ്യപ്പം ആക്കുവാൻ നാം മലയാളികൾ ശ്രമിക്കണം എന്നാണ് സോഷ്യൽ മീഡിയയിൽ ഉയരുന്ന വാദം . നിങ്ങൾക്കും അഭിപ്രായമുണ്ടോ ആൻഡ്രോയ്ഡിന് നെയ്യപ്പം എന്ന് പേര് നൽകാൻ


യാതൊരു വൃത്തിയുമില്ലാതെ അനാരോഗ്യകരമായി തയ്യാറാക്കുന്ന ഭക്ഷണമാണ് റെയിൽവെ യാത്രക്കാർക്കായി വിതരണം ചെയ്യുന്നതെന്ന് സി . എ . ജി റിപ്പോർട്ട് വിമർശിക്കുന്നു . 74 സ്റ്റേഷനുകളിലും 80 ട്രെയിനുകളിലും പരിശോധന നടത്തി തയ്യാറാക്കിയ റിപ്പോർട്ടിൽ , മനുഷ്യന് ഒരു തരത്തിലും ഉപയോഗിക്കാൻ കഴിയാത്ത ഭക്ഷണമാണ് റെയിൽവെ വിളമ്പുന്നതെന്ന ഗുരുതരമായ ആരോപണവുമുണ്ട് . അഴുക്കുപുരണ്ട ഭക്ഷണ വസ്തുക്കൾ , പഴകിയ ഭക്ഷണം , കാലാവധി കഴിഞ്ഞ പാക്ക് ചെയ്ത ഭക്ഷണവും വെള്ളവും , അംഗീകാരമില്ലാത്ത കമ്പനികളുടെ കുപ്പിവെള്ളം തുടങ്ങിയവയൊക്കെ ട്രെയിനുകളിലും സ്റ്റേഷനുകളിലും സുലഭമാണ് . ടാപ്പിൽ നിന്നുള്ള ശുദ്ധീകരിക്കാത്ത വെള്ളമാണ് ഭക്ഷണം പാചകം ചെയ്യാൻ ഉപയോഗിക്കുന്നത് . ചവറ്റുകുട്ടകൾ വേണ്ടവിധം മൂടിയല്ല സ്ഥാപിച്ചിരിക്കുന്നത് . അവ സ്ഥിരമായി വൃത്തിയാക്കുകയോ കഴുകുകയോ ചെയ്യുന്നതുമില്ല . പൊടിയിൽ നിന്നും ഈച്ച അടക്കമുള്ള മറ്റ് ജീവികളിൽ നിന്നും സംരക്ഷിക്കാൻ ഭക്ഷണം മൂടിവെയ്ക്കാറില്ല . എലികളും , പാറ്റകളുമൊക്കെ ട്രെയിനുകളിലും സ്റ്റേഷനുകളിലും സർവ്വസാധാരണമായി കാണപ്പെടുന്നുണ്ട് . മൊബൈൽ യൂണിറ്റുകൾ വഴി ട്രെയിനിൽ വിതരണം ചെയ്യുന്ന ഭക്ഷണങ്ങൾക്കും സ്റ്റേഷനുകളിലും ഉപഭോക്താക്കൾക്ക് ബില്ല് നൽകുന്നുമില്ല . മെനു കാർഡോ താരിഫ് നിരക്കുകളോ യാത്രക്കാർക്ക് കിട്ടാൻ വഴിയൊന്നുമില്ല . നിർദ്ദിഷ്ട അളവിലുള്ള ഭക്ഷണം യാത്രക്കാർക്ക് ലഭിക്കുന്നില്ല . പുറത്ത് വിൽക്കപ്പെടുന്നതിനേക്കാൾ കൂടിയ എം . ആർ . പി രേഖപ്പെടുത്തിയാണ് ട്രെയിനുകളിലും സ്റ്റേഷനുകളിലും വിൽക്കപ്പെടുന്നത് . കാറ്ററിങ് യൂണിറ്റുകളുടെ മാറ്റവും സ്ഥിരമായ സംവിധാനങ്ങളോ നയമോ റെയിൽവെക്ക് ഇക്കാര്യത്തിൽ ഇല്ലാത്തതാണ് പ്രശ്നം ഗുരുതരമാക്കുന്നതെന്നും സി . എ . ജി റിപ്പോർട്ടിൽ പറയുന്നു .


മോഹൻലാൽ നായകനായി വൈശാഖ് സംവിധാനം ചെയ്ത് ബോക്സ് ഓഫീസിൽ റെക്കോർഡുകൾ ഭേദിച്ചു മുന്നേറുന്ന പുലിമുരുകനെതിരെ നടത്തിയ പരാമർശത്തിൽ ഖേദം പ്രകടിപ്പിച്ചു സംവിധായകൻ ജയരാജ് . മലയാളത്തിലെ മാത്രമല്ല ലോക സിനിമയിലെ തന്നെ അതുല്യപ്രതിഭകളിലൊരാണ് ഭരത് മോഹൻലാൽ എന്നു ജയരാജ് പറഞ്ഞു . അദ്ദേഹത്തിന്റെ അസാമാന്യ അഭിനയപാടവവും സിനിമയ്ക്കു വേണ്ടിയുള്ള ത്യാഗവും വെളിവാക്കുന്ന ഒരു ഗംഭീര വർക്ക് തന്നെയാണ് പുലിമുരുകനെന്നും ജയരാജ് പറഞ്ഞു . ഇത്രയും വലിയ ഒരു ഇനിഷ്യൽ പുൾ സൃഷ്ടിക്കുന്നതിൽ സാങ്കേതിക മികവ് ഒരു ഘടകമാണ് എന്നു മാത്രമേ ഞാൻ പറയാൻ ഉദ്ദേശിച്ചുള്ളൂ . ഈ വാക്കുകൾ ശ്രീ മോഹൻലാലിനോ ലോകമെമ്പാടുമുള്ള ആരാധകർക്കോ ഏതെങ്കിലും തരത്തിലുള്ള വിഷമമുണ്ടാക്കിയെങ്കിൽ നിർവ്യാജം ഖേദിക്കുന്നു - ജയരാജ് പറഞ്ഞു . പുലിമുരുകന്റെ വലിയ വിജയത്തിനു കാരണം സാങ്കേതികവിദ്യ മാത്രമാണെന്നായിരുന്നു ജയരാജ് പറഞ്ഞത് . തന്റെ പുതിയ സിനിമയായ വീരം നൂറുകോടി ക്ലബ്ബിലെത്തുന്ന ആദ്യ മലയാള സിനിമയാകുമെന്നും ജയരാജ് പറഞ്ഞിരുന്നു . മോഹൻലാൽ മുമ്പ് അഭിനയിച്ച പല സിനിമകളും ഫ്ലോപ്പുകളായിരുന്നു . പിന്നെ എന്തുകൊണ്ടാണ് പുലിമുരുകനിലേക്ക് ഇത്രയം ആളുകൾ വരുന്നത് . ആ സിനിമയ്ക്ക് പ്രത്യേകത ഉള്ളതുകൊണ്ടാണ് . മികച്ച ടെക്നിക്കൽ ക്വാളിറ്റിയാണ് പുലിമുരുകന്റെ വിജയകാരണം . അതുകൊണ്ടാണ് സിനിമ ഒരാഴ്ചകൊണ്ട് പത്തുകോടി കളക്റ്റ് ചെയ്തതെന്നും ജയരാജ് പറഞ്ഞിരുന്നു .


അമേരിക്കൻ ടെലിവിഷൻ വിസ്മയമായ ഗെയിം ഓഫ് ത്രോൺസ് ചിത്രീകരിച്ചയിടങ്ങൾ നേരിട്ടു കാണാനവസരം . ഗെയിം ഓഫ് ത്രോണിലെ 33 ലൊക്കേഷനുകൾ ഗൂഗിൾ എർത്തിൽ ഉൾപ്പെടുത്തി . പ്രധാനപ്പെട്ട ഭാഗങ്ങൾ ചിത്രീകരിച്ച ലൊക്കേഷനുകളാണ് ഗൂഗിൾ എർത്തിൽ ലഭ്യമാകുന്നത് . ഗെയിം ഓഫ് ത്രോൺസ് ചിത്രീകരിക്കാനായി അണിയറ പ്രവർത്തകർ ലോകമെമ്പാടും സഞ്ചരിച്ചിരുന്നു . യുഎസ് , ബ്രിട്ടൺ , കാനഡ , സ്പെയിൻ , ക്രൊയേഷ്യ , ഐസ്ലൻറ് , അയർലൻറ് , സ്കോട്ട്ലൻറ് എന്നീ രാജ്യങ്ങളിലാണ് ഗെയിം ഓഫ് ത്രോണിൻറെ പ്രധാന സീനുകൾ ചിത്രീകരിച്ചത് . രാജാവിറങ്ങുന്ന ദൃശ്യങ്ങൾ പകർത്തിയ ക്രൊയേഷ്യയിലെ പ്രദേശമുൾപ്പെടെയുള്ളവ ഗൂഗിൾ എർത്തിലുണ്ട് . 2011ലാണ് ഗെയിം ഓഫ് ത്രോൺസ് ആദ്യമായി എച്ച്ബിഒ സംപ്രേഷണം ചെയ്തത് . ജൂലൈ 16ന് സംപ്രേഷണമാരംഭിച്ച ഗെയിം ഓഫ് ത്രോൺസിൻറെ ഏഴാം എഡിഷൻ വൻ ഹിറ്റായിക്കഴിഞ്ഞു . എറ്റവും കൂടുതൽ കാഴ്ച്ചക്കാരുള്ള ടെലിവിഷൻ സീരിയസായ ഗെയിം ഓഫ് ത്രോൺ ഡേവിഡ് ബെനീഫും ഡിബി വെയ്സും ചേർന്നാണ് സംവിധാനം ചെയ്യുന്നത് .


തമിഴ്നാട്ടിൽ ഏറ്റവും കൂടുതൽ ആരാധകരുള്ള രണ്ട് താരങ്ങളാണ് അജിത്തും വിജയ്യും . വിജയ് അജിത്തിനെ കുറിച്ച് പറഞ്ഞ കാര്യങ്ങൾ കേട്ട് അമ്പരന്നിരിക്കുകയാണ് ആരാധകർ . അജിത്തിനോട് തനിക്ക് അസൂയയാണെന്നാണ് വിജയ് ഒരു എഫ് എം റേഡിയോക്ക് നൽകിയ അഭിമുഖത്തിൽ പറഞ്ഞത് . അജിത്തിനോട് അസൂയ തോന്നിയത് ഇപ്പോഴല്ല . എന്റെ അഭിനയം തുടങ്ങിയ സമയത്താണ് . അജിത്തിന്റെ മികച്ച അഭിനയവും സൌന്ദര്യവും സഹിക്കാൻ കഴിയുന്നതിലും അപ്പുറമായിരുന്നു . എവിടെപ്പോയാലും അജിത്തിന് ചുറ്റും നിരവധി ആരാധകർ ഉണ്ടാകുമായിരുന്നു . അതെല്ലാം എന്റെ അസൂയ കൂട്ടിയിട്ടേ ഉള്ളു . അജിത്തിനെ പോലെ സുന്ദരനാകാനും ഞാൻ ശ്രമിച്ചിട്ടുണ്ട് . എന്നാൽ , അതിന് കഴിയില്ലെന്ന് പിന്നീട് മനസ്സിലാവുകയായിരുന്നു . ഇന്ന് അജിത് തന്റെ ഏറ്റവും അടുത്ത സുഹൃത്തുക്കളിൽ ഒരാൾ ആണ് - വിജയ് പറയുന്നു .


നടി ആക്രമിക്കപ്പെട്ട കേസിൽ ജയിലിലായ നടൻ ദിലീപിന് ഹാക്കർമാരും പണികൊടുത്തു . ദിലീപിൻറെ ഔദ്യോഗിക വെബ്സൈറ്റ് ' ദിലീപ് ഓൺലൈൻ ' ഹാക്കർമാർ തകർത്തു . വെബ്സൈറ്റിൻറെ ഹോം പേജിൽ അഴികൾക്കുള്ളിൽ നിൽക്കുന്ന ദിലീപിൻറെ ചിത്രങ്ങളും പോസ്റ്റ് ചെയ്തിട്ടുണ്ട് . ' വെൽകം ടു സെൻട്രൽ ' ജയിൽ എന്ന സിനിമയിലെ ചിത്രങ്ങളോടൊപ്പം ദിലീപിനെ കുറ്റവാളിയെന്ന് വിളിച്ചുകൊണ്ടുള്ള സന്ദേശവും കാണാം . ജയിൽ ഇവിടെയുണ്ട് . സെൻട്രൽ ജയിലിലേക്ക് സ്വാഗതം , കുറ്റവാളി ദിലീപ് എന്നാണ് ഹാക്കർമാരുടെ സന്ദേശം . ദിലീപിൻറെ പുതിയ സിനിമകളുടെ വിശേഷങ്ങളും ചിത്രങ്ങളും സിനിമകളുടെ പട്ടികയും ജീവചരിത്രവുമെല്ലാം ഉൾക്കൊള്ളുന്നതായിരുന്നു വെബ്സൈറ്റ് . ഹാക്ക് ചെയ്തതിന് ശേഷം ലിങ്കുകൾ പലതും തുറക്കാൻ സാധിക്കുന്നില്ല . ദിലീപിന്റെ മറ്റ് സംരഭങ്ങളായ ഗ്രാൻഡ് പ്രൊഡക്ഷൻസ് , ഡി സിനിമാസ് , ദേ പുട്ട് , ജിപി ട്രസ്റ്റ് എന്നിവയുടെ ലിങ്കുകളും വെബ്സൈറ്റിലുണ്ട് .


ഇപ്പോൾ ഇന്ത്യൻ നിരത്തുകൾ അടക്കിവാഴുന്നത് സ്കൂട്ടറുകളാണ് . വെസ്പയാകട്ടെ സ്കൂട്ടറുകളുടെ രാജകുമാരനും . അപ്പോൾ വില കൂടുന്നതിൽ അതിശയമില്ല . മാത്രമല്ല 1946 മോഡൽ പിയാജിയോ എംപി 6 നെ അടിസ്ഥാനമാക്കിയാണ് പുതിയ എംബ്രിയോ അർമാനിയുടെ രൂപകൽപന . അതായത് ആദ്യകാല വെസ്പയുടെ പുനർജ്ജന്മമെന്നു വേണമെങ്കിൽ പറയാം . എന്നാലും എട്ടു ലക്ഷം രൂപയ്ക്ക് മാത്രം എന്താണ് ഈ സ്കൂട്ടറിലുള്ളതെന്ന് ന്യായമായ സംശയമാണ് . ആദ്യ വെസ്പ മോഡലിനെ അടിസ്ഥാനപ്പെടുത്തി നിർമ്മിച്ചതെന്നതു തന്നെയാണ് നിർമ്മാതാക്കൾ അവകാശപ്പെടുന്ന ഏറ്റവും വലിയ പ്രത്യേകത . മാത്രമല്ല വിലയേറിയ മെറ്റീരിയലുകളാണ് നിർമാണത്തിന് ഉപയോഗിച്ചിരിക്കുന്നത് . കൂടാതെ മികച്ച ഗുണനിലവാരമുള്ള ലെതർ സീറ്റുകളും 12 ഇഞ്ച് വീൽ , എൽഇഡി ഹെഡ് ലാംപ് , ടെയ്ൽ ലാംപ് , ഫുള്ളി എൽ സി ഡി കൺസോൾ , എബിഎസ് , ഇരട്ട ഡിസ്ക് ബ്രേക്ക് , ഇലക്ട്രോണിക് ട്രാക്ഷൻ കൺട്രോൾ എന്നിങ്ങനെ ഒട്ടേറെ അത്യാധുനിക ഫീച്ചറുകളുമായി പ്രത്യേകതകൾ നീളുന്നു . 11 . 84ബിഎച്ച്പിയും 10.33എൻഎം ടോർക്കും നൽകുന്ന 125സിസി സിങ്കിൾ സിലിണ്ടർ എയർകൂൾഡ് എൻജിൻ കരുത്ത് പകരും . ഒരു ബൈക്കിന്റെ ഇരട്ടിവേഗത്തിൽ ഈ സ്കൂട്ടറിന് കുതിക്കാൻ കഴിയുമെന്നാണ് കമ്പനി പറയുന്നത് . ഇന്ത്യയിൽ സിബിയു വഴി ഇറക്കുമതി ചെയ്യുന്നതു കൊണ്ടു കൂടിയാണ് വിലയിലെ ഈ വർദ്ധന . ഇക്കഴിഞ്ഞ ദില്ലി എക്സ്പോയിലായിരുന്നു വെസ്പ ഈ പുത്തൻ സ്കൂട്ടർ കുമാരനെ അവതരിപ്പിച്ചത് . ക്ടോബർ 25 ഓടുകൂടി വിപണിയിലെത്തുമെന്നാണ് റിപ്പോർട്ടുകൾ .


എൻഡിഎ സർക്കാരിന്റെ അവസാനത്തെ ധനകാര്യ ബജറ്റിൽ ഊന്നൽ നൽകുന്നത് കർഷകർക്കും ഗ്രാമീണ മേഖലയ്ക്കും . കർഷകർക്ക് ഉയർന്ന വരുമാനമുണ്ടാക്കാൻ കഴിയുന്ന പദ്ധതികൾക്കാണ് ഊന്നൽ നൽകിയിട്ടുള്ളത് . ഉൽപ്പാദന ചെലവ് കുറച്ച് കർഷകർക്ക് ചെലവിന്റെ അമ്പത് ശതമാനം വരുമാനം ലഭ്യമാക്കുകയുമാണ് സർക്കാരിന്റെ ലക്ഷ്യം . അതേ സമയം അർഹതയുള്ളവർക്ക് ആനുകൂല്യങ്ങൾ എത്തിക്കുന്നതിന് ഇടനിലക്കാരുടെ സാന്നിധ്യം ഇല്ലാതാക്കുമെന്നും ജെയ്റ്റ്ലി ചൂണ്ടിക്കാണിക്കുന്നു . കർഷകർക്ക് നൽകി വരുന്ന കിസാൻ ക്രെഡിറ്റ് കാർഡ് കന്നുകാലി കർഷകർക്ക് കൂടി ലഭ്യമാക്കുമെന്നും ജെയ്റ്റ്ലി ചൂണ്ടിക്കാണിക്കുന്നു . 2022ഓടെ രാജ്യത്തെ കർഷകരുടെ വരുമാനം ഇരട്ടിയാക്കുമെന്നും കാർഷിക വിളകൾക്ക് 50 ശതമാനം താങ്ങുവില ഉറപ്പാക്കുമെന്നും ജെയ്റ്റ്ലി ബജറ്റിൽ ചൂണ്ടിക്കാണിക്കുന്നു . കാർഷിക വിപണികളുടെ വികസനത്തിനായി 2000 കോടി രൂപ നീക്കിവെയ്ക്കുമെന്നും ഇനാം പദ്ധതിയിൽ കൂടുതൽ കർഷകരെ പങ്കാളികളാക്കുമെന്നും പ്രഖ്യാപനത്തിൽ ചൂണ്ടിക്കാണിക്കുന്നു . ഭക്ഷ്യധാന്യ സംസ്കരണത്തിനുള്ള ബജറ്റ് വിഹിതം ഇരട്ടിയാക്കിയതോടെ ബജറ്റ് വിഹിതം 1400 കോടിയായി ഉയരുകയും ചെയ്തുിട്ടുണ്ട് . രാജ്യത്തെ കാർഷിക വളർച്ച ഉറപ്പുവരുത്തുന്നതിനായി ഓപ്പറേഷൻ ഗ്രീൻ എന്ന പേരിൽ പദ്ധതിയ്ക്ക് രൂപം നൽകും . ഇതിലേയ്ക്ക് 500 കോടി രൂപയാണ് വകയിരുത്തിയിട്ടുള്ളത് . ഇതിന് പുറമേ ഫിഷറീസ് - മൃഗസംരക്ഷണ മേഖലയ്ക്കുള്ള ബജറ്റ് വിഹിതം 1000 കോടിയായി ഉയർത്തിയിട്ടുണ്ട് . മുള അധിഷ്ഠിത വ്യവസായങ്ങൾക്ക് മുൻഗണന നൽകുമെന്ന് പ്രഖ്യാപിച്ച മന്ത്രി 1290 കോടി രൂപ ബജറ്റ് വിഹിതമായി വകയിരുത്തിയിട്ടുണ്ട് . രാജ്യത്തെ നാല് കോടിയോളം വരുന്ന ദരിദ്രവിഭാഗങ്ങൾക്ക് സൌജന്യ വൈദ്യുതി ലഭ്യമാക്കുന്നതിന് വേണ്ടി സൌഭാഗ്യ പദ്ധതിയ്ക്ക് രൂപം നൽകും . ഇതിന് പുറമേ ഗ്രാമീണ മേഖലയിലെ എട്ട് കോടിയോളം വരുന്ന സ്ത്രീകൾക്ക് സൌജന്യ പാചകവാതക കണക്ഷൻ നൽകും . ഉജ്ജ്വല യോജന പദ്ധതിയ്ക്ക് കീഴിലായിരിക്കും ഇത് നടപ്പിലാക്കുക .


മലയാളികളുടെ പ്രിയപ്പെട്ട നടി നന്ദിനി ഒരിടവേളയ്ക്ക് ശേഷം വീണ്ടും സിനിമയിൽ സജീവമാവുകയാണ് . പുതിയ ചിത്രങ്ങളിൽ അഭിനയിക്കുന്നതിനിടെ താൻ ഉടൻ വിവാഹിതയാകുമെന്ന് താരം പറയുന്നു . തനിക്ക് അനുയോജ്യനായ ഒരാളെ തിരയുകയാണ് വീട്ടുകാർ . തൻറെ ജീവിതത്തോട് യോജിക്കുന്ന ആളെ കണ്ടെത്തിയാൽ വിവാഹമുണ്ടാകും . അത്തരമൊരാളെ ഉടൻ കണ്ടെത്താനാകുമെന്നാണ് പ്രതീക്ഷിക്കുന്നതെന്നും നന്ദിനി പറഞ്ഞു . 38 കാരിയായ നന്ദിനിയുടേതായി പുറത്തിറങ്ങാൻ ഈ വർഷം ഒടുപിടി ചിത്രങ്ങളുണ്ട് . അനുരാഗ കരിക്കിൻ വെള്ളം എന്ന ആസിഫലി ചിത്രത്തിൽ അതിഥി വേഷത്തിലെത്തിയിരുന്നു താരം . മോഹൻലാലിനൊപ്പം ഒരു പരസ്യചിത്രത്തിൽ അഭിനയിച്ചു നന്ദിനി . സുരേഷ് ഗോപി നായകനാകുന്ന ലേലത്തിൻറെ രണ്ടാം ഭാഗത്തിലും നന്ദിനി എത്തുന്നു . ആസിഫലി നായകാനായുന്ന ചിത്രത്തിലും നന്ദിനി അഭിനയിക്കുന്നുണ്ട് . ബാലചന്ദ്രമേനോൻ സംവിധാനം ചെയ്ത ഏപ്രിൽ 19 എന്ന ചിത്രത്തിലൂടെയാണ് നന്ദിനി നായികയായി എത്തുന്നത് . തുടർന്ന് ഒരുപിടി നല്ല ചിത്രങ്ങളുടെ ഭാഗമായി താരം . ലേലം , അയാൾ കഥ എഴുതുകയാണ് , തച്ചിലേടത്ത് ചുണ്ടൻ , നാറാണത്ത് തമ്പുരാൻ , കരുമാടിക്കുട്ടൻ , സുന്ദര പുരുഷൻ തുടങ്ങിയ ചിത്രങ്ങളിലൂടെ മലയാളികളുടേയും 30ലേറെ ചിത്രങ്ങളിലൂടെ തമിഴ് തെലുങ്ക് കന്നട പ്രേക്ഷകരുടെയും പ്രിയങ്കരിയായി . മാതൃഭൂമിയുടെ സ്റ്റാർ ആൻ സ്റ്റൈലിന് നൽകിയ അഭിമുഖത്തിലാണ് വിവാഹം ഉടനുണ്ടാകുമെന്ന് നന്ദിനി മനസ്സ് തുറന്നത് .


ബോളിവുഡിൻറെ മുൻ നിര നായികമാരേക്കാൾ ആരാധകരുണ്ട് സണ്ണിക്ക് . വ്യത്യസ്ത പാതകൾ തിരഞ്ഞെടുത്ത് മുന്നേറുന്ന സണ്ണി സ്വന്തമാക്കിയ കാറും വ്യത്യസ്തതയുടെ പേരിൽ വാർത്തകളിൽ ഇടം നേടുകയാണ് . ലോകത്ത് 450 എണ്ണം മാത്രം നിർമ്മിക്കുന്ന മസരാറ്റി ഗിബ്ലി നെരിസ്മോ ലിമിറ്റഡ് എഡിഷനാണ് സണ്ണി വാങ്ങിയത് . താരത്തെപ്പോലെ സൂപ്പർ ഹോട്ടാണ് കാറും . സോഷ്യൽ മീഡിയയിലൂടെ സണ്ണി തന്നെയാണ് കാറിൻറെ ചിത്രം പുറത്തു വിട്ടത് . നേരത്തേ ഭർത്താവ് ഡാനിയൽ വെബ്ബർ സണ്ണിക്ക് മസരാറ്റി സമ്മാനിച്ചിരുന്നു . മസരാറ്റിയുടെ സെഡാനായ ഗീബ്ലി ലിമിറ്റഡ് എഡിഷനാണ് നെരിസ്മോ . മൂന്നു ലിറ്റർ ടർബോ ചാർജ്ഡ് എൻജിനാണ് നെരിസ്മോയിൽ ഉപയോഗിക്കുന്നത് . നിലവിൽ അമേരിക്കയിലും കാനഡയിലും മാത്രമാണ് മസരാറ്റി നെരിസ്മോ വിൽപ്പനയ്ക്കുള്ളത് . ഇന്ത്യയിൽ മസരാറ്റി ഗിബ്ലി മാത്രമേ ഉള്ളൂ . ഗീബ്ലി , ഗീബ്ലി എസ് , ഗീബ്ലി എസ്ക്യു 4 തുടങ്ങിയവയാണ് മറ്റു സ്റ്റൈലുകൾ . പൂജ്യത്തിൽ നിന്ന് നൂറിലെത്താൻ വെറും 4.7 സെക്കൻറുകൾ മാത്രം മതി . കൂടിയ വേഗം 280 കിലോമീറ്ററാണ് . മസരാറ്റി ഗീബ്ലിയുടെ ഏകദേശ വില 1.6 കോടി രൂപയാണ് .


ലോക ഫുട്ബോളിലെ വമ്പന്മാരായ റയൽ മാഡ്രിഡും ബാഴ്സലോണയും പന്തുതട്ടുന്ന സ്പാനിഷ് ലീഗിന്റെ പുതിയ പതിപ്പിന് ഇന്ന് കിക്കോഫ് . ഉദ്ഘാടന മത്സരത്തിൽ ലെഗാനസ് അലാവസിനെ നേരിടും . അത്ലറ്റികോ മാഡ്രിഡ് നാളെയും റയൽ , ബാഴ്സ ടീമുകൾ മറ്റന്നാളും കളത്തിലിറങ്ങും . ടീമുകളുടെയും താരങ്ങളുടെയും പേരിൽ മറ്റേത് ലീഗിനേക്കാളും എന്നും ഒരുപടി മുന്നിലാണ് ലാലിഗയെന്ന് വിളിപ്പേരുള്ള സ്പാനിഷ് ലീഗ് . നെയ്മർ ഫ്രാൻസിലേക്ക് ചേക്കേറിയെങ്കിലും ലാലിഗയുടെ അഹങ്കാരമായി മെസ്സിയും റൊണാൾഡോയും ഗ്രീസ്മാനും സുവാരസും ഇവിടെയുണ്ട് . നെയ്മറിനേക്കാൾ വലുതാണ് ഈ ലീഗെന്ന് ലാലിഗ പ്രസിഡൻറ് പറഞ്ഞതും ഇതുകൊണ്ടുതന്നെ . കിരീടപോരാട്ടത്തിൽ ഇത്തവണയും ബാഴ്സയും റയലും തന്നെയാണ് മുൻപന്തിയിൽ . യുവേഫ സൂപ്പർ കപ്പും , സ്പാനിഷ് സൂപ്പർ കപ്പും നേടി റയൽ നയം വ്യക്തമാക്കി കഴിഞ്ഞു . താരങ്ങളെല്ലാം ഉഗ്രൻ ഫോമിൽ . ആദ്യ ഇലവനിൽ നിന്ന് ആരെ ഒഴിവാക്കും എന്ന് തലപുകയ്ക്കേണ്ട ഗതികേടിലാണ് റയൽ കോച്ച് സിദാൻ . വിലക്കിനെതുടർന്ന് ആദ്യ 4 മത്സരങ്ങളിൽ റൊണാൾഡോ കളിക്കില്ല എന്നുമാത്രമാണ് പോരായ്മയായുള്ളത് . മറുവശത്ത് ബാഴ്സയാകട്ടെ വൻ തിരിച്ചടികളുടെ നടുവിലാണ് . പലതാരങ്ങളും ഫോം വീണ്ടെടുക്കാനാകാതെ വിഷമിക്കുന്നു . നെയ്മറിന് പകരക്കാരനെ കണ്ടെത്താനായിട്ടില്ല ഇതുവരെ . പരിക്കേറ്റ സുവാരസിന് ആദ്യ നാല് മത്സരങ്ങൾ നഷ്ടമാകുമെന്നതാണ് ഒടുവിലത്തേത് . ഗ്രീസ്മാനെ മുൻനിർത്തി കപ്പ് തിരിച്ചുപിടിക്കാനാകും അത്ലറ്റികോയുടെ ശ്രമം . ട്രാൻസ്ഫർ വിലക്ക് തീർന്നാൽ ജനുവരിയിൽ കൂടുതൽ കരുത്തരാകും സിമിയോണിയുടെ സംഘം . നാളെ ജിറോണക്കെതിരെയാണ് അത്ലറ്റികോയുടെ ആദ്യമത്സരം . മറ്റനന്നാൾ ബാഴ്സ . റിയൽ ബെറ്റിസിനെ നേരിടുന്പോൾ ഡിപ്പോർട്ടീവോയാണ് നിലവിലെ ജേതാക്കളായ റയൽ മാഡ്രിഡിന്റെ എതിരാളികൾ .


രണ്ടാമത് കൊൽക്കത്ത മാരത്തൺ ഫ്ലാഗ് ഓഫ് ചെയ്യുക മാസ്റ്റർ ബ്ലാസ്റ്റർ സച്ചിൻ ടെൻഡുൾക്കർ . ഫെബ്രുവരി നാലിന് റെഡ് റോഡിലാണ് നാല് വിഭാഗങ്ങളിലായുള്ള മത്സരം . ഒന്നാമതെത്തുന്നയാൾക്ക്10 ലക്ഷവും രണ്ടാം സ്ഥാനത്തിന് അഞ്ച് ലക്ഷവും ലഭിക്കും . സച്ചിൻ വാർത്താ കുറിപ്പിലൂടെയാണ് ഇക്കാര്യം അറിയിച്ചത് . എല്ലാ ഇന്ത്യക്കാരും ആരോഗ്യത്തോടെ ഇരിക്കുകയാണ് തൻറെ ലക്ഷ്യം . കഴിഞ്ഞ വർഷം മാരത്തണിന് ലഭിച്ച പ്രതികരണം ഞെട്ടിച്ചു . കൂടുതൽ പങ്കാളിത്തം ഇക്കുറി മാരത്തണിലൂണ്ടാകുമെന്ന പ്രതീക്ഷയും ഇതിഹാസ ക്രിക്കറ്റ് താരം പങ്കുവെച്ചു . രാജ്യത്തിൻറെ വിവിധ ഭാഗങ്ങളിൽ നിന്നുള്ളവർക്ക് ഓൺലൈനായി മത്സരത്തിന് രജിസ്റ്റർ ചെയ്യാം .


കടക്കെണിയിൽ നട്ടം തിരിയുന്ന ഐഡിബിഐ ബാങ്കിൽ 51 ശതമാനം ഓഹരി എടുക്കാനുള്ള എൽ ഐസിയുടെ തീരുമാനത്തിൽ വ്യാപക പ്രതിഷേധം . 38 ലക്ഷത്തിലേറെ വരുന്ന സാധാരണ ഇൻഷുറൻസ് വരിക്കാർക്ക് എൽഐസിയിലുള്ള വിശ്വാസം നഷ്ടപ്പെടുമെന്ന് കോൺഗ്രസ് ഉൾപ്പെടെയുള്ള പ്രതിപക്ഷ പാർട്ടികൾ വിമർശിച്ചു . പാവപ്പെട്ടവർ അധ്വാനിച്ചുണ്ടാക്കിയ പണം കൊണ്ട് നേട്ടമുണ്ടാക്കാനാണ് മോദി സർക്കാരിൻറെ ശ്രമം , ഇത് നാണക്കേടാണെന്ന് കോൺഗ്രസ് വക്താവ് പ്രിയങ്ക ചതുർവേദി പറഞ്ഞു . പൊതു മേഖലാ ബാങ്കുകളിൽ ഏറ്റവും മോശം റെക്കോർഡാണ് ഐഡിബിഐ ബാങ്കിന് . മൊത്തം കിട്ടാക്കടം 27.95 ശതമാനം . അതായത് 55,588 കോടി രൂപ . ഈ സാഹര്യത്തിലാണ് കൂടുതൽ നിക്ഷേപം ഇറക്കാനുള്ള എല് ഐസിയുടെ തീരുമാനം ചോദ്യം ചെയ്യപ്പെടുന്നത് . ഐഡിബിഐയിൽ സർക്കാരിൻറെ ഓഹരിപങ്കാളിത്തം 85.96 ശതമാനാണ് . എല്ഐസിയുടെ ഓഹരിപങ്കാളിത്തം നിലവിൽ 10.8 ശതമാനവും . ഇത് 51 ശതമാനം ആക്കാനാണ് എൽഐസിയുടെ തീരുമാനം . നിയമപ്രകാരം ഇൻഷുറൻസ് കന്പനികൾക്ക് ഒരു കന്പനിയുടെ 15 ശതമാനത്തിൽ കൂടുതൽ ഓഹരിയെടുക്കാനാവില്ല . ഈ സാഹചര്യത്തിൽ , പ്രത്യകേ കേസായി പരിഗണിച്ച് ഇൻഷുറൻസ് റെഗുലേറ്ററി അതോറിറ്റി , എല് ഐസിക്ക് അനുമതി കൊടുക്കുകയായിരുന്നു . ബാങ്കിംഗ് മേഖലയിൽ കൂടി കടന്ന് ചെന്ന് തങ്ങളുടെ ബിസിനസ് വൈവിധ്യവൽക്കരിക്കാൻ എല്ഐസിയെ സഹായിക്കുമെന്നാണ് ഇതിനെ അനുകൂലിക്കുന്നവരുടെ വാദം . എന്നാൽ 38 കോടി വരുന്ന സാധാരണക്കാരായ ഇൻഷുറൻസ് വരിക്കാർക്ക് എല് ഐസിയിലുള്ള വിശ്വാസ്യത തകർക്കാൻ മാത്രമേ ഇത് ഉപകരിക്കൂ എന്ന് കോൺഗ്രസും സിപിമ്മും പറയുന്നു പല പൊതുമേഖലാ ബാങ്കുകളും കടുത്ത പ്രതിസന്ധിയിലാണ് . ഭാവിയിൽ ഇവയും എൽഐസിയുടെ സഹായം തേടിയാൽ പ്രത്യാഘാതം ഗുരുതരമായിരിക്കുമെന്ന് വിമർശകർ ചൂണ്ടിക്കാട്ടുന്നു .


നവരാത്രി - ദീപാവലി ആഘോഷങ്ങൾക്കായി ഇന്ത്യക്കാർ വിമാനം പിടിച്ചപ്പോൾ പിറന്നത് പുതിയ റെക്കോർഡ് . 1 . 04 കോടി ആളുകളാണ് ഈ വർഷം ഒക്ടോബറിൽ രാജ്യത്തിനകത്ത് വിമാനയാത്ര നടത്തിയത് . ഇതൊരു സർവകാല റെക്കോർഡാണ് . കഴിഞ്ഞ വർഷം ഒക്ടോബറിൽ 86.7 ലക്ഷം പേരാണ് രാജ്യത്തിനുള്ളിൽ വിമാനയാത്ര നടത്തിയിരുന്നത് . എന്നാൽ ഈ വർഷം ഒക്ടോബറിൽ യാത്രക്കാരുടെ എണ്ണം 20.5 ശതമാനം വർധിച്ചു . ഈ വർഷം ജനുവരി മുതൽ ഒക്ടോബർ വരെയുള്ള പത്ത് മാസക്കാലയളവിൽ 9.5 കോടി അഭ്യന്തര യാത്രക്കാരാണ് ഉണ്ടായിരുന്നത് . കഴിഞ്ഞ വർഷം ഇതേ സീസണിൽ ഇത് 8.1 കോടിയായിരുന്നു , 17.3 ശതമാനം വർധന . വിമാനക്കമ്പനികൾ ടിക്കറ്റ് നിരക്കിൽ നൽകുന്ന വൻഓഫറുകളാണ് കൂടുതൽ വിമാനയാത്രക്കാരെ ഈ രംഗത്തേക്ക് ആകർഷിക്കുന്നതെന്നാണ് പൊതുവെയുള്ള വിലയിരുത്തൽ . അഭ്യന്തര യാത്രക്കാരെ ആകർഷിക്കുന്ന തരത്തിൽ തിരക്കുള്ള റൂട്ടുകളിൽ വിമാനകമ്പനികൾ കൂടുതൽ സർവ്വീസ് ആരംഭിച്ചതും , പുതിയ റൂട്ടുകൾ തുടങ്ങിയതും വിമാനയാത്രയിൽ വിപ്ലവം സൃഷ്ടിച്ചു . കണക്കുകൾ പ്രകാരം റെക്കോർഡ് യാത്രക്കാർ സഞ്ചരിച്ച ഒക്ടോബറിൽ 39.5 ശതമാനം പേരും യാത്രയ്ക്കായി ആശ്രയിച്ചത് ഇൻഡിഗോ എയർലൈൻസിനെയാണ് . 17 . 2 ശതമാനം പങ്കാളിത്തവുമായി ജെറ്റ് എയർവേഴ്സാണ് രണ്ടാം സ്ഥാനത്ത് . സ്പൈസ് ജെറ്റും എയർ ഇന്ത്യയും 13 ശതമാനം വീതം യാത്രക്കാരെ ലക്ഷ്യസ്ഥാനത്ത് എത്തിച്ചപ്പോൾ ഗോ എയർ 8.8 ശതമാനം പേരുമായി പറന്നു . അതേസമയം കൂടുതൽ ആളുകൾ വ്യോമയാനമേഖലയിലേക്ക് വരുന്നുണ്ടെങ്കിലും ഇത്രയും പേരെ ഉൾക്കൊള്ളാനുള്ള സൌകര്യങ്ങൾ രാജ്യത്തെ പ്രധാന വിമാനത്തവളങ്ങളിൽ ഇല്ലാത്തത് പ്രതിസന്ധി സൃഷ്ടിക്കുന്നുണ്ട് . നിലവിൽ കനത്ത ട്രാഫിക്ക് രേഖപ്പെടുത്തുന്ന ഡൽഹി , മുംബൈ വിമാനത്താവളങ്ങളിൽ ഇനി കൂടുതൽ വിമാനസർവ്വീസുകൾ ആരംഭിക്കാനുള്ള സൌകര്യമില്ലെന്നാണ് റിപ്പോർട്ട് . മുംബൈ - ഡൽഹി വിമാനത്താവളങ്ങളുടെ പരിമിതികൾ തിരിച്ചറിഞ്ഞ് നവി മുംബൈയിലും ഗ്രേറ്റർ നോയിഡയിലും പുതിയ വിമാനത്താവളങ്ങളുടെ നിർമ്മാണം ആരംഭിച്ചിട്ടുണ്ടെങ്കിലും ഇവ പ്രവർത്തന സജ്ജമാക്കുവാൻ ഇനിയും വർഷങ്ങളെടുക്കും . ആഗോളതലത്തിൽ തന്നെ ഏറ്റവും വേഗം വളരുന്ന വിപണികളിലൊന്നാണ് ഇന്ത്യൻ വ്യോമയാനമേഖലയെങ്കിലും അടിസ്ഥാന സൌകര്യങ്ങൾ ഒരുക്കുന്നതിൽ രാജ്യം വളരെ പിറകിലാണ് . ആഗോളതലത്തിലെ അഭ്യന്തര വിമാനയാത്രക്കാരുടെ എണ്ണത്തിൽ ജപ്പാനെ പിന്നിലേക്ക് തള്ളി ഇന്ത്യ മൂന്നാം സ്ഥാനം നേടിയത് കഴിഞ്ഞ വർഷമാണ് . ഈ വർഷം ഫിബ്രുവരിയിലാണ് പ്രതിമാസം ഒരു കോടിയിലേറെ അഭ്യന്തരവിമാനയാത്രികർ എന്ന നേട്ടവും ഇന്ത്യ സ്വന്തമാക്കിയത് .


ബാങ്ക് അക്കൌണ്ടുകളുമായി ആധാർ നന്പറുകൾ ബന്ധിപ്പിക്കണമെന്ന് ഇന്ന് റിസർവ് ബാങ്ക് വ്യക്തമാക്കിയതോടെ ഇതുമായി ബന്ധപ്പെട്ട അവ്യക്തതകൾക്ക് അറുതിയായിരിക്കുകയാണ് . വിവരാവകാശ നിയമപ്രകാരം ലഭിച്ച ഒരു മറുപടി ചൂണ്ടിക്കാട്ടിയാണ് റിസർവ് ബാങ്ക് ആധാർ നിർബന്ധമാക്കിയിട്ടില്ലെന്ന തരത്തിൽ ഇന്നലെ വാർത്തകൾ പുറത്തുവന്നത് . തുടർന്ന് ആധാറുമായി ബന്ധപ്പെട്ട അവ്യക്തതകൾ പരക്കുന്നതിനിടെ ഇക്കാര്യത്തിൽ റിസർവ് ബാങ്ക് തന്നെ വ്യക്തത വരുത്തി . ഈ വർഷം ജൂൺ ഒന്നിന് ഗസറ്റിൽ വിജ്ഞാപനം ചെയ്ത , കള്ളപ്പണം തടയൽ നിയമപ്രകാരം എല്ലാ ബാങ്ക് അക്കൌണ്ടുകളും ആധാറുമായി ബന്ധിപ്പിക്കേണ്ടത് നിർബന്ധമാണെന്ന് റിസർവ് ബാങ്ക് വ്യക്തമാക്കി . 2017 ഡിസംബർ 31 വരെയാണ് ബാങ്ക് അക്കൌണ്ടുകൾ ആധാറുമായി ബന്ധിപ്പിക്കുന്നതിന് സമയപരിധി അനുവദിച്ചിരിക്കുന്നത് . ഇതിന് ശേഷവും ആധാറുമായി ബന്ധിപ്പിക്കപ്പെടാത്ത അക്കൌണ്ടുകൾ ഉപയോഗ രഹിതമായി മാറും . ബാങ്കുകളിൽ നിന്ന് ഇപ്പോൾ അക്കൌണ്ട് ഓപ്പൺ ചെയ്യുന്നവരിൽ നിന്ന് നിർബന്ധമായും ആധാർ നമ്പർ വാങ്ങുന്നുണ്ട് . നേരത്തെയുള്ള അക്കൌണ്ട് ഉടമകളോട് സർക്കാർ നിർദ്ദേശ പ്രകാരം ആധാർ രേഖകൾ നൽകണമെന്ന് ബാങ്കുകൾ വിവിധ മാർഗ്ഗങ്ങളിലൂടെ ആവശ്യപ്പെടുന്നുണ്ട് . ആധാർ ബന്ധിപ്പിക്കാത്ത അക്കൌണ്ടുകൾ 2018 ജനുവരി ഒന്നു മുതൽ ഒരു തരത്തിലും ഉപയോഗിക്കാൻ അനുവദിക്കില്ലെന്നാണ് റിസർവ് ബാങ്കിന്റെയും കേന്ദ്ര സർക്കാറിന്റെയും നിലപാട് . അക്കൌണ്ടിലേക്ക് പണമിടാനോ എടുക്കാനോ ട്രാൻസ്ഫർ ചെയ്യാനോ സാധിക്കില്ല . ബാങ്ക് അക്കൌണ്ടുകൾ വഴി ശമ്പളം വാങ്ങുന്നവർക്ക് അത് അക്കൌണ്ടുകളിലേക്ക് ക്രെഡിറ്റ് ചെയ്യപ്പെടില്ല . എ . ടി . എം കാർഡുപയോഗിച്ച് പണം പിൻവലിക്കാനോ കാർഡ് സ്വൈപ് ചെയ്ത് സാധനങ്ങൾ വാങ്ങാനോ കഴിയിയില്ല . എന്നാൽ ആധാർ നമ്പർ ബാങ്കിൽ ഹാജരാക്കി ഇത്തരത്തിൽ ഉപയോഗ രഹിതമായ അക്കൌണ്ടുകൾ പുനരുജ്ജീവിപ്പിക്കാൻ കഴിയും . ഒരാൾക്ക് ഒന്നിലധികം അക്കൌണ്ടുകൾ ഉണ്ടെങ്കിൽ എല്ലാ അക്കൌണ്ടുകളും ആധാറുമായി ബന്ധിപ്പിക്കണം .


കഴിഞ്ഞ കുറെ വർഷങ്ങളായി ഇന്ത്യൻ ഏവിയേഷൻ മേഖല കടുത്ത സാമ്പത്തിക പ്രതിസന്ധിയിൽ വലയുകയാണ് . ഫണ്ടിന് വേണ്ടി വലിയ ബുദ്ധിമുട്ടനുഭവിക്കുന്ന ജെറ്റ് എയർവേസിൻറെ വാർത്തകളാണ് ഈ നിരയിൽ ഏറ്റവും ഒടുവിലായി പുറത്ത് വന്നത് . പ്രതിസന്ധിയിലേക്ക് കൂപ്പുകുത്തിക്കൊണ്ടിരിക്കുന്ന ജെറ്റ് എയർവേസിനെ ഏറ്റെടുക്കാൻ ടാറ്റയുടെ ശ്രമങ്ങൾ നടത്തുന്നതായുളള വാർത്തകളെ , വ്യോമയാന രംഗത്തിൻറെ ഏകീകരണത്തിൻറെ സൂചനകളെണെന്നാണ് ഈ മേഖലയിലുളളവരുടെ അഭിപ്രായം . ജെറ്റ് എയർവേസിനെ ഏറ്റെടുക്കാനുള്ള ടാറ്റയുടെ ശ്രമം വിജയിച്ചാൽ ടാറ്റ സൺസിൻറെ വ്യവസായത്തിലെ സാന്നിധ്യം മൂന്ന് കമ്പനികളായി വർദ്ധിക്കും . നിലവിൽ ഇന്ത്യൻ വ്യോമയാന മേഖലയിലെ രണ്ട് തന്ത്രപ്രധാനമായ കമ്പനികളിൽ ടാറ്റയ്ക്ക് ഓഹരിയുണ്ട് . സിംഗപ്പൂർ എയർലൈനുമായി ചേർന്നുളള സംയുക്ത സംരംഭമായ വിസ്താരയും ബജറ്റ് എയർലൈനായ എയർ ഏഷ്യ ഇന്ത്യയിലും ടാറ്റയ്ക്ക് നിർണ്ണായക സാന്നിധ്യമുണ്ട് . വിസ്താരയിൽ 51 ശതമാനവും എയർ ഏഷ്യ ഇന്ത്യയിൽ 49 ശതമാനവുമാണ് ടാറ്റ സൺസിന് ഓഹരിയുളളത് . ജെറ്റ് എയർവേസിനെ ഏറ്റെടുക്കാനുളള ടാറ്റയുടെ പദ്ധതി നടപ്പായാൽ ഇന്ത്യൻ വ്യോമയാന മേഖല രണ്ടോ മൂന്നോ വൻകിട കമ്പനികളിലേക്ക് കേന്ദ്രികരിക്കപ്പെടും . അത് പിന്നീട് വ്യോമയാന മേഖലയുടെ ഏകീകരണത്തിലേക്കും നയിക്കപ്പെട്ടേക്കാം . മിക്ക ഇന്ത്യൻ വ്യോമയാന കമ്പനികളും നിലവിൽ നഷ്ടത്തിൻറെയും കടത്തിൻറെയും പ്രതിസന്ധിയിലാണ് . ദേശീയ മാധ്യമ റിപ്പോർട്ടുകൾ പ്രകാരം വ്യോമയാന മേഖലയിൽ നിരവധി ഏറ്റെടുക്കലുകൾക്ക് ഉടൻ അരങ്ങൊരുങ്ങുമെന്നാണ് സൂചനകൾ .


ഓസ്ട്രേലിയ എയ്ക്കെതിരായ ഏകദിന മത്സരത്തിൽ ഇന്ത്യ എ ടീമിന് ദയനീയ തോൽവി . സഞ്ജു സാംസണും മനീഷ് പാണ്ഡെയുമെല്ലാം അടങ്ങുന്ന ടീം 15.4 ഓവറിൽ കേവലം 55 റൺസിന് പുറത്തായപ്പോൾ ഓസീസ് 17.1 ഓവറിൽ രണ്ടു വിക്കറ്റ് നഷ്ടത്തിൽ ലക്ഷ്യം കണ്ടു . 15 റൺസെടുത്ത അക്ഷർ പട്ടേൽ മാത്രമാണ് ഇന്ത്യൻ നിരയിൽ രണ്ടക്കം കടന്നുള്ളു . സ്കോർ ഇന്ത്യ എ 15.4 ഓവറിൽ 55ന് ഓൾ ഔട്ട് , ഓസ്ട്രേലിയ 17.1 ഓവറിൽ 56/2 . എ ടീമാണെങ്കിലും ഇന്ത്യൻ സീനിയർ ടീമിൽ കളിച്ചവരാണ് ടീമിലെ ഭൂരിഭാഗം കളിക്കാരും . സിംബാബ്വെ പര്യടനത്തിൽ സീനിയർ ടീമിൽ കളിച്ച ഫായിദ് ഫസൽ ( 3 ) കരുൺ നായർ ( 7 ) എന്നിവർ തുടക്കത്തിലേ പുറത്തായപ്പോൾ മൻദീപ് സിംഗിനും മനീഷ് പാണ്ഡെയ്ക്കും അക്കൌണ്ട് തുറക്കാനായില്ല . കേദാർ ജാദവും സഞ്ജു സാംസണും നാലു റൺസ് വീതമെടുത്തപ്പോൾ ഹർദ്ദീക് പാണ്ഡ്യ ഒരു റണ്ണെടുത്ത് പുറത്തായി . ഓസീസിനായി അഞ്ചു വിക്കറ്റെടുത്ത ട്രെമെയ്നും നാലു വിക്കറ്റു വീഴ്ത്തിയ വോറലുമാണ് ഇന്ത്യയെ എറിഞ്ഞിട്ടത് . താരതമ്യേന ജൂനിയർ താരങ്ങളടങ്ങിയ ഓസീസ് ടീം രണ്ട് വിക്കറ്റ് നഷ്ടത്തിൽ ലക്ഷ്യത്തിലെത്തി . 23 റൺസെടുത്ത പാറ്റേഴ്സണും 19 റൺസെടുത്ത സ്റ്റോയ്നസും ജയം എളുപ്പമാക്കി . ക്രിസ് ലിന്നും ഗ്ലെൻ മാക്സ്വെല്ലും സ്റ്റോയ്നസുമായിരുന്നു ഓസീസ് ടീമിൽ സീനിയർ ടീമിൽ കളിച്ചവരായി ഉണ്ടായിരുന്നത് .


വർഷങ്ങളോളം പ്രണയത്തിലായിരുന്നു സൽമാൻ ഖാൻ - ഐശ്വര്യ റായി ജോഡികൾ . എപ്പോഴും ഒരുമിച്ചുണ്ടായിരുന്ന ഇരുവരും വേർപിരിഞ്ഞതിന് ശേഷം ക്യാമറയ്ക്ക് മുന്നിൽ ഒരുമിച്ച് പ്രത്യക്ഷപ്പെട്ടിട്ടില്ല . എന്നാൽ ഗോസിപ്പുകൾക്ക് കുറവുണ്ടായിരുന്നുമില്ല . ഐശ്വര്യയുടെ വിവാഹത്തോടെ ഗോസിപ്പുകൾക്ക് വിരാമമാകും എന്നാണ്എല്ലാവരും കരുതിയത് . വർഷങ്ങൾക്കുശേഷം ഇരുവരേയും കുറിച്ചുള്ള പുതിയ വാർത്തകൾ നിറയുകയാണ് ഗോസിപ്പ് കോളങ്ങളിൽ . ഐശ്വര്യ റായിയുടെ പേര് കേട്ട് കിളിപോയി നിൽക്കുന്ന സൽമാൽഖാന്റെ വീഡിയോ ആണിത് . സൽമാൻ ഖാൻ അവതരിപ്പിക്കുന്ന ‘ദസ് കാ ദം’ ഷോയിലാണ് സംഭവം . തൻറെ പുതിയ ചിത്രമായ ഫന്നേ ഖാൻറെ പ്രമോഷന് എത്തിയതായിരുന്നു അനിൽ കപൂർ . ചിത്രത്തിൽ അദ്ദേഹത്തിന്റെ മകളായി വേഷമിട്ട പിഹു സാന്ദും പരിപാടിയിൽ ഉണ്ടായിരുന്നു . പരിപാടിക്കിടയിൽ സൽമാൻ ഖാന്റെ ക്ഷണ പ്രകാരം സ്റ്റേജിലെത്തിയ അനിൽ കപൂർ ‘ഫന്നെ ഖാൻ’ സിനിമയെക്കുറിച്ച് സംസാരിക്കുന്നതിനിടയിലാണ് സംഭവം . ചിത്രത്തിൽ ബേബി സിൻഹയുടെ ഫാനായ മകളുടെ അച്ഛനായിട്ടാണ് താൻ അഭിനയിക്കുന്നതെന്ന് അനിൽ കപൂർ പറഞ്ഞു . ഇതുകേട്ടതും ബേബി സിൻഹ ആരാണെന്ന് കൌതുകത്തോടെ സൽമാൻ ഖാൻ ചോദിച്ചു . ‘ഐശ്വര്യ . . ഐശ്വര്യ റായ് ബച്ചൻ ആണ് ബേബി സിൻഹയുടെ കഥാപാത്രം ചെയ്യുന്നത്’ , അനിൽ കപൂർ മറുപടി നൽകി . ഐശ്വര്യ എന്നു കേട്ടതും സദസ്സിലിരുന്ന ആരാധകരുടെ ഇടയിൽനിന്നും വലിയ ആരവങ്ങൾ ഉയർന്നു . ഇതുകണ്ട സൽമാൻ ഖാൻ എന്താണ് സംഭവിക്കുന്നതെന്ന് മനസ്സിലാവാതെ കുറച്ചുനേരം നിശബ്ദനായി നിൽക്കുന്നു . ഈ വീഡിയോയാണ് സമൂഹ മാധ്യമങ്ങളിൽ ഇപ്പോൾ വൈറലാവുന്നത് . പോപ് സ്റ്റാറായിട്ടാണ് ഐശ്വര്യ ചിത്രത്തിൽ അഭിനയിച്ചിരിക്കുന്നത് . വിദേശഭാഷ ചിത്രത്തിനുള്ള ഓസ്കാർ നാമനിർദ്ദേശം ലഭിച്ച ബെൽജിയം ചിത്രം ' എവരിബഡി ഫെയ്മസി ' ൽ നിന്ന് പ്രചോദനമുൾക്കൊണ്ടുള്ള ചിത്രമാണ് ഫന്നെ ഖാൻ . അതുൽ മഞ്ജരേക്കർ ആണ് സംവിധാനം . സംഗീതം അമിത് ത്രിവേദി . ഛായാഗ്രഹണം തിരു . ചിത്രത്തിൽ രാജ്കുമാർ റാവു പ്രധാന വേഷത്തിലെത്തുന്നുണ്ട് .


ഉറുമ്പുകൾ ഉറങ്ങാറില്ല എന്ന സിനിമയിലൂടെ ശ്രദ്ധേയനായ ജിജു അശോകൻ സംവിധാനം ചെയ്യുന്ന പുതിയ സിനിമയാണ് പ്രേമസൂത്രം . ചിത്രത്തിന്റെ പുതിയ ടീസർ പുറത്തുവിട്ടു . ചെമ്പൻ വിനോദ് , ബാലു , ലിജോ മോൾ തുടങ്ങിയവരാണ് ചിത്രത്തിൽ പ്രധാന കഥാപാത്രത്തെ അവതരിപ്പിക്കുന്നത് . സ്കൂൾ വിദ്യാർഥിയായ പ്രകാശന് തന്റെ സഹപാഠിയായ അമ്മുവിനോട് പ്രണയമാണ് . അത് പക്ഷേ പ്രകാശന് തുറന്നുപറയാൻ കഴിയുന്നില്ല . അമ്മുവിന് പ്രകാശനെ ഇഷ്ടവുമല്ല . അമ്മുവിന്റെ പ്രണയം നേടാനുള്ള വഴികൾ തേടി പ്രകാശൻ വികെപിയുടെ സമീപത്ത് എത്തുന്നത് . വികെപിയുടെ സഹായത്തോടെ അമ്മുവിന്റെ സ്നേഹം പിടിച്ചുപറ്റാൻ പ്രകാശൻ നടത്തുന്ന ശ്രമങ്ങളാണ് പ്രേമസൂത്രത്തിൽ പറയുന്നത് . അമ്മുവായി ലിജോമോളും വികെപിയായി ചെമ്പൻ വിനോദും പ്രകാശനായി ബാലുവും വേഷമിടുന്നു .


യൂവേഫയുടെ പ്രസിഡൻറ്സ് അവാർഡ് മുൻ ഇംഗ്ലീഷ് നായകൻ ഡേവിഡ് ബെക്കാമിന് . വിരമിക്കലിന് ശേഷമുള്ള പ്രവർത്തനങ്ങൾക്കാണ് മുൻ മാഞ്ചസ്റ്റർ യുണൈറ്റഡ് - റയൽ മാഡ്രിഡ് ഇതിഹാസത്തിനെ പുരസ്കാരത്തിന് അർഹനാക്കിയത് . ഈ വർഷാവസാനം മൊണോക്കയിൽ നടക്കുന്ന ചടങ്ങിൽ 43കാരനായ താരത്തിന് അവാർഡ് സമ്മാനിക്കും . ബെക്കാം ഫുട്ബോളിൻറെ ആഗോള അംബാസിഡറാണ് . ഫുട്ബോളിൻറെ മഹത്വം ലോകത്തിൻറെ എല്ലാ കോണിലും ബെക്കാമെത്തിക്കുന്നു . ബെക്കാമിൻറെ മനുഷ്യത്വപരമായ സംഭവനകൾ ലോകത്തെ അനേകം കുട്ടികൾക്ക് രക്ഷയാകുന്നു . അത് ആഘോഷിക്കപ്പെടുന്നു . അതിനാൽ ബെക്കാം അദേഹത്തിൻറെ തലമുറയിലെ ' ഫുട്ബോൾ ഐക്കൺ ' ആണ് - പുരസ്കാരം പ്രഖ്യാപിച്ചുകൊണ്ട് യൂവേഫ പ്രസിഡൻറ് അലക്സാണ്ടർ സെഫറിൻ അഭിപ്രായപ്പെട്ടു . കഴിഞ്ഞ വർഷം ഇറ്റാലിയൻ ഇതിഹാസം ഫ്രാൻസിസ്കോ ടോട്ടിക്കായിരുന്നു പുരസ്കാരം . യൂനിസെഫിൻറെ അംബാസിഡറും മിയാമിയിലെ മേജർ സോക്കർ ലീഗ് ടീം ഉടമയുമാണ് ബെക്കാമിപ്പോൾ . ഇംഗ്ലണ്ടിനായി 115 മത്സരങ്ങൾ കളിക്കുകയും വിവിധ ക്ലബുകൾക്കായി 19 ട്രോഫികൾ നേടുകയും ചെയ്തു . 20 വർഷം നീണ്ട കരിയറിൽ ലാ ഗാലക്സി , എസി മിലാൻ , പാരിസ് സെയ്ന്റ് ടീമുകൾക്കായും ജഴ്സിയണിഞ്ഞു .


ന്യൂസിലൻഡ് എ ടീമിനെതിരായ ഏകദിന പരമ്പരയ്ക്കുള്ള ഇന്ത്യൻ എ ടീമിൽ മലയാളി പേസർ ബേസിൽ തമ്പിയെ ഉൾപ്പെടുത്തി . ശ്രേയസ് അയ്യരാണ് ആദ്യ മൂന്ന് മത്സരങ്ങളിൽ ടീമിന്റെ നായകൻ . അവസാന രണ്ട് മത്സരങ്ങളിൽ റിഷഭ് പന്ത് ടീമിനെ നയിക്കും . ഐപിഎല്ലിലെ ഭാവി വാഗ്ദാനത്തിനുള്ള പുരസ്കാരം നേടിയ ബേസിൽ തമ്പി ദക്ഷിണാഫ്രിക്കൻ എ ടീമിനെതിരായ പരമ്പരയിലും മികവുറ്റ പ്രകടനം നടത്തിയിരുന്നു . ഒക്ടോബർ ആറിന് വിശാഖപട്ടണത്താണ് ഏകദിന പരമ്പര തുടങ്ങുന്നത് . ശർദ്ദുൽ ഠാക്കൂർ , സിദ്ധാർഥ് കൌൾ , മുഹമ്മദ് സിറാജ് , എന്നിവരാണ് ബേസിലിനെ കൂടാതെ ടീമിലെ മറ്റ പേസർമാർ . ഇന്ത്യയിൽ പര്യടനത്തിനെത്തുന്ന ന്യൂസിലൻഡ് ടീമിനെതിരായ പരിശീലന മത്സരത്തിനുള്ള ബോർഡ് പ്രസിഡന്റ് ഇലവൻ ടീമിനെയും സെലക്ടർമാർ പ്രഖ്യാപിച്ചിട്ടുണ്ട് . കരുൺ നായരാണ് ബോർഡ് ടീമിലെ മലയാളി സാന്നിധ്യം . ശ്രേയസ് അയ്യർ തന്നെയാണ് ബോർഡ് ടീമിനെയും നയിക്കുക . ഇരു ടീമുകളിലും മലയാളി താരം സഞ്ജു സാംസണ് ഇടം നേടാനായില്ല .


കന്നഡ നടനും രാഷ്ട്രീയനേതാവുമായ അംബരീഷിൻറെ അപ്രതീക്ഷിത വിയോഗത്തിൽ ഞെട്ടൽ രേഖപ്പെടുത്തി ഇന്ത്യൻ ചലച്ചിത്ര മേഖല . ഹൃദയാഘാതത്തെ തുടർന്ന് ബെംഗളൂരുവിലെ ഒരു സ്വകാര്യ ആശുപത്രിയിൽ ഇന്നലെ രാത്രിയോടെ അന്തരിച്ച പ്രിയതാരത്തെ അവസാനമായി കാണാൻ നിരവധി പ്രമുഖരാണ് എത്തിയത് . രാഷ്ട്രീയ സിനിമ സാംസ്കാരിക മേഖലയിലെ പ്രമുഖർ സോഷ്യൽ മീഡിയയിലൂടെയും അംബരീഷിൻറെ മരണവാർത്തയിലെ ഞെട്ടൽ രേഖപ്പെടുത്തി . പ്രിയ താരത്തോടുള്ള സ്നേഹവും ആദരവും പങ്കുവയ്ക്കാനും അവർ മറന്നില്ല . അത്ഭുതം ജനിപ്പിക്കുന്ന മനുഷ്യനായിരുന്നു അംബരീഷെന്ന് രജനികാന്ത് ട്വിറ്ററിൽ കുറിച്ചു . “പ്രിയ സുഹൃത്തും സഹോദരനുമായ അംബരീഷിന്റെ വിയോഗവാർത്ത ഹൃദയഭേദകമാണെന്നാണ് മോഹൻലാൽ കുറിച്ചത് . കുടുംബത്തിന് അനുശോചനങ്ങൾ അറിയിച്ച മോഹൻലാൽ പ്രാർത്ഥനയും സ്നേഹവും പങ്കുവച്ചു . എല്ലാവിധ പ്രാർത്ഥനകളും ഒപ്പമുണ്ടാകുമെന്നാണ് അമിതാഭ് ബച്ചൻ കുറിച്ചത് . 1970 - കളിൽ തുടർച്ചയായി ഹിറ്റുകൾ സൃഷ്ടിച്ചു കൊണ്ടാണ് അംബരീഷ് കന്നഡ സിനിമയിൽ തരംഗം സൃഷ്ടിക്കുന്നത് . അംബി എന്ന ഓമനപ്പേരിൽ അറിയപ്പെട്ടിരുന്ന അദ്ദേഹത്തെ റിബൽ സ്റ്റാർ എന്നായിരുന്നു ആരാധകർ വിശേഷിപ്പിച്ചത് . 1994 - ൽ കോൺഗ്രസിൽ ചേർന്ന് രാഷ്ട്രീയ പ്രവർത്തനം ആരംഭിച്ച അംബരീഷ് പാർട്ടി സീറ്റ് നീഷേധിച്ചതിനെ തുടർന്ന് 96 - ൽ കോൺഗ്രസ് ജനതാദളിൽ ചേർന്നു . 1998 - ലെ പൊതുതിരഞ്ഞെടുപ്പിൽ കർണാടകയിലെ മാണ്ഡ്യയിൽ മത്സരിച്ച അദ്ദേഹം . രണ്ട് ലക്ഷത്തിനടുത്ത് വോട്ടുകളുടെ ഭൂരിപക്ഷത്തിനാണ് കോൺഗ്രസ് സ്ഥാനാർത്ഥിയെ തോൽപിച്ചത് . പിന്നീട് കോൺഗ്രസിൽ മടങ്ങിയെത്തിയ അദ്ദേഹം മാണ്ഡ്യയിൽ നിന്നും രണ്ട് തവണ കൂടി ലോക്സഭയിലേക്ക് ജയിച്ചു . 2006 - ൽ ഒന്നാം യുപിഎ സർക്കാരിൽ വാർത്തവിനിമയ വകുപ്പിൻറെ ചുമതലയുള്ള സഹമന്ത്രിയായി അദ്ദേഹം ചുമതലയേറ്റു . നാല് മാസത്തിന് ശേഷം കാവേരി ട്രിബ്യൂണലിൻറെ വിധിയിൽ കർണാടകയോട് അനീതി കാണിച്ചെന്ന് ആരോപിച്ച് അദ്ദേഹം മന്ത്രിസ്ഥാനം രാജിവച്ചു .


ഇന്ത്യൻ വിപണി കീഴടക്കാൻ മോട്ടോ ഇ4 പ്ലസ് ഇന്ത്യയിൽ വരുന്നു . 5000എംഎഎച്ച് ബാറ്ററിയിൽ പുറത്തിറങ്ങുന്ന ഫോൺ മോട്ടോ ഇ നിരയിൽ തന്നെ ഏറ്റവും വലുതാണ് . 5 . 5 ഇഞ്ച് ഡിസ് പ്ലേയിലാണ് മോട്ടോ ഇ പ്ലസിനുള്ളത് . 9 , 999 രൂപ വിലയിലാണ് ഇന്ത്യൻ വിപണിയിൽ ഫോൺ എത്തുന്നത് . ഷിയോമി റെഡ്മീ നോട്ട് 4 , നോക്കിയോ 3 എന്നിവയായിരിക്കും മോട്ടോ ഇ4 പ്ലസിൻറെ ഇന്ത്യൻ വിപണിയിലെ പ്രധാന എതിരാളികൾ . ഫ്ലിപ്പ്കാർട്ട് വഴി എക്സ്ക്യൂസീവായി ഫോൺ വിൽപ്പനയ്ക്ക് എത്തും . അടുത്തിടെ ഇറങ്ങിയ മോട്ടോ ജി5ന് സമാനമായ രൂപഘടനയാണ് മോട്ടോ ഇ4 പ്ലസിൻറെത് . മോട്ടോ ഇ4 പ്ലസിൻറെ ഹോം ബട്ടണിൽ ഫിംഗർ പ്രിന്റ് സ്കാനറും ഉൾകൊള്ളിച്ചിട്ടുണ്ട് . ഈ വിലയിൽ ലഭിക്കുന്ന ഫോണുകളിൽ ഈ പ്രത്യേക വിരളമാണ് .


ഹൃത്വിക് റോഷന്റെ ആദ്യ സിനിമയായ കഹോ നാ പ്യാർ ഹേയിൽ അമീഷാ പട്ടേലായിരുന്നു നായികയായി അഭിനയിച്ചത് . എന്നാൽ ചിത്രത്തിലേക്ക് ആദ്യം കരീന കപൂറിനെയായിരുന്നു പരിഗണിച്ചിരുന്നത് . ചില കാരണങ്ങളാൽ കരീനയ്ക്ക് ചിത്രത്തിൽ അഭിനയിക്കാൻ കഴിയാതിരിക്കുകയായിരുന്നു . പിന്നീട് , അഭിഷേക് ബച്ചന്റെ റെഫ്യൂജിയിലൂടെ നായികയായിട്ടായിരുന്നു കരീന വെള്ളിത്തിരയിലെത്തിയത് . എന്നാൽ തന്റെ ആദ്യ ചിത്രം കഹോ നാ പ്യാർ ഹേ തന്നെയാണെന്ന് കരീന പറയുന്നു . സിനിമയിൽ ആദ്യമായി അഭിനയിച്ചത് കഹോ നാ പ്യാർ ഹേയിലായിരുന്നു . എന്റെ ആദ്യ ഷോട്ട് ആ ചിത്രത്തിലായിരുന്നു . സിനിമയിലും ഇത് ഉപയോഗിച്ചിട്ടുണ്ട് . ഹൃതിക്കിനൊപ്പം കടലിനരികിൽ നീല ജീൻസും ധരിച്ച് നിൽക്കുന്നത് അമീഷയല്ല . ഞാനാണ് അത് - കരീന ഒരു അഭിമുഖത്തിൽ പറഞ്ഞു .


ഫഹദ് നായകനാകുന്ന പുതിയ സിനിമയാണ് ‘ശിവഗംഗ സിനിമ ഫാക്ടറി ' . സിനിമയ്ക്കുള്ളിലെ സിനിമയുടെ കഥയാണ് ചിത്രം പറയുന്നത് . ഒരു സിനിമാ നടനെ കാണാതാവുന്നതിലുടെയാണ് സിനിമയുടെ കഥ പുരോഗമിക്കുന്നത് . ബാബു ജനാർദ്ദനൻ ആണ് ചിത്രം സംവിധാനം ചെയ്യുന്നത് . ബാബു ജനാർദ്ദനൻ തന്നെയാണ് ചിത്രത്തിന്റെ ചിത്രത്തിന്റെ കഥ , തിരക്കഥ , സംഭാഷണം എന്നിവ നിർവ്വഹിച്ചിരിക്കുന്നതും . അരവിന്ദ് കൃഷ്ണയും അരുണും ചേർന്നാണ് ചിത്രത്തിന്റെ ഛായാഗ്രഹണം കൈകാര്യം ചെയ്യുന്നത് . അനു എലിസബത്തും അരുൺ ഗോപിനാഥും ചേർന്ന് രചിക്കുന്ന ഗാനങ്ങളുടെ വരികൾക്ക് ഗോപി സുന്ദർ ഈണം നൽകുന്നു . ഫഹദിനു പുറമേ ഇഷ തൽവാർ , മൈഥിലി , ലെന , ശ്രീനിവാസൻ തുടങ്ങിയവരും ചിത്രത്തിൽ പ്രധാന വേഷങ്ങളിൽ എത്തുന്നു .


ലോകഫുട്ബോളിലെ ടാലൻറ് ഫാക്ടറികളിലൊന്നാണ് കറ്റാലൻ ക്ലബ് ബാഴ്സിലോണയുടെ യൂത്ത് അക്കാദമിയായ ലാ മാസിയ . ലിയോണൽ മെസി , ആന്ദ്ര ഇനിയസ്റ്റ , സാവി ഫെർണാണ്ടസ് , ജെറാൾഡ് പിക്വേ , വിക്ടർ വാൽഡസ് , സെസ് ഫാബ്രിഗസ് , പെപ് ഗാർഡിയോള തുടങ്ങിയ സൂപ്പർ താരങ്ങൾ ലാ മാസിയയുടെ സംഭാവനയാണ് . സൂപ്പർതാരം ലിയോണൽ മെസിയുടെ പിൻഗാമിയാരെന്ന ചേദ്യത്തിന് ലാ മാസിയയിൽ നിന്ന് ഉത്തരം ലഭിച്ചുകഴിഞ്ഞു .  കൌമാരലോകകപ്പിൽ മികവ് തെളിയിച്ച സ്പെയിൻ അണ്ടർ 17 നായകൻ ആബേൽ റൂയിസാണ് ലാ മാസിയയുടെ പുത്തൻ താരോദയം . ഇന്ത്യയിൽ നടന്ന അണ്ടർ 17 ലോകകപ്പിൽ ആറ് ഗോളുകളാണ് റൂയിസ് നേടിയത് . ബാഴ്സിലോണയുടെ ബി ടിമിലെ പ്രായം കുറഞ്ഞ താരമായ ആറടി ഉയരക്കാരനായ ആബേൽ റൂയിസ് മികച്ച ഫിനിഷറും ഹെഡർ വിദഗ്ധനുമാണ് . ദേശീയ ടീമിനായി 37 മത്സരങ്ങളിൽ നിന്ന് 27 തവണ ആബേൽ റൂയിസ് വലകുലുക്കിയിട്ടുണ്ട് .  എന്നാൽ ബാഴ്സിലോണയുടെ ഭാവിവാഗ്ദാനമായ റൂയിസ് ക്ലബിൽ തുടരുമോയെന്ന് കാത്തിരുന്നു കാണണം . സ്പാനിഷ് സൂപ്പർതാരത്തെ ടീമിലെത്തിക്കാൻ പെപ് ഗാർഡിയോളയുടെ മാഞ്ചസ്റ്റർ സിറ്റിയും ചെൽസിയും സജീവമായി രംഗത്തുണ്ട് . ബാഴ്സിലോണയിലെ ലെസ് കോർട്ട്സിൽ ക്യാമ്പ് ന്യൂവിന് അടുത്താണ് ലാ മാസിയ യൂത്ത് അക്കാദമി . നെതർലൻറ് ഇതിഹാസം ജെഹാൻ ക്രൈഫ് ബാഴ്സിലോണയുടെ പരിശീലകനായിരുന്നപ്പോളാണ് ലാ മാസിയ അക്കാദമി സ്ഥാപിച്ചത് .


ഇതിനുപിന്നാലെ അഡ്ലെയ്ഡിലെ ഇഷാന്തിന്റെ പന്തുകൾ വിശദമായി പരിശോധിച്ച ഫോക്സ് സ്പോർട്സ് പറയുന്നത് അഡ്ലെയ്ഡിൽ ഇഷാന്ത് എറിഞ്ഞ ഒരോവറിലെ ആറു പന്തും ഫ്രണ്ട് ഫൂട്ട് നോ ബോളായിരുന്നുവെന്നാണ് . എന്നാൽ ഇതിലൊന്ന് പോലും ഓൺഫീൽഡ് അമ്പയർ നോ ബോൾ വിളിച്ചില്ല . രണ്ട് വ്യത്യസ്ത ഓവറുകളിൽ ഇഷാന്ത് ഇതുപോലെ നോ ബോളെറിഞ്ഞുവെന്നാണ് ഫോക്സ് സ്പോർട്സ് കണ്ടെത്തിയത് . നോ ബോളുകൾ എറിയുന്നത് ഇഷാന്തിന്റെ പതിവാണെന്ന് മുൻ ഓസീസ് പേസർ ഡാമിയൻ ഫ്ലെമിംഗ് കുറ്റപ്പെടുത്തി . ഇതൊന്നും നോക്കാതെ തികച്ചും അലസരായി നിൽക്കുന്ന ഓൺ ഫീൽഡ് അമ്പയർമാർ ഓസ്ട്രേലിയക്ക് ലഭിക്കേണ്ട എത്ര റണ്ണുകളാണ് പാഴാക്കി കളഞ്ഞതെന്നും ഫ്ലെമിംഗ് ചോദിച്ചു . ഇഷാന്ത് ഒരോവറിൽ നാലു നോ ബോളുകൾ എറിഞ്ഞിട്ടും അമ്പയർമാർ ഒന്നുപോലും വിളിച്ചില്ലെന്ന് മുൻ ഓസീസ് നായകൻ റിക്കി പോണ്ടിംഗും ആദ്യ ടെസ്റ്റിന്രെ കമന്ററിക്കിടെ കുറ്റപ്പെടുത്തിയിരുന്നു . രണ്ടാം ടെസ്റ്റിന് മുമ്പ് നോ ബോളുകൾ എറിയുന്ന ശീലം മാറ്റാൻ ഇഷാന്ത് നെറ്റ്സിൽ കഠിന പരിശീലനത്തിലേർപ്പെട്ടിരുന്നു . എന്നിട്ടും രണ്ടാം ടെസ്റ്റിലും ഇഷാന്ത് ഒരു നോ ബോളെറിഞ്ഞു എന്നതാണ് രസകരം .


സെയ്ഫ് അലിഖാനും കരീന കപൂറും ഒന്നിക്കുന്ന പരസ്യ ചിത്രത്തിന്റെ ഷൂട്ടിംഗ് നടക്കുകയാണ് . ദക്ഷിണാഫ്രിക്കയിലെ കേപ് ടൌണിലെ ഒരു ബീച്ചിലാണ് ഷൂട്ട് നടക്കുന്നത് . പക്ഷേ ആരാധകർ സെയ്ഫ് അലിഖാന്റെയും കരീന കപൂറിന്റെയും മകനായ തൈമൂറിന്റെ പിന്നാലെയാണ് . ബീച്ചിൽ കളിക്കുന്ന തൈമൂറിന്റെ ഫോട്ടോയാണ് ഓൺലൈനിൽ വൈറലാകുന്നത് . തൈമൂറിന്റെ ഫോട്ടോ ഇനി എടുക്കരുതെന്ന് പാപ്പരസികളോട് അഭ്യർഥിച്ച് സെയ്ഫ് അലി ഖാൻ തന്നെ നേരത്തെ ഒരു അഭിമുഖത്തിൽ രംഗത്ത് എത്തിയിരുന്നു . കാര്യങ്ങൾ മനസ്സിലാക്കി വരുന്ന പ്രായമാണ് , അതിനാൽ ഫോട്ടോ എടുക്കരുത് . വീട്ടിനു മുന്നിൽ കാത്തുനിന്ന് ഫോട്ടോ എടുക്കാിതിരിക്കാനും സെയ്ഫ് അഭ്യർഥിച്ചു . പാപ്പരാസി സംസ്കാരം തൈമൂറിനെ ബാധിക്കരുതെന്നാണ് മാതാപിതാക്കൾ ആഗ്രഹിക്കുന്നത് . എല്ലാ ദിവസവും തൈമൂറിനെക്കുറിച്ച് ഫോട്ടോയും വാർത്തയും വരുന്ന് തനിക്ക് ഇഷ്ടമല്ലെന്ന് കരീനയും പറയുന്നു . എന്താണ് അവൻ ചെയ്യുന്നത് , എന്ത് വസ്ത്രങ്ങളാണ് ധരിക്കുന്നത് , എന്താണ് ഹെയർസ്റ്റൈൽ . . അങ്ങനെ എപ്പോഴും എന്തിനാണ് ഫോട്ടോകൾ എടുത്ത് ചർച്ച ചെയ്യുന്നതെന്നാണ് കരീന പറയുന്നത് . അതേസമയം ഇപ്പോൾ തൈമൂർ പോസ് ചെയ്യാൻ തുടങ്ങിയെന്നും കരീന പറയുന്നു . പക്ഷേ എന്തായാലും , ഒരു ലഗേജ് കമ്പനിക്ക് വേണ്ടി സെയ്ഫ് അലി ഖാനും കരീന കപൂറും ദക്ഷിണാഫ്രിക്കയിൽ എത്തിയപ്പോഴും തൈമൂറിന്റെ ഫോട്ടോകളാണ് ആരാധകർ ഏറ്റെടുത്തിരിക്കുന്നത് .


അജിത്തിന്റെ ഏറ്റവും പുതിയ ചിത്രമായ വിവേഗത്തിന്റെ ട്രെയിലറിന് വൻ വരവേൽപ്പായിരുന്നു പ്രേക്ഷകർക്ക് ഇടയിൽ ലഭിച്ചത് . പക്ഷേ ട്രെയിലറിനെ വിമർശിച്ചവർക്കെതിരെ ആരാധകർ സാമൂഹ്യമാധ്യമങ്ങളിൽ ആക്ഷേപവുമായി എത്തി . ഇപ്പോഴിതാ ഇതിനെല്ലാം നിരുപാധികം മാപ്പ് പറഞ്ഞ് അജിത്ത് തന്നെ രംഗത്ത് എത്തിയിരിക്കുന്നു . വക്കീൽ മുഖേന പ്രസ്താവനയിലൂടെയായിരുന്നു അജിത്തിന്റെ ക്ഷമാപണം . ' എന്റെ കക്ഷിയുടെ പേര് ഉപയോഗിച്ച് ചില അനൌദ്യോഗിക ഗ്രൂപ്പുകളും വ്യക്തികളും ചില വിഷയങ്ങളിൽ ഇടപെടുകയും അഭിപ്രായ പ്രകടനങ്ങൾ നടത്തുകയും ചെയ്യുന്നുണ്ട് . പക്ഷെ ഇത് അദ്ദേഹത്തിന് അറിവില്ലാത്ത കാര്യമാണ് . അഭിപ്രായം തുറന്ന് പറഞ്ഞതിന്റെ പേരിൽ സാമൂഹ്യമാധ്യമങ്ങളിൽ ചില വ്യക്തികൾക്കെതിരെ ശക്തമായ ആക്രമണം ഉണ്ടായതായി മനസ്സിലാക്കുന്നു . ഇവരെ കണ്ടുപിടിക്കേണ്ടതും നടപടി എടുക്കേണ്ടതും അത്യാവശ്യമാണ് . നിങ്ങൾക്കുണ്ടായ ബുദ്ധിമുട്ടുകൾക്ക് എന്റെ കക്ഷി നിരുപാധികം മാപ്പ് ചോദിക്കുന്നു - പ്രസ്താവനയിൽ പറയുന്നു .


ഡർ എന്ന സിനിമയിലെ ഷാരൂഖ് ഖാന്റെ പ്രശസ്തമായ ഗാനത്തിന് ബോളിവുഡ് താരം രൺവീർ സിംഗിന്റെ സ്നേഹാദരമായി കിടിലൻ വീഡിയോ . ഷാരൂഖിന്റെ കടുത്ത ആരാധകനായ രൺവീർ സ്വിറ്റ്സർലാന്റിൽ വെച്ചാണ് ഈ ഗാനം ചിത്രീകരിച്ച് ട്വീറ്റ് ചെയ്തത് . ഈ ഗാന വീഡിയോ പെട്ടെന്നുതന്നെ വൈറലായി മാറി . വീഡിയോ ശ്രദ്ധയിൽ പെട്ട സാക്ഷാൽ ഷാരൂഖ് തന്നെ അഭിനന്ദനവുമായി രംഗത്തുവരികയും ചെയ്തു . ഡർ എന്ന സിനിമയിലെ ആ ഗാനം ഇതാണ് . ഷാരൂഖും ജൂഹി ചവല്യും തകർത്തഭിനയിച്ച തൂ മേരെ സാംനേ എന്ന ഗാനം . ഇത് രൺവീറിന്റെ വക തൂ മേരെ സാംനേ . സംഭവം ഹിറ്റായതോടെ , ഷാരൂഖ് ഇങ്ങനെയൊരു ട്വീറ്റ് ചെയ്ത് രൺവീറിനെ അഭിനന്ദിച്ചു .


ചുഴലിക്കാറ്റ് സൃഷ്ടിച്ച ദുരിതങ്ങളിൽ വലയുന്ന തമിഴ്നാടിന് സഹായഹസ്തവുമായി എത്തിയ കേരള മുഖ്യമന്ത്രി പിണറായി വിജയന് നന്ദി പറഞ്ഞ് നടൻ വിജയ് സേതുപതി . കേരളം സമയബന്ധിതമായി നടത്തിയ സഹായപ്രവർത്തനങ്ങളുടെ പേരിലാണ് താരം മുഖ്യമന്ത്രിക്ക് നന്ദി അറിയിച്ചത് . തമിഴ്നാട്ടിൽ കൊടുങ്കാറ്റ് ആഞ്ഞടിച്ചതിന് അടുത്ത ദിവസം തന്നെ ദുരിതാശ്വാസ സാമഗ്രികൾ അയച്ചത് കൂടാതെ തമിഴരുടെ ദുഖത്തിൽ പങ്കു ചേർന്ന് കൊണ്ട് ഇപ്പോൾ പത്തുകോടി രൂപ ദുരിതാശ്വാസസഹായവും പ്രഖ്യാപിച്ച കേരള മുഖ്യമന്ത്രി പിണറായി വിജയൻ അവർകളുടെ സഹായ മനസ്കതയ്ക്കും സഹോദരസ്നേഹത്തിനും മുന്നിൽ ഞാൻ വണങ്ങുന്നു . . . . എന്നാണ് വിജയ് സേതുപതി ട്വിറ്ററിൽ കുറിച്ചത് . ഗജ ചുഴലിക്കാറ്റ് തമിഴ്നാട്ടിൽ ആഞ്ഞടിച്ചതിന് അടിയന്തര സഹായങ്ങളുമായി കേരളം മുന്നോട്ട് വന്നിരുന്നു . അവശ്യ വസ്തുകളും മരുന്നുകളും കൂടാതെ കെഎസ്ഇബി ജീവനക്കാരേയും തമിഴ്നാട്ടിലേക്ക് അയച്ച സംസ്ഥാനം സാധ്യമായ എല്ലാ സഹായവും ചെയ്യാമെന്ന് തമിഴ്നാടിനെ അറിയിച്ചിരുന്നു . കഴിഞ്ഞ മന്ത്രിസഭാ യോ ഗം തമിഴ്നാടിന് പത്ത് കോടിയുടെ സഹായം ചെയ്യാൻ തീരുമാനിച്ചിരുന്നു . കേരളത്തിന്റെ സഹായമനസ്കത നവമാധ്യമങ്ങളിൽ വലിയ രീതിയിൽ പ്രശംസിക്കപ്പെട്ടിരുന്നു . ഇതിന് പിന്നാലെയാണ് വിജയ് സേതുപതി മുഖ്യമന്ത്രിക്ക് നന്ദി രേഖപ്പെടുത്തി ട്വീറ്റ് ചെയ്തത് .


ലോഹത്തിന് ശേഷം മോഹൻലാൽ - രഞ്ജിത്ത് വീണ്ടുമൊന്നിക്കുന്ന ചിത്രത്തിന് ഡ്രാമാ എന്ന് പേരിട്ടു . ഇംഗ്ലീഷ് , മലയാളം അക്ഷരങ്ങളിൽ കൌതുകമുണർത്തുന്ന ടൈറ്റിംലിംഗ് ആണ് ചിത്രത്തിൻറേത് . മോഹൻലാലിൻറെ പുതിയ മാജിക്ക് എന്നും പേരിനൊപ്പം പുറത്തെത്തിയ ഫസ്റ്റ് ലുക്ക് പോസ്റ്ററിൽ വാഗ്ദാനമുണ്ട് . എന്നാൽ പുറത്തെത്തിയ പോസ്റ്ററിൽ മോഹൻലാൽ ഇല്ല . മെയ് 14ന് ലണ്ടനിലാണ് സിനിമയുടെ ചിത്രീകരണം ആരംഭിച്ചത് . വർണചിത്ര ഗുഡ് ലൈൻ പ്രൊഡക്ഷൻസിൻറെയും ലില്ലിപാഡ് മോഷൻ പിക്ചേഴ്സിൻറെയും ബാനറിൽ എംകെ നാസ്സറും മഹാ സുബൈറും ചേർന്നാണ് ചിത്രത്തിൻറെ നിർമ്മാണം . നേരത്തേ ' പുത്തൻപണ ' ത്തിന് ശേഷമുള്ള രഞ്ജിത്ത് പ്രോജക്ട് മണിയൻപിള്ള രാജുവിന്റെ മകൻ നിരഞ്ജ് നായകനാവുന്ന ചിത്രമെന്നായിരുന്നു കേട്ടിരുന്നത് . ലണ്ടൻ പ്രധാന ലൊക്കേഷനായി പറയപ്പെട്ടിരുന്ന ചിത്രത്തിൽ പിന്നീട് അതിഥിതാരമായി മോഹൻലാൽ എത്തുമെന്നും വാർത്തകൾ പുറത്തുവന്നു . എന്നാൽ പിന്നീട് ഒരു മുഴുനീള മോഹൻലാൽ പ്രോജക്ടിലേക്ക് രഞ്ജിത്ത് എത്തുകയായിരുന്നു . 45 ദിവസത്തെ ഡേറ്റാണ് ചിത്രത്തിന് മോഹൻലാൽ നൽകിയിരിക്കുന്നത് .


സ്വർണം സുരക്ഷിത നിക്ഷേപമായിട്ടാണ് കണക്കാക്കപ്പെട്ടിരുന്നത് . പക്ഷെ ഇപ്പോൾ സ്വർണവില കുത്തനെ താഴോട്ട് പോകുന്ന കാഴ്ചയാണ് കണ്ടുവരുന്നത് . സംസ്ഥാനത്ത് തുടർച്ചയായ മൂന്നാം ദിവസവും സ്വർണവില കുറഞ്ഞു . ശനിയാഴ്ചത്തെ വിപണി വില പ്രകാരം പവന് 21,800 രൂപയും ഗ്രാമിന് 2725 രൂപയുമാണ് . ഇതോടെ ഈ മാസത്തെ ഏറ്റവും കുറഞ്ഞ നിരക്കിലാണ് ഇന്ന് വ്യാപാരം നടക്കുന്നത് . ബുധനാഴ്ച മുതലുള്ള വിലനിരക്ക് പരിശോധിച്ചാൽ 320 രൂപയുടെ കുറവാണ് ഉണ്ടായിരിക്കുന്നത് . ബുധനാഴ്ച പവന് 22,120 രൂപയായിരുന്നു വില . വ്യാഴാഴ്ച വിലയിൽ 80 രൂപയുടെ കുറവ് വന്നു . വെള്ളിയാഴ്ച വിലയിൽ 160രൂപയുടെ കുറവുണ്ടായി . ഇന്ന് 80 രൂപയുടെ കുറവാണ് വന്നിരിക്കുന്നത് . ആഗോള വിപണയിൽ ഉണ്ടായ ഇടിവാണ് ആഭ്യന്തര വിപണയിലും സ്വർണ വില കുറയാൻ കാരണമായിട്ടുള്ളത് എന്നാണ് വിലയിരുത്തപ്പെടുന്നത് . സ്വർണത്തിന് ഡിമാന്റ് കുറഞ്ഞു എന്നതും ഒരു കാരണമാണ് . എണ്ണ വിലയും ഖനനവും സ്വർണവിലയെ ബാധിക്കുന്ന ഘടകങ്ങളാണ്


ഇന്ത്യ - വെസ്റ്റ് ഇൻഡീസ് ട്വന്റി - 20 പരമ്പരയിലെ ആദ്യ മത്സരം ഇന്ന് നടക്കും . അമേരിക്കയിലെ ഫ്ലോറിഡയിൽ ഇന്ത്യൻ സമയം വൈകിട്ട് 7.30നാണ് കളിതുടങ്ങുക . അമേരിക്കയിൽ ക്രിക്കറ്റ് ജ്വരം പടർത്താൻ ലക്ഷ്യമിട്ടാണ് ടീം ഇന്ത്യ ഇന്നിറങ്ങുന്നത് . ടെസ്റ്റ് പരമ്പരയിൽ വിൻഡീസിനെ തോൽപിച്ചാണ് ഇന്ത്യ ഫ്ലോറിഡയിൽ എത്തിയിരിക്കുന്നത് . എന്നാൽ ട്വന്റി - 20യിലേക്കെത്തുമ്പോൾ വിൻഡീസിനെ പേടിക്കണം . ലോക ചാമ്പ്യൻമാരാണ് വിൻഡീസ് . ട്വന്റി - 20 ലോകകപ്പ് സെമിയിൽ ഇന്ത്യയെ ഏഴ് വിക്കറ്റിന് തർത്താണ് വിൻഡീസ് ഫൈനലിലേക്ക് മുന്നേറിയത് . മുംബൈയിലെ ഈ തോൽവിക്ക് പകരംവീട്ടാൻ കൂടിയാണ് ധോണിയും സംഘവും ഇറങ്ങുന്നത് . രോഹിത്തും ധവാനും കൊഹ്ലിയും രഹാനെയുമടങ്ങുന്ന ബാറ്റിംഗ് നിരതന്നെയാണ് ഇന്ത്യയുടെ കരുത്ത് . ബുംറയും ഷമിയും പേസർമാരായി ടീമിലെത്തും . മൂന്നാംപേസറാവാൻ ഭുവനേശ്വറും സ്റ്റുവർട്ട് ബിന്നിയും തമ്മിലാണ് മത്സരം . ഗെയ്ൽ , ബ്രാവോ , സിമൺസ് , സാമുവൽസ് , പൊള്ളാർഡ് , നരൈൻ എന്നിവരടങ്ങിയ വിൻഡീസ് നിരയും എന്തിനുംപോന്നവരാണ് . ക്രിക്കറ്റിൽ പുതിയ വാണിജ്യ സാധ്യതകൾ തേടുന്ന ബിസിസിഐക്ക് അമേരിക്കയിൽ ടീം ഇന്ത്യയുടെ ജയം അനിവാര്യം . ട്വന്റി - 20യിൽ 1000 റൺസും 50 വിക്കറ്റും നേടുന്ന മൂന്നാമത്തെ താരമാവാൻ ബ്രാവോയ്ക്ക് ഒരുവിക്കറ്റുകൂടി മതി . അഫ്രീദിയും ഷാകിബ് അൽ ഹസനുമാണ് ഈനേട്ടം കൈവരിച്ച താരങ്ങൾ . ഫ്ലോറിഡയിൽ മഴയ്ക്ക് സാധ്യതയുണ്ടെന്നാണ് കാലാവസ്ഥാ റിപ്പോർട്ട് .


വിവാഹത്തിന് ശേഷം മലയാള സിനിമയിൽ നിന്നും പൂർണ്ണമായും വിട്ടുനിന്ന താരമാണ് ദിവ്യ ഉണ്ണി . എന്നാൽ അടുത്തിടെ ദിവ്യയുടെ വിവാഹമോചന വാർത്ത വളരെ ഞെട്ടലോടെയാണ് സിനിമ ലോകം കേട്ടത് . ഇതിനുള്ള കാരണം അന്വേഷിക്കുകയാണ് സിനിമ പ്രേമികൾ . ആദ്യഘട്ടത്തിൽ ഭർത്താവിൻറെ ചില ബന്ധങ്ങളാണ് ദിവ്യയെ വിവാഹമോചനത്തിന് പ്രേരിപ്പിച്ചത് എന്നാണ് ചില മാധ്യമങ്ങൾ റിപ്പോർട്ട് ചെയ്തത് . എന്നാൽ വിവാഹമോചന വാർത്തയുടെ പിന്നിലുള്ള യഥാർത്ഥ കാരണം അതല്ലെന്നാണ് ഏഷ്യാനെറ്റ് ന്യൂസബിൾ റിപ്പോർട്ട് ചെയ്യുന്നത് . ദിവ്യയുമായി അടുത്ത വൃത്തങ്ങളെ ഉദ്ധരിച്ചാണ് ഈ വാർത്ത ന്യൂസബിൾ റിപ്പോർട്ട് ചെയ്തിരിക്കുന്നത് . സിനിമ രംഗത്ത് നിന്നും വിട്ടുനിൽക്കുമ്പോഴും നൃത്തത്തിൽ വലിയ താൽപ്പര്യം ദിവ്യ പ്രകടമാക്കിയിരുന്നു . ഇതിൻറെ ഭാഗമായി അമേരിക്കയിലെ ഹൂസ്റ്റൺ ആസ്ഥാനമാക്കി ഒരു നൃത്ത വിദ്യാലയവും ദിവ്യ തുടങ്ങി എന്നാൽ ഇതിൻറെ വളർച്ചയിൽ ദിവ്യയുടെ ഭർത്താവ് ഡോ . സുധീർ ശേഖരൻ അസ്വസ്ഥത പ്രകടിപ്പിച്ചെന്നും , ഇത് സ്വരചേർച്ചയില്ലായ്മയിലേക്കും വിവാഹ മോചനത്തിലേക്കും നയിച്ചെന്നാണ് ഇപ്പോൾ വരുന്ന റിപ്പോർട്ട് . ഇതോടെയാണ് മക്കളായ അർജ്ജുൻ , മീനാക്ഷി എന്നിവരോടൊപ്പം ദിവ്യ കൊച്ചിയിലേക്ക് മടങ്ങിയത് . അടുത്തിടെയായി വിവിധ ചാനൽ പരിപാടികളിൽ പ്രത്യക്ഷപ്പെടുന്ന ദിവ്യ സിനിമ രംഗത്തേക്ക് ഇറങ്ങാനുള്ള ശ്രമത്തിലാണെന്ന് ന്യൂസബിൾ റിപ്പോർട്ട് ചെയ്യുന്നു .


ഞാൻ ഇപ്പോഴും ജീവിച്ചിരിപ്പുണ്ട് , മലയാളിയുടെ പ്രിയപ്പെട്ട സീരിയൽ കഥാപാത്രം ദീപ്തി ഐ പി എസ് എന്ന ഗായത്രി അരുൺ ഫേസ്ബുക്ക് ലൈവിൽ എത്തി പറഞ്ഞു . ഗായത്രി അരുൺ ആത്മഹത്യ ചെയ്തു എന്ന തരത്തിൽ വാട്ട്സ് ആപ്പ് സന്ദേശം പ്രചരിച്ചതിനെ തുടർന്നാണു തരാം ഇങ്ങനെ ചെയ്തത് . പലരും വിവരം അറിഞ്ഞു ഗായത്രിയെ വിളിച്ചു . അപ്പോഴാണ് ഇത്തരത്തിൽ ഒരു വാർത്ത പ്രചരിക്കുന്നുണ്ട് എന്ന വിവരം താരം അറിഞ്ഞത് . ആദ്യമൊക്കെ സംഭവത്തെ തമാശയായി കണ്ടു . എന്നാൽ വിളിയുടെ എണ്ണം കൂടിയതോടെ ഫേസ്ബുക്ക് ലൈവിൽ എത്തുകയായിരുന്നു . താനിപ്പോഴും ജീവനോടെ ഉണ്ട് എന്നും തെറ്റായ വാർത്ത സത്യവസ്ഥ അറിയാതെ പ്രചരിപ്പിക്കരുത് എന്നും ഗായത്രി പറയുന്നു . സീരിയലിൻറെ ലൊക്കേഷനിൽ വച്ചാണു തരം ഫേസ്ബുക്ക് ലൈവിൽ എത്തിയത് . പരസ്പരം എന്ന സിരിയലിൽ വളരെ ശക്തമായ കഥാപാത്രത്തെയാണു ഗായത്രി അവതരിപ്പിക്കുന്നത് . പ്രേക്ഷകർക്ക് ഏറെ പ്രിയങ്കരമായ ഈ കഥാപാത്രം ഗായത്രിക്ക് ഏറെ ആരാധകരെ നേടി കൊടുത്തു .


ഏഷ്യാ കപ്പ് സൂപ്പർ ഫോറിൽ ഇന്ത്യക്കെതിരേ ബംഗ്ലാദേശിന് തകർച്ചയോടെ തുടക്കം . ടോസ് നഷ്ടപ്പെട്ട് ബാറ്റിങ് ആരംഭിച്ച ബംഗ്ലാദേശ് 12 ഓവർ പൂർത്തിയാവുമ്പോൾ 49 മൂന്ന് എന്ന അവസ്ഥയിലാണ് . ഓപ്പണർമാരായ ലിറ്റൺ ദാസ് ( 7 ) , നസ്മുൾ ഹൊസൈൻ ( 7 ) , ഷാക്കിബ് അൽ ഹസൻ ( 17 ) എന്നിവർ പവലിയനിലേക്ക് മടങ്ങിയെത്തി . ഭുവനേശ്വറിനും ബുംറയ്ക്കും ജഡേജയ്ക്കുമാണ് വിക്കറ്റ് . മുശ്ഫികർ റഹീം ( 12 ) , മുഹമ്മദ് മിതുൻ ( 3 ) എന്നിവരാണ് ക്രീസിൽ . മത്സരത്തിന്റെ അഞ്ചാം ഓവറിൽ തന്നെ ബംഗ്ലാദേശിന് ആദ്യ വിക്കറ്റ് നഷ്ടമായി . ഭുവനേശ്വർ കുമാറിനെ പുൾ ചെയ്യാനുള്ള ശ്രമത്തിൽ ലിറ്റൺ സ്ക്വയർ ലെഗിൽ കേദാർ ജാദവിന്റെ കൈകളിലെത്തി . തൊട്ടടുത്ത ഓവറിൽ നസ്മുൾ ഹൊസൈനും മടങ്ങി . ബുംറ പന്ത് ഡ്രൈവ് ചെയ്യാനുള്ള ശ്രമത്തിൽ സ്ലിപ്പിൽ ധവാന്റെ കൈയ്യിൽ ക്യാച്ച് നൽകി മടങ്ങി . മികച്ച രീതിയിൽ കളിച്ചുവരികയായിരുന്ന ഷാക്കിബ് ജഡേജയെ സ്വീപ് ചെയ്യാനുള്ള ശ്രമത്തിൽ ധവാന്റെ കൈകളിലൊതുങ്ങി . 10ാം ഓവറിലാണ് ഷാക്കിബ് മടങ്ങിയത് . ദുബായിൽ നടക്കുന്ന മത്സരത്തിൽ ഒരു മാറ്റവുമായിട്ടാണ് ഇന്ത്യ ഇറങ്ങുന്നത് . പരിക്കേറ്റ ഹാർദിക് പാണ്ഡ്യക്ക് പകരം രവീന്ദ്ര ജഡേജ ടീമിൽ തിരിച്ചെത്തി . രണ്ട് മാറ്റങ്ങളുമായിട്ടാണ് ബംഗ്ലാദേശ് ഇറങ്ങുന്നന്നത് . മുശ്ഫികർ റഹീം , മുസ്തഫിസുർ റഹ്മാൻ എന്നിവർ ടീമിലേക്ക് തിരിച്ചെത്തിയപ്പോൾ മൊമിനുൾ , അബു ഹൈദർ എന്നിവർ പുറത്തിരിക്കും .


ഫേസ്ബുക്കിൽ ഏറ്റവും വ്യാജ അക്കൌണ്ടുകൾ സൃഷ്ടിക്കുന്നത് ഇന്ത്യാക്കാരെന്ന് റിപ്പോർട്ട് . വ്യാജന്മാരുടെ എണ്ണം മൊത്തം ഉപയോക്താക്കളുടെ പത്തു ശതമാനത്തോളം വരുമെന്നാണ് ഫേസ്ബുക്ക് തന്നെ സമ്മതിക്കുന്നത് . ഒരാൾ അയാളുടെ പ്രധാന അക്കൌണ്ട് കൂടാതെ ഉപയോഗിക്കുന്ന മറ്റ് അക്കൌണ്ടുകളെയാണ് വ്യാജമെന്ന് ഫേസ്ബുക്ക് വിശേഷിപ്പിക്കുന്നത് . അതേസമയം ദിവസവും സജീവമാകുന്ന അക്കൌണ്ടുകളുടെ കാര്യത്തിലും ഇന്ത്യ തന്നെയാണ് മുന്നിൽ . സജീവമാകുന്ന അക്കൌണ്ടുകളുടെ എണ്ണത്തിൽ 14 ശതമാനം വർദ്ധനയാണ് ഉണ്ടായിരിക്കുന്നത് . 213 കോടിയായിരുന്നു സജീവമായ അക്കൌണ്ടുകളുടെ കഴിഞ്ഞ വർഷത്തെ കണക്ക് 2016 ൽ 186 കോടിയായിരുന്നു ഈ വിഭാഗത്തിലെ എണ്ണത്തിലും 14 ശതമാനം വർദ്ധനവ് സംഭവിച്ചിട്ടുണ്ട് . 2016 ൽ 11.4 കോടിയുണ്ടായിരുന്ന വ്യാജഅക്കൌണ്ടുകളുടെ എണ്ണത്തിലും 14 ശതമാനം വർദ്ധനവ് ഉണ്ടായിട്ടുണ്ട് . ഇന്ത്യയെകൂടാതെ ഇന്തോനേഷ്യ , ഫിലിപ്പ്പീൻസ് , വിയറ്റ്നാം എന്നീ രാജങ്ങളിലാണ് വ്യാജന്മാർക്ക് കൂട്ട് . ദിവസവും സജീവമായ അക്കൌണ്ടിന്റെ കാര്യത്തിലും ഇന്ത്യയ്ക്ക് ഇന്തോനേഷ്യ കൂട്ടുണ്ട് . ബ്രസീലാണ് മൂന്നാം സ്ഥാനത്ത് . കഴിഞ്ഞ ഡിസംബർ വരെ ഫേസ്ബുക്ക് എടുത്ത വാർഷിക കണക്കെടുപ്പിലാണ് ഈ വിവരമുള്ളത് .


ഇന്ത്യൻ സിനിമ ചരിത്രത്തിലെ വേറിട്ടൊരു ഫിലിം സീരീസാണ് ' ലെസ്റ്റ് സ്റ്റോറീസ്സ് ' . കാളിന്ദി , സുധ , റീന , മേഘ എന്നീ ചിത്രങ്ങൾ കോർത്തിണക്കി കരൺ ജോഹർ ആണ് ലസ്റ്റ് സ്റ്റോറീസ് സംവിധാനം ചെയ്തത് . ഈ സീരിസിൽ ഏറെ ഏറെ വിവാദങ്ങൾ സൃഷ്ടിച്ച ചിത്രമാണ് ' മേഘ ' . മേഘയിൽ നടി കിയാര അദ്വാനിയുടെ സ്വയംഭോഗ രംഗം വലിയ വിവാദങ്ങൾക്ക് വഴി വച്ചിരുന്നു . സീൻ ചെയ്യുന്നതിനുമുമ്പ് കിയാരയോട് കരൺ ആവശ്യപ്പെട്ട കാര്യം ഞെട്ടിക്കുന്നതാണ് . നടി തന്നെയാണ് ഇക്കാര്യം വെളിപ്പെടുത്തിയത് . ഒട്ടും തമാശയെന്ന് തോന്നിക്കാത്തവിധത്തിൽ യഥാർത്ഥമാണെന്ന് തോന്നുന്ന തരത്തിൽ വേണം സീൻ ചെയ്യാനെന്നാണ് കരൺ ആവശ്യപ്പെട്ടത് . എന്നാൽ , ചിത്രത്തിലെ വളരെ തമാശ നിറഞ്ഞ ഭാഗമായിരുന്നു കിയാരയുടെ സ്വയംഭോഗരംഗം . ചിത്രത്തിൽ നവവധുവിൻറെ വേഷമായിരുന്നു കിയാരയുടേത് . നാല് സംവിധായകരുടെ ഹ്രസ്വ ചിത്രങ്ങൾ ഉൾക്കൊള്ളിച്ചുള്ളതാണ് ലെസ്റ്റ് സ്റ്റോറീസ്സ് . അനുരാഗ് കാശ്യപ് , സോയ അക്തർ , ദിബാകർ ബാനർജി , കരൺ ജോഹർ എന്നിവരാണ് ചിത്രങ്ങളുടെ സംവിധായകർ . രാധിക ആപ്തെ , ഭൂമി പെട്നേക്കർ , മനീഷ കൊയ്രാള എന്നിവരും ചിത്രത്തിൽ വേഷമിടുന്നു .


ഒരിടവേളയ്ക്ക് ശേഷം കേരള ബ്ലാസ്റ്റേഴ്സ് ഒരിക്കൽകൂടി പന്ത് തട്ടാനൊരുങ്ങുന്നു . സൂപ്പർ ലീഗിൽ നെറോക എഫ്സിയാണ് ബ്ലാസ്റ്റേഴിന്റെ എതിരാളി . ഐ ലീഗ് രണ്ടാം സ്ഥാനക്കാരായാണ് നെറോക എഫ്സി സീസൺ അവസാനിപ്പിച്ചത് . ഇന്ന് രാത്രി എട്ടിന് ഭുവനേശ്വർ കലിംഗ സ്റ്റേഡിയത്തിലാണ് മത്സരം . ഇന്ത്യൻ സൂപ്പർ ലീഗിൽ ബ്ലാസ്റ്റേഴ്സിനായി കളിച്ച ബെർബറ്റോവ് , ഗുഡ്ജോൺ , ഇയാൻ ഹ്യൂം തുടങ്ങിയവർ ഒന്നും ഇല്ലാതെയാണ് ഭുവനേശ്വറിൽ എത്തിയിരിക്കുന്നത് . വിങ്ങറായ ജാക്കിചന്ദ് സിംഗും ടീമിനൊപ്പം ഇല്ല . ഐഎസ്എല്ലിൽ നിന്ന് വ്യത്യസ്തമായി യുവതാരങ്ങൾക്ക് മുൻഗണന നൽകിയാകും ഇന്ന് ജെയിംസ് ടീമിനെ ഇറക്കുക . ഋഷി ദത്ത് , ജിഷ്ണു ബാലകൃഷ്ണൻ , സഹൽ അബ്ദുൽ സമദ് എന്നിവരിൽ ആരെങ്കിലും ഒരാൾ എങ്കിലും ഇന്ന് ആദ്യ ഇലവനിൽ എത്തിയേക്കും . വിജയിച്ചാൽ ക്വാർട്ടറിൽ ബെംഗളൂരു എഫ് സിയെ ആകും കേരള ബ്ലാസ്റ്റേഴ്സ് നേരിടുക . സൂപ്പർ കപ്പിൽ പൊതുവെ ഐ എസ് എൽ ക്ലബുകൾക്ക് തിരിച്ചടിയാണ് . അവസാന അഞ്ചു മത്സരങ്ങളിൽ വെറും ഒരു പരാജയം മാത്രമെ നെറോകയ്ക്ക് ഉള്ളൂ .


സുരക്ഷിതമായ ബ്രൌസിങ് ആഗ്രഹിക്കുന്നവർക്ക് ഏറെ പ്രിയപ്പെട്ട ബ്രൌസറാണ് മോസില്ല . ക്രോമിന്റെ വരവോടു കൂടി ഇത്തിരി ക്ഷീണത്തിലാണെങ്കിലും ഗംഭീരമായ തിരിച്ചുവരവിന് ഒരുങ്ങുകയാണ് മോസില്ല . അതേ പൊതു ശത്രുവിനെതിരേ മോസില്ലയും യാഹുവും കൈകോർക്കുന്നു . ഇന്റർനെറ്റ് ലോകത്ത് യാഹുവായിരുന്നു ഒരു കാലത്ത് എല്ലാമെല്ലാം . ഗൂഗിളിന്റെ വരവോടു കൂടി യാഹുവിന്റെ പ്രതാപമെല്ലാം പോയി . . പരസ്യത്തിലും വരുമാനത്തിലുമെല്ലാം ഗൂഗിളിന്റെ സർവാധിപത്യമാണ് ഇന്നുള്ളത് . ഏറെക്കുറെ ഇതു തന്നെയാണ് മോസില്ലയുടെയും സ്ഥിതി . ഗൂഗിൾ സ്വന്തം ബ്രൌസറായ ക്രോം അവതരിപ്പിച്ചതോടെ മോസില്ല ഉപയോഗിക്കുന്നവരുടെ എണ്ണത്തിൽ ഗണ്യമായ കുറവുണ്ടായി . ഇത്രയും കാലം മോസില്ലയുടെ ഡീഫാൾട്ട് സെർച്ച് എൻജിൻ ഗൂഗിളായിരുന്നു . അഞ്ചു വർഷത്തേക്കുണ്ടാക്കിയ പുതിയ കരാർ പ്രകാരം മോസില്ലയുടെ പുതിയ സെർച്ച് എൻജിൻ യാഹുവായിരിക്കും . ബ്ലോഗിലൂടെയാണ് മോസില്ല ഈ പ്രഖ്യാപനം നടത്തിയത് . ആദ്യപടിയായി അമേരിക്കയിലാണ് മാറ്റം . റഷ്യയിൽ യാൻഡെക്സും ചൈനയിൽ ബെയ്ഡുവും മോസില്ലയുടെ ഡിഫാൾട്ട് സെർച്ച് എൻജിനായി തുടരും . മൊബൈലിലും ഡെസ്ക് ടോപ്പിലും സെർച്ചിങ് പുതിയ അനുഭവമാക്കാനുള്ള തയ്യാറെടുപ്പിലാണ് യാഹു . എന്നാൽ ഞെട്ടിയ്ക്കുന്ന മറ്റൊരു സംഗതിയുണ്ട് മോസില്ലയുടെ നിർമാതാക്കളായ മോസില്ലാ ഫൌണ്ടേഷനു ലഭിക്കുന്ന വരുമാനത്തിന്റെ 88 ശതമാനവും ഗൂഗിളിൽ നിന്നായിരുന്നു . സെർച്ച് എൻജിൻ ഭീമനുമായുള്ള കരാർ ഈ വർഷം അവസാനിക്കാനിരിക്കുകയാണ് . അപ്പോൾ മോസില്ലയ്ക്ക് ഒരിക്കലും നിരസിക്കാൻ പറ്റാത്ത ഓഫറായിരിക്കും അപ്പോൾ യാഹു നൽകിയിരിക്കുകയെന്ന കാര്യം തീർച്ച .


നേട്ടം നിലനിർത്തി ഇന്ത്യൻ ഓഹരി വിപണികൾ . നിഫ്റ്റി 9,800ന് മുകളിലെത്തി . സെൻസെക്സ് 130 പോയൻറ് ഉയർന്നു . ആഭ്യന്തര നിക്ഷേപകർ ഓഹരികൾ വാങ്ങിക്കൂട്ടുന്നതാണ് വിപണിയെ തുണയ്ക്കുന്നത് . ഇന്നലെ ആഭ്യന്തര നിക്ഷേപകർ 5,196 കോടി രൂപയുടെ ഓഹരികൾ വാങ്ങിയിരുന്നു . ബജാജ് ഓട്ടോ , ഹീറോ മോട്ടോർകോർപ്പ് , അദാനി പോർട്സ് എന്നിവയാണ് നേട്ടപ്പട്ടികയിൽ മുന്നിൽ . അതേസമയം എച്ച്യുഎൽ , ഡോ . റെഡ്ഡീസ് ലാബ്സ് , ടിസിഎസ് എന്നിവ നഷ്ടത്തിലാണ് . ഏഷ്യൻ വിപണികളിൽ സമ്മിശ്ര പ്രതികരണമാണ് . വലിയ ഇടവേളയ്ക്ക് ശേഷം ഡോളറുമായുള്ള വിനിമയത്തിൽ രൂപയും നിലമെച്ചപ്പെടുത്തി . ആറ് പൈസ നേട്ടത്തോടെ 64 രൂപ 45 പൈസയിലാണ് രൂപയുടെ വിനിമയം .


ബാങ്ക് അക്കൌണ്ട് വിവരങ്ങൾക്കൊപ്പം മൊബൈൽ നമ്പർ നൽകാത്തവരുടെ ഇന്റർബാങ്കിങ് സംവിധാനം അടുത്തമാസം മുതൽ നിർത്തലാക്കുമെന്ന് എസ് . ബി . ഐ . അക്കൌണ്ടുമായി ഏതെങ്കിലും ഒരു മൊബൈൽ നമ്പർ എങ്കിലും ബന്ധിപ്പിച്ചിട്ടില്ലാത്തവർക്ക് ഡിസംബർ ഒന്നുമുതൽ നെറ്റ് ബാങ്കിങ് ഉപയോഗിക്കാനാവില്ല . നവംബർ 30ന് മുൻപ് അക്കൌണ്ടുള്ള ബ്രാഞ്ചിൽ ബന്ധപ്പെട്ട് മൊബൈൽ നമ്പർ നൽകണം . നെറ്റ് ബാങ്കിങ് ഉപയോഗിക്കുന്നവർക്ക് വെബ്സൈറ്റിൽ ലോഗിൻ ചെയ്ത് മൊബൈൽ നമ്പർ നൽകിയിട്ടുണ്ടോ എന്ന് പരിശോധിക്കാനാവും . ഇതിനായി യൂസർനെയും പാസ്വേഡ് എന്നിവ നൽകി നെറ്റ്ബാങ്കിങ് സൈറ്റിൽ ലോഗിൻ ചെയ്തശേഷം മൈ അക്കൌണ്ട്സ് ആന്റ് പ്രൊഫൈൽ എന്ന ടാബിൽ ക്ലിക്ക് ചെയ്യണം . തുടർന്ന് ലഭ്യമാവുന്ന ഡ്രോപ്പ് ഡൌൺ മെനുവിൽ നിന്ന് പ്രൊഫൈൽ തെരഞ്ഞെടുക്കണം . ഇതിൽ പേഴ്സണൽ ഡീറ്റെയിൽസ് / മൊബൈൽ എന്ന ഓപ്ഷനുണ്ടാകും . തുടർന്ന് പ്രൊഫൈൽ പാസ്വേഡ് സൈറ്റിൽ നൽകണം . ഇതോടെ നിങ്ങളുടെ പേര് , ഇ - മെയിൽ വിലാസം , മൊബൈൽ നമ്പർ തുടങ്ങിയവ പരിശോധിക്കാം . ഇതിൽ മൊബൈൽ നമ്പർ ഉണ്ടെങ്കിൽ നിങ്ങളുടെ നെറ്റ് ബാങ്കിങ് സൌകര്യം തടസ്സപ്പെടില്ല . മൊബൈൽ നമ്പർ രജിസ്റ്റർ ചെയ്തിട്ടില്ലാത്തവർ ബാങ്കുമായി നേരിട്ട് ബന്ധപ്പെടണം . എന്നാൽ മൊബൈൽ നമ്പർ നൽകാത്തവർക്ക് നെറ്റ് ബാങ്കിങ് ഉപയോഗിക്കാൻ കഴിയില്ലെന്നല്ലാതെ മറ്റ് സേവനങ്ങൾ ഒന്നും തടസ്സപ്പെടില്ല . അക്കൌണ്ടും എടിഎം കാർഡുമൊക്കെ തടസ്സമൊന്നുമില്ലാതെ ഉപയോഗിക്കാനാവും .


വീണ്ടും കളളപ്പണം പിടിക്കാനുള്ള മാർഗങ്ങവുമായി കേന്ദ്ര സർക്കാർ . ആറു ലക്ഷം രൂപയ്ക്ക് മുകളിൽ സ്വർണ്ണാഭരണങ്ങളോ ആഢംബര വസ്തുക്കളോ വാങ്ങുന്നവർ സാമ്പത്തിക ഇന്റലിജൻസ് യൂണിറ്റിൽ വിശദമായ രേഖകൾ സമർപ്പിക്കേണ്ടി വരും . ഇത്തരത്തിൽ ഒരു നിയമം കൊണ്ടു വരുന്നതിലൂടെ വരവിൽ കവിഞ്ഞുള്ള വാങ്ങലുകൾ ഒരുപരിധിവരെ നിയന്ത്രിക്കാൻ കഴിയുമെന്നാണ് സർക്കാരിന്റെ നിഗമനം . ഇത്തരത്തിലുള്ള നടപടി സ്വീകരിക്കാൻ കേന്ദ്രം ഒരുങ്ങുന്നതായി സൂചന . യുഎസ് - ഉത്തരകൊറിയ ചർച്ച ; തീരുമാനമെടുക്കേണ്ടത് ഉൻ മാത്രം , സ്വാഗതം ചെയ്ത് അമേരിക്ക പല വിദേശരാജ്യങ്ങളിലും ആഢംബര വസ്തുക്കൾ വാങ്ങുന്നതിനു പരിമിധികളുണ്ട് . ഈ രീതി ഇന്ത്യയിലും നടപ്പിലാക്കാനുളള തയ്യാറെടുപ്പിലാണ് സർക്കാർ . ഇതു കൂടാതെ കള്ളപ്പണം വെളുപ്പിക്കുന്നവരെ കണ്ടെത്താനും ഈ നടപടി സഹായകമാകുമെന്നാണ് കണ്ടെത്തൽ . നിലവിൽ രണ്ടു ലക്ഷം രൂപയ്ക്ക് മുകളിൽ സാമ്പത്തിക ഇടപാട് നടത്തുന്നവർ ആധായ നികുതി വകുപ്പിന്റെ നിരീക്ഷണത്തിലാണ് . കൂടാതെ 50000 രൂപയ്ക്ക് മുകളിൽ പാൻകാർഡ് ഉപയോഗിച്ചു മാത്രമേ പണമിടപാടു നടത്താൻ പാടുള്ളു . ട്രംപ് വ്യാജവാർത്താ പുരസ്കാരങ്ങൾ പ്രഖ്യാപിച്ചു ; ആദ്യ നാലു സ്ഥാനങ്ങളിൽ പ്രമുഖ മാധ്യമങ്ങൾ . . . കൂടാതെ കള്ളപ്പണം നിരോധന നിയമ പ്രകാരം ബാങ്കികളും ധനകാര്യ സ്ഥാപനങ്ങളുമെല്ലാം 10 ലക്ഷം രൂപയിൽ കൂടുതൽ ഇടപാടുകൾ നടക്കുന്നത് റെക്കോഡ് ചെയ്ത് സൂക്ഷിക്കണമെന്നിം കൂടാതെ 5 രൂപയിൽ കൂടുതൽ കൈമാറ്റം ചെയ്യാൻ പാടില്ലെന്നു സർക്കാർ അറിയിച്ചിരുന്നു . രാജ്യത്ത് 1000,500 രൂപ നോട്ടുകൾ പിൻവലിച്ചതിനു ശേഷമാണ് ഇത്തരം നിബന്ധനകൾ സർക്കാർ ഏർപ്പെടുത്തുന്നത് . ഇത്തരം നിബന്ധനകൾക്കിടയിലും നിയമത്തിന്റെ പഴുതുകൾ മുതലെടുത്ത് കള്ളപ്പണം വെളുപ്പിക്കൽ നടക്കുന്നുണ്ടെന്നു സർക്കാർ അന്വേഷണത്തിൽ കണ്ടെത്തിയിരുന്നു . എന്നാൽ നിയമത്തിന്റെ പഴുതുകൾ ദുരുപയോഗം ചെയ്യാനുള്ള സാധ്യതകൾ പരിഗണിച്ചാണ് പുതിയ തീരുമാനം സർക്കാർ നടപ്പാക്കാൻ ഒരുങ്ങുന്നത് . പാതിരാത്രി പെൺകുട്ടിയെ ഇറക്കാതെ പോയ സംഭവം , ജീവനക്കാർക്കെതിരെ നടപടിയില്ല , കാരണം ഇത് . . .


അമ്മയിൽ നിന്ന് രാജി വച്ച നടിമാരെക്കുറിച്ചുള്ള കെ . ബി . ഗണേഷ് കുമാർ എംഎൽഎയുടെ ശബ്ദസന്ദേശത്തിനെതിരേ തുറന്നടിച്ച് രമ്യ നമ്പീശൻ . ഗണേഷിൻറെ വാക്കുകൾ മറുപക്ഷത്തിൻറെ നിലവാരമാണ് കാണിക്കുന്നതെന്ന് രമ്യ അഭിപ്രായപ്പെട്ടു . ഏഷ്യാനെറ്റ് ന്യൂസിൻറെ പോയിൻറ് ബ്ലാങ്കിലാണ് രമ്യ നമ്പീശൻറെ പ്രതികരണം . അമ്മയിലേക്ക് ദിലീപിനെ തിരിച്ചെടുക്കാനുണ്ടായ തീരുമാനത്തെയും രമ്യ വിമർശിച്ചു . " അതീവ രഹസ്യമായാണ് ദിലീപിനെ സംഘടനയിലേക്ക് തിരിച്ചെടുത്തത് . തീരുമാനങ്ങൾ എക്സിക്യൂട്ടീവ് അംഗങ്ങളെ അറിയിക്കേണ്ടതാണ് . നേരത്തേ എടുത്ത തീരുമാനമാണെങ്കിൽ എന്തുകൊണ്ട് അറിയിച്ചില്ല ? " ദിലീപിനെ തിരിച്ചെടുക്കാനുള്ള തീരുമാനം ചിലരുടേത് മാത്രമാണെന്നും സംഘടനയിൽ ചിലർ മാത്രം തീരുമാനം എടുക്കുകയാണെന്നും രമ്യ അഭിപ്രായപ്പെട്ടു . അമ്മയിൽ നിന്ന് രാജിവച്ച നടിമാർ കുഴപ്പക്കാരാണെന്നും ഇപ്പോഴത്തെ വിവാദങ്ങളിൽ താരസംഘടനയിലെ അംഗങ്ങളാരും പ്രതികരിക്കേണ്ടെന്നും ഗണേഷ് കുമാർ ജനറൽ സെക്രട്ടറി ഇടവേള ബാബുവിന് അയച്ച ശബ്ദസന്ദേശമാണ് ഏതാനും ദിവസം മുൻപ് പുറത്തെത്തിയത് . വാർത്തകളും ഫേസ്ബുക്ക് പോസ്റ്റുകളും കണ്ട് ഭയപ്പെടരുതെന്നും രാജി വച്ച നാല് പേർ അമ്മയോട് ശത്രുത പുലർത്തുന്നവരും സ്ഥിരമായി കുഴപ്പങ്ങളുണ്ടാക്കുന്നവരാണെന്നും ഗണേഷ് സന്ദേശത്തിൽ പറഞ്ഞിരുന്നു .


നടിമാരുടെ ശരീരത്തെ ചെറിയ മെത്തകളോട് ഉപമിച്ച ബോളിവുഡ് നടൻ ടൈഗർ ഷ്റോഫ് വിവാദത്തിൽ . ഒരഭിമുഖത്തിനിടെ ടൈഗർ ഉപയോഗിച്ച ' പാഡിങ് ' എന്ന വാക്കാണ് കുഴപ്പമായത് . മുൻനിര നായികമാർക്കൊപ്പം അഭിനയിക്കാത്തതിൽ ഞാനൊരിക്കലും നിരാശപ്പെടാറില്ല . ശ്രദ്ധയേയും , ജാക്വിലിനെയും പോലുള്ള സുന്ദരിമാർക്കൊപ്പം അഭിനയിച്ചു . സിനിമയുടെ കാസ്റ്റിങിൽ ഒരിക്കലും ഇടപെടാറില്ല . എനിക്ക് സമീപമുള്ള ചെറുമെത്തയെക്കുറിച്ച് ചിന്തിക്കാറില്ല . കഥയും കഥാപാത്രവുമാണ് പ്രധാനമെന്നാണ് ടൈഗർ പറഞ്ഞത് . എന്നാൽ നായികമാരെ വിശേഷിപ്പിച്ച പാഡിങ് എന്ന വാക്ക് ഏറ്റവും സെക്സിയായ വാക്കെന്ന് പറഞ്ഞാണ് സ്ത്രീ സംഘടനകൾ രംഗത്തെത്തിയിരിക്കുന്നത് . പുതിയ ചിത്രം മുന്നാ മൈക്കിളിന്റെ പ്രമോഷനിലാണ് ടൈഗർ . ഇതിനെതിരെ നടിമാർ പ്രതികരിച്ചിട്ടില്ല .


റിലയൻസ് ജിയോയുടെ സേവനം രാജ്യത്ത് പൂർണ തോതിൽ ലഭ്യമായി തുടങ്ങി . ഡിസംബർ 31 വരെ ജിയോയിൽ നിന്നുള്ള കോളുകൾ , എസ് എം എസ് , ഇന്റർനെറ്റ് എന്നീവ തീർത്തും സൌജന്യമാണ് . അടുത്ത വർഷം ജനുവരി ഒന്ന് മുതൽ ഇന്റർനെറ്റിന് മാത്രം പണം നൽകണം . ലൈഫ് ഫോണുകളിലും മറ്റ് കമ്പനികളുടെ തെരഞ്ഞെടുത്ത മോഡലുകളിലും ജിയോ സേവനം ലഭ്യമാകും . ഉപയോക്താക്കളുടെ തിരക്ക് നിമിത്തം ആവശ്യത്തിന് സിമ്മുകൾ നിലവിൽ ലഭ്യമാക്കാനാകാത്ത അവസ്ഥയിലാണ് റിയലൻസ് ജിയോ . 149 രൂപ മുതലാണ് ജിയോയുടെ പ്രതിമാസ പ്ലാനുകൾ ആരംഭിക്കുന്നത് . എന്നാൽ എല്ലാം സൌജന്യമെന്ന ജിയോയുടെ വാഗ്ദാനം തട്ടിപ്പാണെന്ന് അവകാശപ്പെട്ട് മറ്റ് മൊബൈൽ സേവനദാതാക്കൾ രംഗത്ത് എത്തി . ജിയോയുടെ പ്രവർത്തനം 4ജി എൽടിഇയിലാണ് . ഇത് ഇന്റർനെറ്റിൽ അടിസ്ഥിതമായി പ്രവർത്തിക്കുന്നതിനാൽ ഒരു മിനിറ്റ് വീഡിയോ കോളിന് ഒരു എംബി ചെലവാകും . ചുരുക്കത്തിൽ 300 മിനിറ്റ് മാത്രമാണ് 149 രൂപയുടെ പ്ലാനിൽ വിളിക്കാനാവുക . തുടർന്നുള്ള ഒരോ എംബിക്കും അഞ്ച് പൈസ വീതം നൽകണം . പൂർണ സൌജന്യം പുലർച്ചെ രണ്ട് മണി മുതൽ അഞ്ച് മണി വരെ മാത്രമാണെന്നും ആരോപിക്കുന്നു . ജിയോയുടെ വെല്ലുവിളി നേരിടാൻ ഒരു രൂപയ്ക്ക് ഒരു ജി ബി പ്ലാനുമെന്ന ഓഫറുമായി ബിഎസ്എൻഎൽ രംഗത്തെത്തി . ഒരു മാസം 300 ജി ബി ഡേറ്റ ഉപയോഗിക്കുന്ന ബ്രോഡ്ബാൻഡ് ഉപഭോക്താക്കൾക്കാണ് ഈ നിരക്ക് . കുറഞ്ഞ നിരക്കിലുള്ള മികച്ച പ്ലാനുകൾ ലഭ്യമാക്കുമെന്ന് എയർടെല്ലും വോഡാഫോണും ഉപയോക്താക്കളെ അറിയിക്കുന്നുണ്ട് . ഓഫറുകൾക്ക് പുറമേ ഫെയ്സ്ബുക്ക് , ട്വിറ്റർ തുടങ്ങിയ സോഷ്യൽ മീഡിയകളിലൂടെ പ്രചാരണം ശക്തമാക്കി ജിയോയെ നേരിടാണ് ഐഡിയയുടെ നീക്കം .


പുതിയ ഇമോജികളുമായി ആപ്പിൾ രംഗത്ത് . യൂണികോഡ് 10 ൽ അധിഷ്ടിതമായി നിർമ്മിച്ച പുതിയ ഇമോജികൾ ഐഓഎസ് 11.1 ൽ ആണ് ഉൾപ്പെടുത്തുന്നത് . സാങ്കൽപ്പിക കഥാപാത്രങ്ങൾ , വിവിധ വസ്ത്രങ്ങൾ , ഭക്ഷണ പദാർത്ഥങ്ങൾ , എന്നിവ ഉൾപ്പെടെ വിവിധ ഇമോജികളാണ് ഇപ്പോൾ കമ്പനി അവതരിപ്പിച്ചിരിക്കുന്നത് . കോപാകുലമായ മുഖം , ശപിക്കുന്ന മുഖഭാവം , ബ്രൊക്കോളി ( ഒരുതരം കോളി ഫ്ളവർ ) , മല കയറുന്ന ആൾ , ഇരുണ്ട മത്സ്യ കന്യക , മുളളൻപന്നി , ആൺ മാലാഖ , ദിനോസർ തുടങ്ങിയവ അടങ്ങിയതാണ് പുതിയ ഇമോജികൾ . ഐഓഎസിന്റെ ഡവലപ്പർ ബീറ്റാ പതിപ്പിലും പബ്ലിക്ക് ബീറ്റാ പതിപ്പിലും അടുത്തയാഴ്ച തന്നെ പുതിയ ഇമോജികൾ പ്രാബല്യത്തിൽ വരും . എന്നാൽ ഐഓഎസ് 11.1 , മാക് ഓഎസ് 11.1 , വാച്ച് ഓഎസ് 11.1 പതിപ്പുകൾ എന്ന് പുറത്തിറക്കുമെന്ന് ആപ്പിൾ വ്യക്തമാക്കിയിട്ടില്ല . വേൾഡ് ഇമോജി ഡേയിൽ അവതരിപ്പിച്ച ഹിജാബ് ധരിച്ച സ്ത്രീ , താടിക്കാരൻ , മുലയൂട്ടുന്ന സ്ത്രീ , സൂംബി , ധ്യാനിക്കുന്നയാൾ , ഭക്ഷണ പദാർത്ഥങ്ങൾ ഉൾപ്പടെയുള്ള ഇമോജികളും 11.1 പതിപ്പിനൊപ്പം അവതരിപ്പിക്കുന്നതാണ് . പുതിയ ഇമോജികൾ ലഭ്യമാകാൻ ആപ്പിൾ ബീറ്റ സോഫ്റ്റ്വെയർ പ്രോഗ്രാമിൽ ആദ്യം സൈൻ അപ് ചെയ്യണം . ഐഒഎസ് 11.1 പബ്ലിക് ബീറ്റ ലഭ്യമായാൽ ആപ്പിൾ ബീറ്റ വെബ്സൈറ്റിൽ ഐഒസ് ടാബിൽ ക്ലിക്ക് ചെയ്യണം . ഡൌൺലോഡ് പ്രൊഫൈലിൽ കടന്ന് ഇൻസ്റ്റാൾ ഓപ്ഷൻ ക്ലിക്ക് ചെയ്യണം . തുടർന്ന് പാസ്കോഡ് അടിച്ച് ആപ്പിളിന്റെ ബീറ്റ എഗ്രിമെന്റ് ക്ലിക്ക് ചെയ്ത് എഗ്രി ചെയ്യുക . തുടർന്ന് ഫോൺ റീസ്റ്റാർട്ട് ചെയ്താൽ പുതിയ ബീറ്റ ഡൌൺലോഡ് ആകും . തുടർന്ന് സെറ്റിംഗ്സിൽ ജനറൽ ഓപ്ഷനിൽ പോയി സോഫ്റ്റ്വെയർ അപ്ഡേറ്റ് ക്ലിക്ക് ചെയ്യുക . പിന്നാലെ പുതിയ ബീറ്റ സെലക്ട് ചെയ്താൽ ഐഒഎസ് 11.1 ബീറ്റയിലേക്ക് ഫോൺ മാറപ്പെടും . പുതിയ ഇമോജികളും ലഭ്യമാകും .


18 വർഷത്തെ ഇടവേളയ്ക്ക് ശേഷം സിനിമയിലേക്ക് തിരിച്ചുവരുകയാണ് സംവിധായകൻ രാജീവ് മേനോൻ . ജി . വി . പ്രകാശ് നായകൻ ആകുന്ന ചിത്രത്തിൽ യുവനടി അപർണ്ണ ബാലമുരളിയാണ് നായിക വേഷത്തിലെത്തുന്നത് . രാജീവ് മേനോൻ എ ആർ റഹ്മാൻ കൂട്ടുകെട്ടിലെ മൂന്നാം ചിത്രം എന്ന പ്രത്യേകതയോടെയാണ് സർവ്വം താള മയം സ്ക്രീനിലെത്തുക . എവർഗ്രീൻ ഹിറ്റുകളുടെ ചരിത്രമാണ് ഈ കോമ്പിനേഷൻ സമ്മാനിച്ചിട്ടുള്ളത് . ക്യാമറ ഫ്രെയിമിലൂടെ പരസ്യമേഖയിലേക്കും പിന്നീട് വെള്ളിത്തിരയിലേക്കും എത്തിയ രാജീവ് മേനോൻ പ്രേക്ഷകരെയും സിനിമാ ലോകത്തെയും ആദ്യ ചിത്രത്തിലൂടെ തന്നെ ഞെട്ടിച്ചു . പുരസ്കാര തിളക്കത്തിനൊപ്പം ബോക്സ്ഓഫീസിലും മികച്ച നേട്ടമുണ്ടാക്കുകയായിരുന്നു ആദ്യ ചിത്രം മിൻസാര കനവ് . രണ്ടാം ചിത്രം കണ്ടു കൊണ്ടേൻ കണ്ടു കൊണ്ടേനിലും രാജീവ് മാജീക്ക് ആവർത്തിച്ചു . റഹ്മാനുമൊത്തള്ള കൂട്ടുകെട്ടിലും പ്രേക്ഷകർക്ക് മികച്ച അനുഭവമാണ് സമ്മാനിച്ചത് . രാജീവ് മേനോനെ മലയാളിക്ക് ഓർമ്മിക്കാൻ മറ്റൊരു വേഷം കൂടിയുണ്ട് . മോഹൻലാലും മമ്മൂട്ടിയും നായകന്മാരായ ഹരികൃഷ്ണൻസിലെ ഗുപ്തനെന്ന കവിയുടെ റോൾ . നീണ്ട ഇടവേളയ്ക്ക് ശേഷമാണ് പുതിയ രാജീവ് ചിത്രമൊരുങ്ങുന്നത് . സർവ്വം താള മയം എന്ന സിനിമ പേര് കൊണ്ടേ് തന്നെ സംഗീതത്തിന്റെ പ്രാധാന്യം വെളിപ്പെടുത്തുന്നു . ജിവി പ്രകാശിനും അപർണ്ണ ബാലമുരളിക്കുമൊപ്പം നെടുമുടി വേണു , വിനീത് തുടങ്ങി വൻ താരനിര തന്നെ ചിത്രത്തിൽ അണിനിരക്കുന്നുണ്ട് . 31 ാം ടോക്യോ അന്താരാഷ്ട്ര മേളയിലെ പ്രദർശനത്തിന് ശേഷമാണ് സിനിമ ഇന്ത്യയിലേക്ക് എത്തുന്നത് . ഡിസംബർ 21നാണ് സർവ്വം താള മയം തീയറ്ററുകളിലെത്തുക .


അന്താരാഷ്ട്ര ഫുട്ബോളിൽ നിന്നും വിരമിക്കാനുള്ള മെസിയുടെ തീരുമാനത്തിനെതിരെ മറഡോണ . മെസി അന്താരാഷ്ട്ര ഫുട്ബോളിൽനിന്നു വിരമിക്കരുതെന്നും അർജൻറീനൻ ദേശീയ ടീമിനൊപ്പം മെസി തുടരണമെന്നും അദ്ദേഹം അഭ്യർഥിച്ചു . മെസി തീരുമാനം പുനഃപരിശോധിക്കണം . 2018ലെ റഷ്യൻ ലോകകപ്പ് വരെയെങ്കിലും കളിക്കണമെന്നും മറഡോണ തൻറെ ഫേസ്ബുക്കിൽ പോസ്റ്റ് ചെയ്ത കുറിപ്പിൽ പറയുന്നു . മികച്ച ഫോമിലുള്ള മെസി അർജൻറീനയെ ലോകചാമ്പ്യനാകാൻ റഷ്യയിലേക്ക് പോകണം . മികച്ച കഴിവുകൾ ഉള്ള യുവാക്കളെ കൂടുതലായി ആശ്രയിക്കണം . മെസി വിരമിക്കണമെന്ന് പറയുന്നവർ അർജൻറീന ഫുട്ബോളിനു വരാനിരിക്കുന്ന ദുരന്തമെന്തെന്ന് അറിയുന്നില്ലെന്നും അദ്ദേഹം പറഞ്ഞു . അർജൻറീനൻ ഫുട്ബോളിൻറെ അവസ്ഥയിൽ താൻ ദുഃഖിതനും അതോടൊപ്പം ദേഷ്യത്തിലുമാണെന്നും അദ്ദേഹം പറഞ്ഞു . നമ്മൾ താഴെയെത്തി , ഏറെ താഴെ പോയെന്നും മറഡോണ പറഞ്ഞു . അർജന്റീന ഫുട്ബോൾ അസോസിയേഷനേയും മറഡോണ വിമർശിച്ചു . കോപ്പ അമേരിക്ക ഫൈനലിൽ ചിലിയോടേറ്റ തോൽവിക്ക് പിന്നാലെയാണ് മെസി വിരമിക്കൽ പ്രഖ്യാപിച്ചത് . ഫൈനലിൽ മെസി പെനാൽറ്റി കിക്ക് പാഴാക്കിയിരുന്നു . ഞാൻ നഷ്ടമാക്കിയ പെനാൽറ്റി നിർണായകമായി .